
Isandulelo 

UJohane Bunyane, umlobi wo-"Hambo loMhambi", wazalelwa eElstow 
eduze leBedford eNgilandi ngo-1628, njalo wafa ngo-1688. Waba 
ngumtshumayeli wevangeli, kodwa wabotshelwa ngabakubiza ngokuthi 
"yikutshumayela ungelancwadi" ngoba ngalesosikhathi umtshumayeli 
wayefanele avumelane "lenkonzo yisizwe yeBandla leNgilandi". Ngenxa 
yokuthi wala ukuvuma, waphoselwa entolongweni yeBedford ngo-1660, 
lapho ahlala khona okungaba yiminyaka elitshumi lambili; emva kwalokho, 
waphinda wavalelwa okwesikhathi esifitshane. 

Esentolongweni ngenxa yokholo lwakhe, uJohane Bunyane wabhala 
ingwalo ezithile ezacindezelwayo njalo ezingabalwa. Olwaziwa kakhulu 
lwazo "luHambo loMhambi", umfanekiso odumileyo osuguqulelwe 
endimini ezinengi. Abantwana bayazikholisa indaba kubekanti abadala 
bayafundiswa yilo endleleni yempilo yesiKristu. Uyalandisa ngendlela 
kaMkristu esuka eMzini wekuBhubheni esiya eMzini weZulwini, kwangani 
wayekubonile ephutsheni. Omunye umfanekiso owaziwa kakhulu 
okaBunyane "yiMpi Engcwele". 

"UHambo loMhambi" lwakelwathutsha mandulo lucindezelwe ngesiZulu 
njalo emva kwalandela uhlobo lwesiNdebele (London Misssionary Society) 
lwabhalwa, osekuleminyaka eyedlula elikhulu; khathesi kalusacindezelwa. 

l. Ukusuka koMhambi 



Ngathi ngihamba enhlane yalumhlaba, ngafika endaweni ethile lapho 
okwakulobhalu khona. Ngacambalala lapho ukuthi ngilale: ngathi 
ngilele ngaphupha iphupho. Ngaphupha, khangela-ke, ngabona 
umuntu egqoke amadabudabu emi endaweni ethile efulathele indlu 
yakhe ephethe ugwalo esandleni sakhe, elomthwalo omkhulu 
emhlane wakhe. Ngakhangela, ngasengimbona evula ugwalo ebala 
kulo; wathi ebala, wakhala, waseqhuqha; engelakuzibamba 
wadazuluka ngelizwi lesililo esithi: Maye! Ngizakwenze njani? 

Ekhathazekile kanje wabuyela ekhaya, wazibamba aze aphela 
amandla akhe, ukuze umkakhe labantwana bakhe bangaluboni usizi 
lwakhe. Kodwa wayengelakuthula isikhathi eside ngoba ukudabuka 
kwakhe kwanda. Waze waphumisela ingqondo yakhe kumkakhe 
lakubantwana bakhe; waseqala ukukhuluma labo ngalindlela: Mkami 
othandekayo, lani bantwana begazi lami, mina sihlobo senu 
esithandekayo ngiphelelwe ngesizatho somthwalo ongelekileyo; njalo 
ngitshelwe sibili ukuthi umuzi wakithi uzatshiswa ngomlilo ovela 
ezulwini; kuzakuthi ngokuchitheka lokho okwesabekayo mina kanye 
lawe mkami engimthandayo, lani bantwana bami abathandekayo, 
sibhubhe ngokwesabekayo, nxa kungazuzwanga icebo esingaphepha 
ngalo (engingakaliboni mina). 

Zathi ukuzwa lokhu izihlobo zakhe zamangala kakhulu, zingethuki 
ngoba zisithi lokho akutshoyo kuliqiniso, zisithi ikhanda lakhe 
liphambene ngenxa yokuhlanya. Ngakho-ke kusaqala ukuhwalala, 
bathi ingqondo yakhe kungathi izathula ebuthongweni, baphangisa 
bamlalisa. Kodwa ebusuku kwamhlupha njengemini; ngakho 
endaweni yokuthi alale, wachitha ubusuku bonke elesilokozane 
lemnyembezi. Kwathi ekuseni bathanda ukuzwa ukuthi ulele njani; 
wathi kwandile njalo okubi; waphinda wakhuluma labo futhi. Kodwa 
baqala ukuba lukhuni; bathi bazakuxotsha ukukhathazeka kwakhe 
ngokumhlupha langokumphatha ngolaka, ngesinye isikhathi 
bahlekisana ngaye, ngesinye isikhathi bamthethisa njalo 
bangamnanzi. Waqala ukubacatshela, waya endlini yakhe 
ukubakhulekela ebahawukela aziduduze laye ngosizi lwakhe. 
Waphuma ezihambahambela yedwa emangweni, kwesinye isikhathi 
efunda njalo kwesinye ekhuleka; kwaba njalo okwensuku ezithile. 

Kodwa ngambona ngesinye isikhathi ehambahamba emangweni efunda 
ogwalweni lwakhe, njengokujwayela kwakhe, wasesizwa ubuhlungu kakhulu 
enhlizweni yakhe; wathi esafunda wabubula njengokwenza kwakuqala 
ememeza esithi: Ngizakwenz anjani ukuthi ngisindiswe? 

Ngambona ethalaza ngapha langapha kungathi uzabaleka, kanti umi 
(njengokubona kwami) ngoba engazi lapho azaqonda khona. 
Ngakhangelisisa ngabona umuntu esiza kuye obizo lakhe nguNdabezinhle, 
wasembuza wathi: Ukhalelani? Waphendula wathi: Nkosi, ngiyabona 
ngalolugwalo olusesandleni sami ukuthi ngimiselwe ukufa, emva kwalokhu 
ngiye ekugwetshweni, kodwa angithandi ukwenza okokuqala, njalo 
angilamandla okwenza okwesibili. 

UNdabezinhle: Kungani ungathandi ukufa lokhu le impilo ihlangene 
lendaba ezimbi ezingaka? 

Waphendula lowomuntu: Kungoba ngiyesaba lo umthwalo ongelekileyo 
emhlane ukuthi uzangitshonisa phansi okwedlula ingcwaba, njalo ngiwele 
eTofethi, kodwa nkosi nxa ngingalungelanga ukubotshwa angilungelanga 
lokuthonisiswa, lekusukeni lapho ngiye ekubulaweni futhi ukukukhumbula 
lokho kuyangikhalisa. 

Wasesithi uNdabezinhle: Nxa kunjalo kuwe, umeleni ungenzi lutho? 
Waphendula wathi: Ngoba angazi ukuthi ngizaqonda ngaphi. Wasemnika 
ugwalo lwesikhumba, kulotshwe phakathi kwalo ukuthi, 'Balekela ulaka 
oluzayo.' 

Ngakho lowomuntu walufunda wamkhangela uNdabezinhle, 
emkhangelisisa wathi: Ngibalekele ngaphi? 

UNdabezinhle wasesithi ekhomba ngomunwe ngaphambili kumango obanzi 
kakhulu, wathi: Uyalibona leliyana isangwanyana? 
Wathi umuntu: Hatshi. 

Wasesithi omunye: Angithi uyabona ukukhanya okukhazimulayo 
lokhuyana? 

Wathi: Yebo, ngithi ngiyakubona. 

Wasesithi uNdabezinhle: Khangelisisa kulokhuyana ukukhanya, uqonde 
kukho njalo, uze ubone isango; oyakuthi nxa ufika uqoqode uzatshelwa 
ozakwenza. 

Emva kwalokhu ngabona ephutsheni lami lowomuntu eqala ukugijima. 
Kodwa engakabi khatshana emangweni wakhe, umkakhe labantwana 
bambona baqala ukummemeza bemphendula; kodwa umuntu wavimba 

indlebe ngezithupha, wagijima waqonda phambili ememeza esithi: Impilo! 
impilo! impilo elaphakade! Kazakhangela emuva; wagijma wangena 
phakathi komango. Omakhelwane labo baphuma bamkhangela ebaleka; 
esagijima abanye bamhleka, abanye bamsongela, abanye bambiza 
bemphendula. Kwakukhona phakathi kwabo ababili abathanda 
ukumphendula ngamandla. Omunye wayenguPhikakonke, omunye 
enguVumakonke. Kodwa lowomuntu wayesebedlulile, esekhatshana labo; 
kanti babezimisele ukumlandela, benza njalo-ke baze bamfica emva 
kwesikhatshana. Wasesithi lowomuntu: Bomakhelwane, lilandeni? 
Bathi: Sizekuncenga ukuthi uphenduke ubuyele lathi. 
Kodwa wathi: Lokho kungeke kwenzeke. Lina lihlezi emzini wekuBhubheni, 
indawo lapho engazalelwa khona lami. Ngiyabona ukuthi kunjalo, njalo nxa 
lifela khona emva kwesikhatshana, loba sisifitshane loba siside, lizatshona 
okwedlula ingcwaba, endaweni evutha umlilo lesibabule. Ngivumelani, 
bomakhelwane, lihambe kanye lami. 

Wathi uPhikakonke: Hawu! Sitshiye izihlobo zethu lokuhle kwethu emva 
kwethu yini? 

Wathi uMkristu (yilelo-ke ibizo lakhe): Yebo-ke ngoba konke lokho 
elizakutshiya kungelinganiswe lokuncinyane kwalokhu engifuna 
ukukukholisa; njalo nxa lizahamba lami, likuqinise, lizaphila njengami; 
ngoba lapho engiya khona kudliwa kusale. Woza-ke uzwe amazwi ami. 
UPhikakonke waphendula: Yizinto bani lezo ozidingayo lokhu phela utshiye 
umhlaba wonke ukuzizuza? 

UMkristu: Ngidinga ilifa elingaboliyo lelingangcolanga lelingabuniyo 
elilondolozwe ezulwini, limi liqinile; kuthi ngesikhathi esimisiweyo labelwe 
labo abalidingayo ngokukhuthala. Ake ufunde ogwalweni lwami, uzabona. 
UPhikakonke wathi: Suka ususe ugwalo lwakho! Uthi uzabuyela lathi 
kumbe hatshi? 

UMkristu wathi: Hatshi bo! ngoba ngibeke isandla sami ekhubeni. 
UPhikakonke: Woza-ke Vumakonke, mfowethu, sibuyele emuva siye ekhaya 
simtshiye. Likhona ibandla labantu abanjalo abahlanyayo, ababuchopho 
babo bonakele, abathi bangathanda ulutho bathi bahlakaniphile kulabantu 
abayisikhombisa abangaveza izizatho. 

Wasesithi uVumakonke: Yekela ukwethuka; nxa kuliqiniso akutshoyo 
uMkristu, izinto azidingayo zingcono kulezethu. Inhliziyo yami ithanda 
ukuhamba lomfowethu. 

UPhikakonke wathi: Hawu! Lawe uyisithutha! Ake ubuswe yimi ubuyele 
emuva. Kwaziwa ngubani lapha umfokazana onje obuchopho bakhe 

bonakele azakusa khona? Buyela, buyela uhlakaniphe! 
Kodwa uMkristu wathi: Woza uhambe lomfowenu uVumakonke; zikhona 
izinto engazitshoyo ezingatholakala khona, lezinye njalo ezinengi ezinhle. 
Nxa ungangikholwa ake ufunde kulolugwalo. Ngoba ngeqiso lalokhu 
okubhalwe kulo khangela konke kuqiniswe ngegazi lalowo owakwenzayo. 
UVumakonke: Ngakho mfowethu Phikakonke, sengizazimisela. 
Sengizimisele ukuhamba lalindoda elungileyo ngihambe ndlelanye layo. 
Kodwa sinini sami, uyayazi indlela eya kuleyondawo ethandekayo yini? 
UMkristu wathi: Yebo, ngitshelwe ngumuntu othiwa ibizo lakhe 
nguNdabezinhle. Wathi angiphangise ngiye esangweni elincinyane 
eliphambi kwethu lapho esizalayelwa khona indlela. 
UVumakonke: Woza-ke mfowethu, asihambe! 
Basebehamba ndawonye. 

Wasesithi uPhikakonke: Mina ngizabuyela endaweni yami, angiyikuba 
yisinini sabantu abanje abakhohlisiweyo, abakholwa ize. 

2. Ichibi leMpelamandla 



Kunjalo ngabona ephutsheni lami ukuthi esebuyele uPhikakonke, uMkristu 
loVumakonke bahamba bexoxa emangweni, baqala ukuxoxa ngalamazwi. 
UMkristu wathi: Woza-ke sinini sami, Vumakonke, kunjani? Ngiyathokoza 
ngoba uvumile ukuhamba lami. Aluba uPhikakonke ubekuzwile lokho 
engikuzwileyo mina, okulamandla lokwesabekayo, okungakabonwa 
ubengayikusifulathela kalula. 

UVumakonke wathi: Woza-ke mfowethu Mkristu, lokhu sisobabili nje 
akungichasisele lezizinto ukuthi ziyini, zizazuzwa njani lapho esiya khona? 
UMkristu: Pho-ke, kulula ukuthi ngizikhumbule enhliziyweni kulokuba 
ngizikhulume ngomlomo kodwa njengoba uthanda ukuthi uzazi ngizafunda 
lapha ogwalweni lwami. 

UVumakonke: Ukhumbula ukuthi wonke amazwi asegwalweni lwakho 
aliqiniso isibili? 

UMkristu: Yebo aliqiniso, ngoba lwenziwe ngulowo ongeqambe manga. 
UVumakonke: Kuhle, yizinto bani lezo? 

UMkristu: Kukhona umbuso ongapheliyo oyakuhlalwa, lempilo elaphakade 

esiyakuyiphiwa ukuthi sihlale kulowombuso phakade. 

UVumakonke: Kuhle lokho okutshoyo, njalo okunye-ke? 

UMkristu: Ikhona imiqhele yobukhosi esizayinikwa; lezambatho ezizasenza 

sikhanye njengelanga emkhathini wezulu. 

UVumakonke: Kumnandi lokho, njalo okunye-ke? 

UMkristu: Akusayikuba khona ukukhala losizi ngoba umnini waleyondawo 
uzakwesula izinyembezi zonke emehlweni ethu. 
UVumakonke: Sizahlangana lobani lapho? 

UMkristu: Lapho sizakuba ndawonye lezingilosi ezizaphandla amehlo 
ukuzikhangela. Lapho njalo sizahlangana lezinkulungwane 
lezinkulungwane ezilitshumi ezihambe phambi kwethu zaya kulendawo. 
Akulamuntu owonayo kubo, bonke bangabathandayo labangcwele, wonke 
ehambahamba ebusweni bukaNkulunkulu emi phambi kwakhe 
ngokuvunywa kwaphakade. Ngelizwi elilodwa, lapha sizabona abadala 
belemiqhele yabo yegolide; lapho sizabona intombi ezingcwele 
zilemiqangala yazo yegolide; lapho sizabona abantu abaqunywa 
amaqatshana, betshiswa ngomlilo, benikelwa ezilwaneni, begaluliswa 
olwandle, ngokuyithanda kwabo iNkosi yaleyondawo - bephilile bonke, 
njalo bembathiswe ukungafi kungathi yisembatho. 

UVumakonke: Ukukuzwa lokhu kwanele ukujabulisa inhliziyo. Lezizinto 

zizazuzwa njani? Sizakuba lesabelo kuzo njani? 

UMkristu: INkosi umbusi walelolizwe ikubhale kulolugwalo, yathi, 
isiqokoqela sakho yikuthi nxa sithanda ukuba lalo, uzasinika ngesihle. 
UVumakonke: Kuhle sinini sami, ngithokozile ukuzwa lezozinto; woza-ke 
asiphangise! 

UMkristu: Angilakuphangisa njengokufisa kwami ngenxa yalumthwalo 
osemhlane wami. 

Ngasengibona ephutsheni lami, sebeqedile lokhukukhuluma kwabo, 
basondela echibini elilodaka olunengi eliphakathi komango; bathi 
benganazelele, bahle bawela emgodini. Ibizo lalelochibi kuthiwa 
kuseMpelamandla. Lapho-ke babanjwa okwesikhathi batshudula kakhulu 
baze baba ndaka ndaka ngodaka, uMkristu-ke ngenxa yomthwalo 
osemhlane wakhe, waqala ukutshona edakeni. 

Wasesithi uVumakonke: Hawu, mfowethu Mkristu singaphi khathesi? 
Wathi uMkristu: Sibili lami kangazi. 

Khona uVumakonke waqala ukusola waba lolaka kumfowabo: Kambe yikho 
lokho ukuthokoza obukutsho yini? Uba sisehlelwa yilobububi sisasuka, 
singalindelani kulolu uhambo yini? Angiphume-ke ngisaphila, usuyakulidla 
wedwa lelolizwe elihle! Esatsho njalo, wazama ngamandla kabili 
wazikhupha odakeni, waphumela nganeno kwendlu yakhe, wasebuyela nje; 
uMkristu kabe esambona njalo. 

UMkristu watshiywa etshudula echibini leMpelamandla yedwa. Kodwa 

wazama ukuya eceleni lechibi elalikhatshana lendlu yakhe elalinganeno 

kwesangwana. Wenza lokhu sibili kodwa wayengezikhuphe ngenxa 

yomthwalo osemhlane wakhe. Ngabona-ke ephutsheni lami ukuthi kweza 

umuntu, obizo lakhe nguMsizi, wabuza wathi: Wenzani lapho? 

Wathi uMkristu: Nkosi, ngalayelwa ukuthi ngihambe ngalindlela, 

ngilayelwa ngumuntu obizo lakhe nguNdabezinhle; wangiqondisa 

kuleliyana isangwana wathi khona ngizakuphepha ulaka oluzayo. Kodwa 

ngisaqonda khona, ngawela lapha. 

UMsizi: Kungani ungadinganga amatshe asezibukweni? 

UMkristu: Ukwesaba kwangiqhuba ngokunjalo ngaze ngaphaphatheka 

ngaqonda phambili, ngawela lapha. 

UMsizi wasesithi: Yelula isandla sakho. Waselula wamkhupha wammisa 
emhlabathini owomileyo. Wathi kaqhubeke ngendlela yakhe. 

Khona-ke ngasondela kuye omkhuphileyo ngathi: Nkosi, kungani ukuthi 
kulindawo esendleleni yokusuka emzini wekuBhubheni, isiya kuleliyana 

isangwana, lelichibi lingalungiswanga ukuze kuthi izihambi 
ezingabafokazana zihambe kulo zingalimali. 

Wathi kimi: Lelichibi elilodaka yindawo engalungisekiyo. Ngoba kulapho 
konke ukungcola lamagwebu asala khona, ukungcola okuvezwa yikuhlabeka 
ngesono. Ngakho kuthiwa liChibi leMpelamandla. Ngoba uba isoni sivuswa 
ngokulahleka kwaso kusuke kuvele emphefumlweni waso ukwesaba 
okunenginengi lokuthandabuza. Konke lokhu kuyahlangana kutshone 
kukulindawo. Kungakho-ke umhlabathi wonakele. Akukuhle eNkosini 
ukuthi lindawo ihlale imbi kangaka. Abayisebenzelayo, ngokulaywa 
yizinduna zeNkosi kade basebenza kule indawo yalelilizwe sekuyiminyaka 
engamakhulu alitshumi laficaminwembili, bethi mhlawumbe izakulunga. 
Yebo, ngalokho engikwaziyo kuminzwe lapha imithwalo ezinkulungwane 
ezingamatshumi amabili. Yebo-ke ngitsho izigidi zamazwi amahle 
okufundisa okulethwa ngezikhathi zonke kuvela kuzo zonke indawo 
zamazwe eNkosi, bathi bona abaziyo yizinto ezinhle isibili zokwenza 
umhlabathi omuhle wendawo, kuthiwa izakulungiswa. Kanti-ke iliChibi 
leMpelamandla kokuphela, njalo lizahlala linjalo sebekwenzile 
abangakwenza. Isibili akhona ngokulayezela komnikimthetho amatshe 
amahle aqinileyo awokuchapha ngitsho amisiweyo phakathi kwalelichibi. 
Kodwa kulezozikhathi kakhulu, nxa lindawo ikhafula inkuthunkuthu yayo, 
nxa umkhathi uphenduka, la amatshe angebonakale obala; kuzakuthi lanxa 
ebonakala, abantu ngenxa yesiyezi bahambe eceleni, batshone bangcoliswe 
ludaka lanxa amatshe ekhona. Kodwa umhlabathi muhle nxa sebengena 
esangweni. 

Ngabona ephutsheni lami uVumakonke laye esefikile ekhaya endlini yakhe, 
omakhelwane beza ukumbona. Abanye bathi uhlakaniphile ngokuphenduka 
kwakhe, abanye bathi uyisithutha ngoba ezifake engozini kanye loMkristu; 
abanye basoma ngobugwala bakhe, bethi: Isibili njengoba waqala waba 
lesibindi wabuye wesabelani ngobunzima obuncinyane? Kwabanjalo 
uVumakonke wahlala eyisithutha phakathi kwabo, waze wazuza isibinjana 
ng'khona bonke baphenduka, baqala ukuhlekisana ngoMkristu bemhleba. 
Kwaba njalo-ke ngoVumakonke. 

3. USazisomhlaba 

Khathesi-ke uMkristu ehamba yedwa engelamuntu wabona umuntu 
ekhatshana, esiza edabula umango emhlangabeza, baphambana 
emahlanganweni endlela. Ibizo lalo umnumzana ahlangana laye 
lalinguSazisomhlaba; wayakhe emzini waseBuqilini-benyama. Kanti 
lowomuzi ngumuzi omkhulu kakhulu owakhelene lalowo uMkristu avela 
kuwo. Lowomuntu esehlangene loMkristu esazi kancinyane mayelana 
lokusuka kukaMkristu emzini wekuBhubheni kwaduma kakhulu, angitsho 
kulowomuzi akhe kuwo kuphela, kodwa kwaqala ukuduma emizini yonke 
lakwezinye indawo. USazisomhlaba-ke, wananzelela ukuthi ungubani, 
ebona ukuhamba kwakhe okulosizi, wezwa ukububula kwakhe lokunye 
okunjalo, waqala ukukhuluma loMkristu ngalamazwi: Yeyi, wakithi, uya 
ngaphi uthwele kangaka? 

UMkristu waphendula: Yebo, mina ngithwele ngoba ngingumuntu olusizi 
othweleyo kodwa uyangibuza uthi, 'Uya ngaphi?' ngiya kuleliyana 
isangwana elingaphambili kwami; ngoba njengalokhu engikutsheliweyo 
ngizakhululwa kumthwalo wami ongisindayo. 
USa. wathi: Ulomfazi labantwana yini? 

UMk. wathi: Yebo, kodwa ngibandezelwe yilumthwalo ngokunjalo 

ngingethokoze labo njengakuqala; sekungathi angiselabo. 

USa. wathi: Uzangilalela yini nxa ngikweluleka? 

UMk.: Yebo nxa kukuhle ngoba ngiswela ukwelulekwa okuhle. 

Usa.: Ngikweluleke-ke ukuze uphangise ukukhululwa kulumthwalo wakho 

ngoba ungeze wezwa ukuthula enhliziyweni ungakawehlisi wona; njalo 

ungekuzwe okuhle kwezibusiso uNkulunkulu akubusise ngazo kuze 

kwenzeke lokhu. 

UMk.: Yilokho-ke engikudingayo ukuthi ngikhululwe kulumthwalo. Kodwa 

ukuwethula ngokwami ngingekwenze njalo akulamuntu elizweni lakithi 

ongawususa emahlombe ami. Ngakho-ke ngihamba ngalindlela 

njengengikutshele khona, ukuze ngikhululwe emthwalweni wami. 

Usa.: Ngubani owathi hamba ngalindlela ukuze ukhululwe emthwalweni 

wakho? 

UMk.: Wayengumuntu engingathi ungumuntu omkhulu olesithunzi; ibizo 
lakhe nxa ngikhumbula nguNdabezinhle. 

USa.: Hawu, ukukhululeka kwakhe! Kayikho indlela lapha emhlabeni 
elengozi lenhlupho njengaleyo akuqondise kuyo, njalo uzakubona nxa 
ulalela ukweluleka kwakhe. Ukwehlelwa ngokuthile, ngiyakubona 



9 



lakhathesi nje ngoba ngibona udaka lweChibi leMpelamandla 
lukunamathele; kodwa leloChibi liyikuqala kwezinsizi ezehlela labo 
abahamba ngalindlela. Lalela-ke ngoba ngimdala kulawe! Endleleni 
ohamba kuyo ulokuhlangana lokudinwa, ukukhathazeka, indlala, izingozi, 
ukuhamba-ze, izinkemba, izilwane, imigobho, umnyama, ngitsho lokufa 
lakho konke! Lezizinto ziliqiniso isibili, ziqiniswa ngobufakazi obunengi. 
Kungani ukuthi umuntu azidele kangaka, engelakuqonda, ngokulalela 
omunye umuntu angamaziyo? 

UMk.: Kanti-ke mnumzana, lumthwalo osemhlane wami wesabeka kimi 
ngaphezu kwazo zonke lezozinto ongitshela zona. Yebo, ngingathi angesabi 
konke engizahlangana lakho endleleni nxa ngizakhululwa kulo umthwalo 
wami. 

USa.: Wena wawuthola njani lumthwalo wakho? 

UMkr.: Kwenzeka ngokufunda lolugwalo olusesandleni sami. 

USa.: Ngikhumbula njalo. Sekwenzeke kuwe njengakwabanye abantu 

ababuthakathaka, abathi bezifaka ezintweni eziphakeme kulabo, balahleke 

njengawe. Lokhu kulahleka kwenza abantu bangabi lobudoda, 

njengokubona kwami, kwenzeke kuwe, kodwa baziphosele emisebenzini 

ebangwayo ukuzuza abangakwaziyo. 

UMk.: Ngiyakwazi engingakuzuza mina, kuyikuphumula emthwalweni 
wami ongisindayo. 

USa.: Kodwa kungani udinga ukuphumula kulindlela njengoba ihlangene 
lezingozi ezinengi lezo? Kodwa kakhulu, nxa ubungangilalela ungizwe, 
bengingakutshengisa indlela zokuthi uzuze lokho okuthandayo, zingekho 
izingozi ozaziphosa kuzo kulindlela. Yebo, lokusizayo useduze. 
Ngiyengezelela njalo lokhu ukuthi endaweni yalezongozi, uzahlangana 
lokuphepha okukhulu lezihlobo ezilomusa. 
UMk.: Akungitshele, nkosi, leyo imfihlakalo. 

USa.: Yebo-ke, kulowomuzi (okuthiwa uKwenzakuhle) kukhona 
umnumzana, ibizo lakhe nguOkomthetho, umuntu ololwazi olukhulu, 
umuntu obongwayo ngokuhlakanipha kokwethula abantu imithwalo leyo, 
efanana lalo owakho, emahlombe abo. Ngitsho lami ngiyakwazi ukuthi 
wenza okuhle okunengi ngalindlela. Ngaphandle kwalokho, uyakwazi njalo 
ukwelapha labo abahlanyiswayo yimithwalo yabo; kuye njengokutsho 
kwami, ungaya usizwe masinyane. Indlu yakhe kayikhatshana lakulindawo, 
njalo nxa yena engekho ekhaya, ulejaha elihle indodana yakhe, ibizo lalo 
nguMaphathakuhle; ingakwenza konke lokho, ngitsho njengendoda endala. 
Ngithi kulapho ongaphunyuzwa kuwo umthwalo wakho khona. Kodwa nxa 
ungasathandi ukubuyela emuva endaweni obuhlezi kuyo, lami-ke 



10 



bengingathandi ukuba wenze lokho, ungabiza umkakho labantwana, lize 
lapha kulumuzi, lapha phela zinengi izindlu ezingelabantu; ungazuza enye 
yazo ngemadlana elingeneyo. Ukudla kutshiphile kulungile. Njalo okuza 
kuthokozisa ekuhlaleni kwakho kulakho konke; khumbula ukuthi uzahlala 
labantu abaqotho, ubukwe ubongwe. 

Kwabanjalo uMkristu wema ecabanga. Kodwa wakhumbula esithi: 'Nxa 
kuliqiniso akutshoyo lumnumzana, kuhle ukuthi ngizwe kuye. Esakhumbula 
lokho, wathi: Ingaphi indlela eqonda emzini walowomnumzana omuhle? 
USa.: Uyayibona intaba leyana ende? 
UMk.: Yebo, ngiyayibona kuhle. 

USa.: Qonda eceleni kwaleyana intaba; nxa ufika endlini yokuqala, yiyo 
eyakhe. 

UMkristu waphambuka endleleni yakhe, ukuya koOkomthetho asizwe. 
Kodwa eseseduze lentaba, nansi ibonakala inde kangaka, njalo eceleni 
kwayo nganeno igobele endleleni nje, uMkristu wesaba ukuqhubekela 
phambili, esithi kumbe intaba izawela phezu kwekhanda lakhe. Ngakho 
wema khonapho engazi ukuthi uzakwenze njani. Njalo umthwalo wakhe 
kwangathi uyasinda kulakuqala esesendleleni. Kwaphuma amalangabi 
omlilo entabeni emesabisa uMkristu esithi uzakutsha; waginqa, wajuluka 
izithukuthuku ngokwesaba. Waseqala ukuzisola ngokulalela ukweluleka 
kukaSazisomhlaba. Wasebona uNdabezinhle esiza kuye, wathi embona 
wasetshona phansi ngenhloni. Khona uNdabezinhle wasondela njalo wafika 
kuye, wamjamela ngobuso obesabekayo. Waqala ukubuzana laye 
ngalamazwi wathi: 

Wenzani lapha, Mkristu? Ekuzwa lokho uMkristu wehluleka 

ukumphendula; ngakho wema ethule phambi kwakhe. Waphinda wathi 

uNdabezinhle: Awusuye umuntu lowayana engamfica ekhala ngaphandle 

kweganga lomuzi wekuBhubheni? 

UMk.: Yebo-ke nkosi enhle, nginguye lowomuntu. 

UNdab.: Angikuqondisanga endleleni eya esangweni elicinyane yini? 

UMk.: Yebo, nkosi enhle. 

UNdab.: Kungani pho uphangise ukuphambuka ngoba usuduhile endleleni? 
UMk.: Ngahlangana lomnumzana emuva kokuphuma kuChibi 
leMphelamandla, owangincengela ukuthi ngiqonde emzaneni ophambi 
kwami, ngizathola umuntu ongangethula umthwalo wami. 
UNdaba.: Wayenjani? 

UMk.: Waye ngathi ungumnumzana, wakhuluma lami kakhulu, 
ngazengavuma ekucineni, ngasengisiza lapha. Kodwa ngithe lapho ngibona 

lintaba egobele endleleni ngasengisima, ngesaba hlezi iwele phezu kwami. 

UNdab.: Wathini lowomuntu kuwe? 

UMk.: Wangibuza wathi, 'Uya ngaphi?' Ngamtshela. 

UNdab.: Wasesithini kulokho? 

UMk.: Wangibuza ukuthi ngilomuzi yini. Ngamtshela, kodwa ngathi, 
'Ngibandezelwe kangaka ngumthwalo osemhlane wami; ngakho angithokozi 
ngawo njengakuqala. 
UNdab.: Wasesithini kulokho? 

Umk.: Wathi angiphangise ngizikhulule emthwalweni wami. Ngamtshela 
ukuthi ulutho engiludingayo kuyikuphumula. Ngathi kungakho ngisiya 
kuleliyana isangwana lapho engizalayelwa khona ukuze ngifike endaweni 
yokukhululwa. Wasesithi yena angangitshengisa indlela enhle kulale, 
lemfitshane engelankathazo njengendlela, nkosi, owangimisa kuyo. Wathi, 
'Lindlela izakuqondisa endlini yomnumzana ololwazi lokususa le 
imithwalo.' Mina ngasengikholwa ngaphambuka kuleyondlela, ngangena 
kule ngisithi ngizaphangisa ngikhululwe emthwalweni wami. Kodwa-ke 
ngithe ngifika kulindawo ngabona izinto lokhu zinjalo, ngema ngesaba 
ingozi. Ngakho-ke angazi ukuthi ngizakwenze njani. 

Wathi uNdab.: Mana kancinyane ngikutshengise amazwi kaNkulunkulu. 
Wema ethuthumela. 

Wasesithi: Xwayani lina lingaphikisi lowo okhuluma esezulwini. Ngoba nxa 
bengaphephanga labo abamphikisayo lowo osemhlabeni ekhuluma, kakhulu 
thina esifulathela okhuluma esezulwini. Wathi njalo, "Kodwa olungileyo 
uzaphila ngokholo, kodwa nxa ehlehlela emuva inhliziyo yami kayithabi 
ngaye." 

Waphinda wawafaka kuye ngokunjalo esithi: Nguwe lumuntu ogijimela 
osizini; Usuqale ukwala iseluleko soPhezukonke, uhlehlisa unyawo lwakho 
endleleni yokuthula kuzeku phose kube sengozini yokubhubha kwakho. 
Lapho uMkristu wawa phansi ezinyaweni zakhe njengofileyo ememeza 
esithi: Maye! Ngafa mina. Ebona lokho uNdabezinhle wambamba 
ngesandla sokunene, wathi: 

Zonke inhlobo zokona lokuhlambaza bazazithethelelwa abantu; ungabi 
ngongakholwayo, kodwa woba ngokholwayo. 

UMkristu wasevuka kancinyane wasuka wema ethuthumela njengakuqala 
phambi kukaNdabezinhle. 

UNdab. waphinda esithi: Qaphelisa lezozinto engizakutshela zona. 
Sengizakutshengisa lowo owakukhohlisayo ukuthi ngubani, lalowo njalo 
akusa kuye ukuthi ungubani. Lowo owahlangana lawe nguSazisomhlaba, 
ubizwa kuhle ngalokhu nganxanye ngoba ezwakalisa imfundiso yalelilizwe 

lodwa, ngakho esiyakhonza isikhathi sonke koHlalakuhle; njalo ngoba 
ethanda limfundiso ngoba ingamusi esiphambanweni; ngakho elobuntu 
obunje obenyama, ufuna ukuphambanisa izindlela zami lanxa zizinhle. 
Zikhona-ke izinto ezintathu ekwelulekeni kwalowomuntu okumele uzizonde 
kakhulu. Eyokuqala ngeyokuthi akuphambule endleleni; eyesibili 
ngeyokuthi wazama ukuthi enze isiphambano sizondakale kuwe; 
eyesithathu ngeyokuthi abeke inyawo zakho endleleni eya ekufeni. 

Kuqala, kumele uzonde ukukuphambula kwakhe endleleni - yebo, 
lokuvumelana kwakho lakho, ngoba lokho kuyikwala ukweluleka 
kukaNkulunkulu, ukhethe ukwelulekwa nguSazisomhlaba. INkosi ithi: 
Zamani ukungena ngesango elincinyane, yilelosangwana engakuqondisa 
kulo. Ngoba isango lincinyane lendlela iminyene eya ekuphileni, 
balutshwana abayitholayo. Kulelosangwana lasendleleni eyakulo, 
lowomuntu omubi ukuphambule waze waphosa ukukusa ekubhubheni. 
Zonda phela ukukuphambula kwakhe, uzisolisise ngokumlalela yena. 
Okwesibili, kumele uzonde ukuzama kwakhe ukuba enze isiphambano sibe 
ngesizondekayo kuwe; ngoba ufanele usikhethe kulenotho yeGibithe. Njalo 
iNkosi yobukhosi ikutshelile yathi: Ozalondoloza ukuphila kwakhe 
uzalahlekelwa yikho; njalo, omlandelayo engazondi uyise lonina lomkakhe 
labantwana labafowabo labodadewabo, yebo lempilo yakhe, angeke abe 
ngumfundi wakhe. Ngithi ngalokho, limfundiso kumele uyizonde, eyokuthi 
umuntu alinge ukukubonisa ukuthi lokho kuzakuba yikufa kwakho, 
ngaphandle kwakho, iQiniso lithe, ungeke uthole ukuphila okuphakade. 
Okwesithathu, umele uzonde ukubeka kwakhe izinyawo zakho endleleni 
yomthetho esa ekufeni. Ngalokho kufanele ukhumbule yena akusakuye, 
lokuthi kalamandla kangakanani lowomuntu ukukukhulula emthwalweni 
wakho. Lowo, owasiwa kuye ukuthi uzuze ukuphumula obizo lakhe 
linguOkomthetho uyindodana yesigqilikazi esikhathesi sibotshiwe kanye 
labantwana baso njalo ngokuyimfihlo le yiNtaba iSinayi oyesabileyo ukuthi 
izawela phezu kwekhanda lakho. Kanti nxa sona kanye labantwana baso 
besebugqilini ungathemba njani ukuthi uzakhululwa yibo? Ngakho, lowo 
uOkomthetho angeke akukhulule emthwalweni wakho. Akulamuntu owake 
wakhululwa nguye emthwalweni wakhe, hatshi ngingathi njalo akayikuba 
khona. Lingethethelelwe ngemisebenzi yomthetho. Ngoba ngemsebenzi 
yomthetho kakho umuntu ophilayo ongehlukaniswa lothwalo wakhe. 
Ngakho uSazisomhlaba ungowelinye ilizwe loOkomthetho ungumkhohlisi; 
kodwa umntanake uMaphathakuhle loba elobuso obulungileyo uyazenzisa 
nje, angekusize. Kholwa kimi, ukuthi akulalutho kuwo wonke lowomsindo 

owuzwileyo kulabobantu, licebo lokukuwisa ngobuqili esindisweni lwakho, 
ngokukuphambula endleleni engakumisa kuyo. 

Emva kwalokho uNdabezinhle wamemeza amazulu ukuze akuqinise lokho 
akukhulumileyo. Masinyane kwaphuma amazwi lomlilo entabeni uMkristu 
olusizi ayemi phansi kwayo, okwenza ukuthi inwele zakhe zitshaqe. 
Lawomazwi amenyezwa ngokunjalo esithi: Abemisibenzi yomthetho 
baphansi kwesiqalekiso, ngoba kulotshiwe ukuthi: Uqalekisiwe lowo ongemi 
kuzo zonke izinto ezilotshiweyo egwalweni lomthetho ukuzenza. 
Ngalesosikhathi uMkristu wayengasakhangele lutho ngaphandle kokufa. 
Waze wakhala esekuhluphekeni okukhulu, eseqalekisa lesikhathi leso 
ahlangana loSazisomhlaba ngaso, ezibiza ngokuthi uyiziwula 
eziyinkulungwane ngokulalela amazwi okweluleka kwakhe. Wayelenhloni 
kakhulu ukukhumbula ukuthi lawomazwi omnumzana ayevela enyameni 
nje, amehlula kangaka amenza watshiya indlela enhle. Emva kwalokho 
wabuya wazibika kuNdabezinhle ngalamazwi. 

UMkristu wathi: Nkosi uthini? Kusekhona ithemba yini? Ngingabuyela 
andubana ngiqonde kuleliya isangwana? Angiyikulahlwa ngalokho 
ngibuyiswe lapho ngilenhloni? Ngiyazisola ngoba ngilalele ukweluleka 
kwalowomuntu, kodwa ngingathethelelwa isono sami yini? 
Wasesithi kuye uNdabezinhle: Isono sakho sikhulu kakhulu ngoba ngaso 
wenze izinto ezimbi ezimbili; ulahle indlela enhle wanyathela ezindleleni 
ezingavunyelwayo. Kodwa umuntu osesangweni uzakwamukela ngoba 
ulomusa ebantwini. Kanti nanzelela ukuthi ungaphindi uphambuke njalo 
hlezi ubhubhe endleleni nxa ulaka lwakhe luvutha kancinyane. 
UMkristu waseziqinisa ukubuyela, wathi, esemangile uNdabezinhle 
wabobotheka wathi: Hamba kuhle. 

Wasegijima engakhulumi lamuntu endleleni loba bembuza engavumi 
ukubaphendula. Wahamba kungathi unyathela emhlabathini 
ongavunyelwayo, wayengeke atsho ukuthi usilile waze waphinda 
wangenelela indlela ayeyitshiye elandela ukweluleka kukaSazisomhlaba. 

4. Esangweni elincinyane 

Kwaba njalo waze wafinyelela uMkristu esangweni. Kulotshiwe-ke phezu 
kwesango ukuthi: Qoqodani, lizavulelwa. Waqoqoda kabili kathathu esithi: 

Ngingangena lapha yini? Ongaphakathi 
Uzangivulela mina yini engilusizi lanxa 
Bengingumvukeli ongasafanele? Ngakho kangiyi- 
Kwehluleka ukuhlabela izibongo zakhe kweliphezulu. 

Kwasekusiza esangweni umuntu ozithuleleyo obizo lakhe linguVumakuhle; 
owabuza wathi: Ngubani olapho? Uvela ngaphi? Ufunani? 
UMkristu wathi: Nangu ohluphekileyo oyisoni othweleyo. Ngivela emzini 
wekuBhubheni, kodwa ngiya eNtabeni iZiyoni, ukuze ngikhululwe olakeni 
oluzayo. Ngakho-ke, nkosi, ngoba ngitshelwe ukuthi indlela eyakhona idlula 
kulelisango, ngiyathanda ukwazi nxa uvuma ukungingenisa. 
UVumakuhle wathi: Ngiyavuma ngenhliziyo yami yonke! Esekutshilo lokhu 
wavula isango. Kwathi esengena ngaphakathi uMkristu, lowomuntu 
wamdonsa. Wasesithi uMkristu: Kutshoni lokho? 

Wamtshela wathi: Eduze kwalelisangwana kulenqaba eqinileyo induna yayo 
nguBelezebule. Kusukela kuleyonqaba yena labanye bayabaciba 
ngemitshoko labo abasuka besiza kulelisango bethi mhlawumbe bazakufa 
bengakangeni. 

Wathi uMkristu: Ngiyathokoza lokuthuthumela. 

Esengenile, umuntu wesango wambuza ukuthi ulayelwe ngubani lapho. 
UMkristu wathi: Uthe uNdabezinhle ngize lapha, ngiqoqode, njengoba 
ngenzile nje; wasesithi wena nkosi uzangitshela okufanele ngikwenze. 
UVumakuhle wathi: Umnyango ovuliweyo uphambi kwakho. Akulamuntu 
ongawuvala. 

UMk.: Sengiqala ukuzuza okuhle kokuhlupheka kwami. 
UVu.: Kodwa kungani uze wedwa? 

UMkristu: Ngoba akulamuntu wabakhelene lami obone ingozi yakhe 

njengami ngibone eyami. 

UVu.: Bakwazile ukuza kwakho lapha yini? 

UMk.: Yebo! Umkami labantwabami bangibona kuqala, bangibiza besithi 
angibuyele emuva; labanye njalo abakhelene lami bema bamemeza 
bengibiza besithi, angibuyele emuva. Kodwa ngavimba indlebe ngezithupa 
zami ngasengiqonda phambili endleleni. 

UVu.: Phoke! Kwakungekho omunye kubo owakulandelayo owalinga 
ukukubuyisela emuva yini? 

UMk.: Bakwenza lokho oPhikakonke kanye loVumakonke, kodwa lapho 
bebone ukuthi bangengehlule, uPhikakonke wabuyela ethuka; kodwa 
uVumakonke wahamba lami kancinyane. 
UVu.: Kodwa kungani engafinyelelanga lapha? 

UMk: Yebo. Kulokho ngahamba kanye laye, saze safika eChibini 
leMpelamandla, esahle sawela kulo. Njalo umfowethu uVumakonke 
wasedana, engasathandi ukuqhubekela phambili. Ngakho esekhuphukile 
nganeno kwendlu yakhe, wathi kimi: Lizuze lelolizwe elihle wedwa. 
Wasehamba ngeyakhe endlela, lami ngaya kweyami indlela; yena walandela 
uPhikakonke, mina ngaqonda kulelisango. 

UVu.: Maye, umuntu olusizi! Kambe ubukhosi obusezulwini budelelekile 
kuye kangaka ukuthi kathandi ukuthi abekezele engozini, lenkathazweni 
ezinlutshwana, ukuze abuthole! 

UMk: Ngiqinisile sibili ngoVumakonke; kodwa nxa lami ngizakuqinisa, 
kuzabonakala ukuthi akukho okuhle lakimi okwedlula okwakhe. Yebo, yena 
wabuyela emuva endlini yakhe; kodwa lami ngaphambuka ngahamba 
endleleni yokufa, ngavuma ngenza lokho ngokweluleka okwenyama 
kukaSazisomhlaba. 

UVu.: Yebo, yena uhlangene lawe? Angithi wayefuna ukuthi udinge 
ukuphumula ezandleni zikaOkomthetho, bobabili bangabakhohlisayo sibili. 
Pho! wakuvuma ukweluleka kwakhe? 

UMk: Ngakuvuma ngesibindi sami. Ngayadinga uOkomthetho ngaze 
ngabona intaba eseceleni kwendlu yakhe ingathi izawela phezu kwami; 
ngakho-ke ngamiswa khonapho ngathi mpo. 

UVu.: Yebo, leyontaba seyabayikufa kwabanengi, njalo izakuba yikufa 
kwabanye abanengi: asengamhlope lokho ngoba uphephile ingozi 
yokucotshozwa yiyo. 

UMk: Isibili angazi ukuthi bekuyakwenzeka kanjani kimi lapho, ngabe 
uNdabezinhle engahlangananga lami futhi ngisazindla ngenhlupheko 
ebingehlele; kodwa kwaba ngumusa kaNkulunkulu ukuba aphinde ezekimi, 
ngoba aluba bekungenjalo, bengingayikufika lapha. Kodwa ngalokhu 
sengifikile, yimi lo obefanele ukubulawa yileyontaba, kulokuba ngime 
ngokunjalo ngikhulume lenkosi yami. Kodwa hawu! Umusa omkhulu 
kangaka owokuba ngike ngangeniswa lapha! 

UVu.: Kasali lamunye ngalokho konke abakwenzileyo bengakezi lapha; 
abaxotshwa lakanye. Yebo-ke Mkristu omuhle, woza lapha kancinyane, 
ngikutshengise indlela ozakuhamba ngayo. Khangela phambili! Uyayibona 

lindlela encinyane yini? Yilindlela ofanele ukuhamba ngayo. Yalungiswa 
ngabendulo, labaprofethi, loKristu labaphostoli bakhe; iqondile yona, 
kungathi yalungiswa ngoluthi oluqondileyo. Yileyo indlela efaneleyo ukuthi 
uhambe ngayo. 

UMk.: Kambe azikho indlela eziphambukayo lezibhodabhodayo 
umfokazana angaduha ngazo? 

UVu.: Yebo, zikhona izindlela ezingenayo kuyo leyo, ezibhodabhodayo 
ezibanzi. Kodwa yona ungayehlukanisa lengesiyo, ngalokhu ukuthi yona 
iqondile, incinyane. 

Ngasengibona-ke ephutsheni lami ukuthi uMkristu waphinda wambuza 
ukuthi angemsize yini, amethule umthwalo osemhlane wakhe, ngoba 
wayelokhu engakawethuli; njalo wayengelakuwethula lakanye 
engasizwanga. 

Wathi kuye: Umthwalo wakho yanela ukuwuthwala uze uyefika endaweni 
yokwethulwa, ngoba lapho uzaziwela emhlane wakho. 
UMkristu waqala ukuzibopha ukhalo elungela uhambo lwakhe. Wamtshela 
ukuthi nxa esehambe kacinyane esuka kulelosangwana uzafika endlini 
kaChasisela, aqoqode emnyango wakhe, njalo uzakutshengiswa izinto 
ezinhle. UMkristu wasesivalelisa isihlobo sakhe, laye wathi: Hamba kuhle. 

5. Indlu kaChasisela 

Wasehamba uMkristu, waze wayafika endlini kaChasisela. Lapho aqoqoda 
khona kanenginengi; kwaze kweza omunye umuntu emnyango wabuza 
wathi: Ungubani? 

UMkristu wathi: Nkosi, ngiyisihambi esitshelwe yisihlobo somnikazi 
walindlu wathi ngihambele lapha ukuze angitshengise izinto ezinhle. 
Ngakho ngithanda ukukhuluma lomninindlu. 

Wasesiya wambiza umninindlu; okwathi emva kwesikhathi wafika 
kuMkristu wambuza ukuthi ufunani. Wathi uMkristu: Nkosi, ngingumuntu 
ovela emzini wekuBhubheni, ngiya entabeni yeZiyoni. Ngatshelwa ngulowo 
umuntu omi esangweni elisekuqaleni kwalindlela, wathi nxa ngihambela 
lapha uzangitshengisa izinto ezinhle, ezingangisiza ekuhambeni kwami. 
Njalo uChasisela wathi: Ngena! Ngizakutshengisa okuzakusiza. 
Wasetshela isisebenzi sakhe ukuthi silumathise isibane, wathi uMkristu 
kamlandele. Wamngenisa endlini ephakathi, waselaya isisebenzi ukuvula 
umnyango othile. Wathi esenze lokho uMkristu wabona umfanekiso 
womuntu ozithuleleyo ulengiswe emdulini. Wawunje: Amehlo akhe 
ayekhangele ezulwini, esandleni sakhe kulogwalo oluhle kulazo zonke, 
umthetho weqiniso ulotshwe ezindebeni zakhe, efulathele umhlaba; wema 
ngokungathi uncenga abantu; kulomqhele wegolide phezu kwekhanda 
lakhe. 

Wasesithi uMkr: Kutshoni lokhu? 

UChas.: Lumuntu osemfanekisweni lo uyedwa phakathi kwaba 
zinkulungwane; angazala abantwana yena (1 Kor. 4. 15), abelethe 
abantwana (Gal. 4. 19), abondle sebezelwe (1 Kor. 3. 2). 
Njengokuba umbona amehlo akhe ekhangele ezulwini, ephethe ugwalo 
oluhle kulazo zonke ingwalo esandleni, lomthetho weqiniso ulotshwe 
ezindebeni zakhe, kuyikukutshengisa ukuthi umsebenzi wakhe yikwazi 
lokuchasisa izinto ezisitheleyo; njengoba lawe umbona emi ngokungathi 
uncenga abantu. Njengokuba ubona efulathele umhlaba, kulomqhele phezu 
kwekhanda lakhe, lokho kutshengisa ukuthi udelela esola lezozinto 
ezikhona ngenxa yothando lokuyisebenzela iNkosi yakhe, uyazi ngeqiniso 
ukuthi kwelizayo ilizwe uzathola ubukhosi bube ngumvuzo wakhe. 
Wasesisithi uChasisela: Ngikutshengisile umfanekiso lo kuqala ngoba 
lumuntu okulumfanekiso unguye yedwa iNkosi yaleyondawo oyakuyo 
eyamupha igunya lokuba akuphelekezele kuzo zonke izindawo ezinzima 
ozazifica endleleni. Ngakho qaphelisisa engikutshengise khona ukhumbule 

kuhle enhlizweni yakho okubonileyo hlezi usendleni ufice abanye abazenza 
abokukuphelekezela kuhle kanti indlela yabo itshona ekufeni. 
Wasembamba ngesandla wamusa endlini enkulu kakhulu igcwele uthuli, 
ngoba sekulesikhathi ingathanyelwa. Kwasekusithi eseyikhangele 
okwesikhatshana uChasisela wabiza umuntu ukuzayithanyela. Kodwa 
eseqala ukuthanyela, uthuli lwaqala ukuthunqa ngokwengezelelweyo 
uMkristu waze wahitshwa waphose wafa luthuli. 

Ng'khona uChasisela wathi entombazaneni emi laye: Letha amanzi lapha 
ufafaze endlini. Njalo isikwenzile lokho, yathanyela ngokulula. 
Wasesithi uMkristu: Yikuthini lokhu? 

UChasisela waphendula wathi: Lindlu yinhliziyo yomuntu 
engakangcwelisiswa ngomusa olungileyo wevangeli. Uthuli lolu luyisono 
sakuqala, lokubola okungaphakathi okwenza umuntu wonke abe mubi. 
Owaqala ukuthanyela ungumthetho, kodwa lintombazana elethe amanzi 
yawafafaza livangeli. Njengokuba ukubonile ukuthi owokuqala esaqala 
ukuthanyela uthuli lwathunqa ngokunjeyana, ukuba indlu 
yayingethanyelwe nguye, kodwa wena wahitshwa waphose wafa luthuli; 
lokho yikukutshengisa ukuthi, umthetho endaweni yokuhlanza inhliziyo 
esonweni, uyasivusa; usinika amandla usihlumise enhliziyweni, loba 
sidalulwa ngawo sinqatshelwa ngawo uyasala kodwa ungasiniki amandla 
okusehlula. Njalo njengokuba wabona intombazana ifafaza indlu ngamanzi, 
okwathi ngakho yathanyeleka lula - lokhu kutshengisa ukuthi uba ivangeli 
lifika enhliziyweni ngezindaba zalo ezimnandi leziligugu lenza njengoba 
uyibonile intombazana ilalisa uthuli ngokufafaza ngamanzi ngokunjalo 
isono siyehlulwa sinqotshwe kuhlanzwe inhliziyo ngokuthemba kwayo, 
ibisilungiselwa ukuhlala kweNkosi yobukhosi. 

Ngaphinda ngabona ephutsheni lami uChasisela embamba ngesandla, 
wamusa endlini encinyane, lapho okwakuhlezi khona abantwana ababili, 
yilowo lalowo ehlezi esihlalweni sakhe. Ibizo elomdala linguLaka, ibizo 
elomncinyane linguBekezela. ULaka wayesineme; kodwa uBekezela 
wayethule kakhulu. 

UMkristu wasebuza wathi: Kungani uLaka engathabi? 
UChasisela waphendula wathi: Obaphetheyo uyafisa ukuthi ahlale ezilindele 
izinto zakhe ezinhle kuze kufike umnyaka ozayo; kanti yena ufisa konke 
khathesi. Kodwa uBekezela uyavuma ukuzimelela. 

Ngasengibona umuntu esiya kuLaka, eletha kuye isikhwama sempahla, 
wazithululela enyaweni zakhe. Wazithatha, wathokoza ngazo, njalo 
wamhleka usulu uBekezela. Kodwa ngakhangela isikhatshana, wasecitha 
konke, wasala engaselalutho ngaphandle kwamadabudabu. 

Wathi uMkristu kuChasisela: Ngichasisela lokhu ngokugcweleyo. 
Wasesithi: Lababafana bobabili bayimifanekiso. ULaka ungumfanekiso 
wabantu balumhlaba, uBekezela ungumfanekiso wabantu belizwe elizayo. 
Njengalokhu okubonayo uLaka uthanda ukuba lakho konke lonyaka, lokho 
yikuthi kulumhlaba, banjalo abantu balumhlaba kungathi bangaba lakho 
konke okuhle okwabo khathesi; bengekhangele esikhathini esizayo, lokho 
yikuthi kuze kube lilizwe elizayo, ukuze bazuze ilifa labo elihle. 
Lelolizwi lokuthi: 'Inyoni esesandleni ingangezimbili ezisehlathini' 
lilamandla kubo phezu kwalokho konke akutshoyo uNkulunkulu ngobuhle 
belizwe elizayo. Kodwa njengokuba ukubonile ukuthi uphangise 
wachithachitha konke, wasala engaphethe lutho ngaphandle 
kwamadabudabu, kuzakuba njalo kubo bonke abanjalo ekucineni 
kwalumhlaba. 

Wasesithi uMkristu: Sengibonile ukuthi uBekezela ulokuhlakanipha okuhle 
kakhulu ngezinto ezinengi; okokuqala ngoba yena uhlezi elinde lezozinto 
ezilungileyo; okwesibili kungoba eyakuba lobukhosi bezakhe, nxa lo 
omunye elamadabudabu nje. 

UChasisela wathi: Yebo, ungengezelela lalokho njalo ukuthi ubukhosi 
belizwe elizayo abusayikuphela njalo, kanti lezizinto ziyedlula zithi nya. 
Ngalokho uLaka wayengafanele ukuthi amhleke uBekezela ngoba yena 
ezuze okuhle kwakhe kuqala; uBekezela uzakuba lakho ukumhleka uLaka 
ngoba ezuze okwakhe okuhle ekucineni! Ngoba phela okwakuqala 
kuzadedela njalo okokucina. Ngoba okokucina kulesikhathi sakho esizayo: 
kanti okokucina akusayikudedela lutho, ngoba kungekho okulandeleyo. 
Kunjalo oselelifa lakhe kuqala kumele abe lesikhathi phela sokulidla; kodwa 
olelifa lakhe ekucineni kumele abe lalo okungelasiphelo. Yilokhu 
okwatshiwo koyisinothi, 'Wena wakuzuza konke okuhle okwakho usaphila, 
loLazaro wathola izinto ezimbi; kodwa khathesi yena uyaduduzwa, wena 
uyahlutshwa. ' 

UMk. wathi: Sengibona ukuthi akukuhle ukuhawukela izinto ezikhona; 
kuhle ukumelela izinto ezizayo. 

UCha.: Uqinisile ngoba izinto ezibonakalayo ngezalokhukuphila kodwa 
izinto ezibonakaliyo ngezaphakade. Kodwa lanxa lokhu kunjalo, ngoba 
izinto ezikhona, lokunxwanela kwenyama yethu kwakhelene eduze okunye 
lokunye; kuyikuthi, izinto ezizayo lokuzwa kwethu kwenyama kuhlale 
kungazani okunye lokunye, ngalokho ezokuqala zalezi ziyathandana, kodwa 
ezesibili zehlukene njalo kwezokucina. 

Ngasengibona ephutsheni lami ukuthi uChasisela wabamba uMkristu 
ngesandla wamusa endaweni okwakubaswe khona umlilo 

ngasemthangaleni, kumi umuntu kuwo elokhu ethela amanzi amanengi 
ukuwucitsha; kodwa umlilo wanda njalo wavutha kakhulu. 
Wasesithi uMkristu: Kutshoni lokhu? 

UChasisela waphendula wathi: Lumlilo ungumsebenzi womusa, owenzeka 
enhliziyweni. Lowo othela amanzi kuwo esithi kawucitshe nguSathane, 
kodwa njengoba umlilo ulokhu uvutha kakhulu lokutshisa kwawo kusanda 
kakhulu, okubangela lokho uzakubona njalo. Wasemusa emuva komduli 
lapho abona khona umuntu ephethe isitsha samafutha, elokhu ewathela 
emlilweni, ekwenzela ensitha. 
Wasesithi uMkristu: Kutshoni lokhu? 

UChasisela waphendula wathi: Lowo owathelayo nguKristu, oqinisa njalo 
umsebenzi osuqalisiwe enhliziyweni ngamafutha omusa wakhe: ng'khona 
kuzakuthi lanxa esenzani uSathane, imiphefumulo yabantu bakhe ihlale 
iqinile kuKristu. Kuthi njengoba ubona ukuthi lowomuntu ovuthisa umlilo 
uhlezi emi emuva komduli; lokhu kuyikukufundisa ukuthi kunzima 
kwabalingwayo ukubona ukuthi lumsebenzi womusa usetshenzwa njani 
emphefumulweni. 

Ngaphinda ngabona ukuthi uChasisela umbambe ngesandla wamusa 
endaweni enhle lapho okwakwakhiwe indlu yobukhosi ebukekayo; wathi 
ekubona lokhu uMkristu wathokoza kakhulu. Wabona njalo phezu kwayo 
abanye abathile behambahamba, bembethe izigqoko zegolide. 
Wasesithi uMk.: Singaya laphaya, singene yini? 

UChasisela wasehamba laye wamenyusa wamusa ngasemnyango wendlu; 
emnyango kwakumi ibandla lamadoda eloyisa ukungena kodwa 
engelasibindi. Kwakuhlezi njalo umuntu khatshana kancinyane lomnyango 
ngasetafuleni, ephethe ugwalo losiba lwakhe lokubhala luphambi kwakhe, 
ukuze abhale ibizo lalowo ozangena khona. Wasebona ukuthi phakathi 
komnyango kumi amabutho amanengi ehlomile ukuze agcine isango, 
ezimisele ukuthi umuntu ozangena khona amlimaze amhluphe 
ngokwamandla awo. Wamangala uMkristu ngalokho. Ekucineni, 
sebehlehlele emuva bonke ngokwesaba lamadoda ahlomileyo, uMkristu 
wabona umuntu olobuso obuqinileyo kakhulu, esiya kulowomuntu ohleziyo 
obhalayo, wathi: Nkosi, akubhale elami ibizo. 

Wathi esekwenzile lokho, wabona lowomuntu ekhupha umhedla wakhe, 
esethwele ingowane yensimbi yokuvikela ikhanda lakhe, waziphosa 
ngamandla emabuthweni; amtshaya ngamandla. Kodwa lowomuntu 
amandla akhe engapheli lakanye wabagwaza wabageca wabaquma. Njalo 
wabalamanxeba amanengi, laye esebagwazile abalinga ukumvimbela 
phandle, wavula indlela phakathi kwabo bonke waqhubekela phambili 



21 



wangena endlini. Ngakho kwezwakala ilizwi livela kwabaphakathi, ngitsho 
lalabo abahambahamba phezulu ophahleni lwendlu enkulu, besithi: 

Ngena-ke! ngena! 

Uzaluthola udumo olulaphakade. 

Wasengena wembatha izembatho ezinjengezabo. UMkristu wabobotheka 
wathi: Ngicabanga ukuthi ngiyakwazi okutshiwo yilokho! 
Wasesithi uMkristu: Sengihamba khathesi. 

UChas. wathi: Kahle! ake uhlale, ngize ngikutshengise kancinyane okunye 
andubana uhambe endleleni yakho. 

Wasembamba ngesandla njalo wamusa endlini emnyama kakhulu, lapha 
kwakuhlezi umuntu ezongweni lensimbi. Lowomuntu wayengathi usineme 
kakhulu ehlezi ekhangele phansi ehlanganise izandla ebubula; kungathi 
uzazibulala. 

Wasesithi uMk.: Kutshoni lokhu? 
Wathi uChas. kuye: Khuluma lalumuntu. 
Wathi uMkristu kulowomuntu: Ungubani wena? 
Waphendula wathi: Ngiyilokho engangingesikho kuqala. 
UMk.: Wawuyini kuqala? 

Wathi lowomuntu: Ngangingumuntu webandla likaKristu, omuhle, 
ohlumayo emehlweni ami lasemehlweni abanye. Ngake ngaba, 
ekucabangeni kwami, ngofanele umuzi wasezulwini. Yebo, ngezwa 
ukuthokoza ngisithi ngizafinyelela khona. 
UMk.: Pho! Khathesi usuyini? 

Umuntu: Khathesi ngingumuntu odelileyo; ngivalelwe yikudela njengoba 
ngivalelwe kulelizongo lensimbi. Kangilakuphuma, hawu, kodwa 
ngingephume! 

UMk.: Kodwa wafinyelela njani kulesisimo? 

UMuntu: Ngayekela ukulinda lokuzikhuza, ngalahla ukuqonda 

emkhumbulweni; ngona phambi kokukhanya koMhlaba lekulungeni 

kukaNkulunkulu. Ngadabukisa uMoya Oyingcwele, usehambile. Ngalinga 

uSathane weza kimi. Ngamcunula uNkulunkulu laye ungitshiyile. Sengenze 

inhliziyo yami yaba lukhuni kangangokuba ngingephenduke. 

Wasesithi uMkristu kuChasisela: Kodwa kalikho ithemba lelilodwa 

ngomuntu onje? 

Wathi uChasisela: Mbuze. 

Wasesithi uMk.: Ngeke kusabekwa okuhle kuwe yini? Usuzahlala 
uyisibotshwa njalo kulelozongo lensimbi elikuqeda amandla yini? 

UMuntu: Hatshi, akusekho. 

UMk.: Ngani? INdodana yoBusisiweyo ilesihawu kakhulu. 
UMuntu: Mina sengibuye ngambethela esiphambanweni njalo phakathi 
kwami; ngimeyisile yena ngokwakhe, ngazonda ukulunga kwakhe, ngalenza 
into engcolileyo igazi lakhe, ngadelela uMoya womusa. Yikho ngizivalele 
phandle kwazo zonke izithembiso. Akuselalutho oluseleyo kimi kuphela 
amazwi asongelayo, esongela ngokwesabekayo, esongela ngeqiniso 
ngokwahlulelwa langokuvutha komlilo ozangidla njengesitha. 
UMk.: Wazingeniselani esimeni esinje? 

UMuntu: Kungenxa yezinkanuko, injabulo lenzuzo zalumhlaba, ngangisithi 
ekukholiseni lokho ngizithembisa ukuthokoza okunengi, kanti yileyo laleyo 
yalezozinto isingiluma ingigedla njengempethu etshisayo. 
UMk.: Kodwa khathesi ungephenduke ubuye? 

UMuntu: UNkulunkulu walile ukuthi ngiphenduke. Ilizwi lakhe 
alingikhuthazi ukuthi ngikholwe; yebo, nguye ngokwakhe ongivalele 
kulelizongo lensimbi. Labantu bonke abasemhlabeni bangeke bangikhuphe. 
O phakade! phakade! Ngizabindana njani losizi engizakwehlelwa yilo 
ephakadeni? 

Wathi uChasisela kuMkristu: Usizi lwalumuntu kalukhunjulwe nguwe, 
lukuxwayise kokuphela. 

Wathi uMk.: Lokhu kuyesabeka sibili. UNkulunkulu kangisize ukuthi 
ngilinde ngizithinte, njalo ngikhulekele ukuxwaya imbangela yosizi 
lwalomuntu. Nkosi, akusisikhathi sokuthi ngihambe endleleni yami yini? 
UChasisela: Hlala, ngike ngikutshengise into nje eyodwa, ubusuzihambela 
endleleni yakho emva kwalokho. 

Wasembamba uMkristu ngesandla njalo, wamusa endlini lapho 
okwakulomuntu owayevuka ecansini khona; wathi egqoka izigqoko 
waqhuqha ethuthumela. 

Wathi uMk.: Lumuntu uthuthumelelani kangaka? 

UChasisela watshela umuntu ukuthi amtshele uMkristu isizatho salokho 
akwenzayo. 

Waseqala esithi: Ngalobubusuku ngithe ngilele ubuthongo, ngaphupha 
ngibona amazulu esiba mnyama kakhulu; laduma kwabaneka 
okwesabekayo kwaze kwangihlaba embilini. 

Hayi-ke ngakhangela phezulu ngiphupha, ngabona amayezi ehamba 
ngokungejayelekanga ngasengisizwa umsindo omkhulu wophondo njalo 
ngabona umuntu ehlezi phezu kweyezi, ephahlwe zinkulungwane 
zasezulwini; zazisemalangabini omlilo, lezulu njalo livutha umlilo. 
Ngasengisizwa ilizwi lisithi: Vukani bafileyo, lize ekugwetshweni! Amatshe 

asedabuka, avuleka amangcwaba, labafileyo ababekuwo baphuma, abanye 
babo bethabile kakhulu bekhangele phezulu, abanye bedinga ukuzifihla 
phansi kwezintaba. Ngasengibona lowomuntu ohlezi phezu kweyezi evula 
ugwalo, esithi awusondele umhlaba. Kodwa ngenxa yelangabi elibukhali 
elaphuma livela phambi kwakhe, kwabakhona ibanga elilingeneyo phakathi 
kwakhe labo, njengaphakathi kothetha amacala labemi phambi kwakhe. 
Ngezwa njalo kumenyezwa kulabo abamphahlileyo lowo ohlezi phezu 
kweyezi kuthiwa: Buthani umfaba lamakhoba lamahlanga, likuphose 
echibini elivuthayo. 

Kwasekuvuleka umgodi ongelamkhawulo eduze lalapha engangimi khona, 
emlonyeni wawo kwaphuma intuthu enengi kakhulu lamalahle avuthayo 
lomsindo owesabekayo. Kwathiwa njalo kulabobantu: Buthelelani amabele 
ami esiphaleni sami. Ngasengibona abanenginengi behluthunwa besiwa 
emayezini, kodwa mina ngatshiywa. Lami ngazama ukuzifihla kodwa 
ngingekwenze lokhu ngoba lowoMuntu ohlezi phezu kweyezi wangijolozela; 
ngakhumbula izono zami, lesazela sami sangicala nhlangothi zonke. 
Ngasengiphaphama ebuthongweni bami. 
UMk.: Kodwa wakwesabelani lokhu? 

Umuntu wathi: Kwathi sekufika usuku lokugweba kanti 
ngangingakalulungeli. Kodwa lokhu kwangesabisa kakhulu ukuthi izingilosi 
zibuthe abanengi zingitshiye mina. Njalo umlomo womgodi wesihogo 
wavula umlomo wawo lapho engangimi khona. Isazela sami laso 
sangihlupha, kwathi njalo, njengokubona kwami, uMgwebi wangijolozela 
elolaka ebusweni bakhe. 

Wathi uChasisela kuMkristu: Usuziqaphelisisile zonke lezizinto yini? 
UMk.: Yebo! zingimisa ekuthembeni lasekwesabeni. 

UChas.: Pho-ke, zilondoloze lezizinto zonke engqondweni yakho ukuze zibe 
njengezincijo ezizakuhlaba ukukuqhubela phambili endleleni ozahamba 
ngayo. 

UMkristu waseqala ukuzibopha ukhalo lwakhe esezathatha indlela yakhe. 
Wathi uChasisela: UMduduzi kabe lawe kokuphela, Mkristu omuhle, 
akuhole endleleni eya kulowomuzi! 
UMkristu wayihamba indlela yakhe ethi: 

Lapha ngibonile izinto ezingavamile, ezisizayo; 
Ezimnandi ezesabekayo; okokungimisa isibindi, 
Kulokho engiqala ukukuphatha. 
Angiziqonde-ke, ngazisise ukuthi 
Ngiziboniselweni. 

Ngibonge kuwe, Chasisela omuhle. 

6. Isiphambano 



Ngasengibona ephutsheni lami ukuthi indlela uMkristu azahamba ngayo 
iphahlwe yimthangala izinhlangothi zombili; imithangala le kuthiwa 
luSindiso. UMkristu ethwele wasegijima, ekhwela ngaleyondlela, kodwa 
wakhwela ngokulukhuni ngenxa yomthwalo osemhlane wakhe. Wagijima 
njalo waze wafika endaweni eyayingathi iyenyuka. Kuleyondawo kwakumi 
isiphambano, ngaphansi kancinyane kwakukhona ingcwaba. 
Ngasengibona ephutsheni lami ukuthi kwathi esesondele uMkristu 
kulesosiphambano, umthwalo wakhe waxegiswa emahlombe akhe wawa 
usuka emhlana wakhe waqala ukugiqika, wagiqika waze wafika emlonyeni 
wengcwaba, wawela kulo, angizange ngibe ngisawubona njalo. 

Ngakho uMkristu wasethaba ethokoza wathi ngenhliziyo ejabulayo: 

'Yena unginike ukuphumula ngosizi lwakhe, 
Wangipha ukuphila ngokufa kwakhe'. 

Wema kancinyane ekhangela emangala; ngoba kwammangalisa kakhulu 
ukuzwa ukuthi ngokubona nje isiphambano wakhumuka umthwalo wakhe. 
Ngakho wakhangela, wakhangela futhi waze wakhala inyembezi zehla 
ezihlathini zakhe. 

Kwathi esamile ekhangela ekhala, kwavela abathathu abakhazimulayo beza 

kuye bembingelela bethi: Ukuthula akube kuwe! 

Owokuqala wasesithi kuye: Zithethelelwe izono zakho! 

Owesibili wamhlubula amadabudabu akhe wamembathisa ngengubo 

ezintsha. 

Owesithathu wambeka uphawu ebusweni, wamnika ugwalo olulophawu 
phezu kwalo wathi kalukhangele esagijima, lokuthi aluse esangweni 
lasezulwini. Basebehamba-ke. 

UMkristu weqa kathathu ethokoza waya phambili ehlabelela esithi: 

Ngize ngafika lapha ngithwele izono zami; 

Kwakungekho lutho olwalungasusa okwami ukuhlupheka 

Ngaze ngeza lapha. Hawu, kulindawo! 

Lapha kuyaqala ukuthokoza kwami! 

Lapha umthwalo uwe emahlombe ami! 

Lapha kuqamuke intambo ebeziwubophele kimi! 

Siphambano esibusisiweyo, ngcwaba elibusisiweyo! 
Yebo, kodwa ubusisiwe kakhulu lowoMuntu 
Owayangiswa lapho ngenxa yami! 

Khona ngabona ephutsheni lami ukuthi wasehamba kanjalo waze wafika 
esihotsheni, lapha abona khona amadoda amathathu eduze kancinyane 
kwendlela, ebanjwe yibuthongo, elamaketane ezinyaweni. Ibizo lomunye 
linguSiphukuphuku, omunye kunguVila, owesithathu kunguZitshele. 
Wasesithi uMkristu, ewabona elele kanjalo, waya kuwo ethi mhlawumbe 
angawavusa. Wamemeza wathi: Lina lifanana lalabo abalele phezu 
kwensika yomkhumbi, ngoba ulwandle olufileyo lungaphansi kwenu, 
lomgodi ongelakucina! Vukani phela! Wozani! Vumani ngilisize, 
ngilikhulule amaketane enu. Wabatshela njalo wathi: Nxa kudlula lowo 
ohambahamba njengesilwane esibhongayo; sibili lizabanjwa ngamazinyo 
akhe. 

Bamkhangela baqala ukumphendula ngalamazwi. 

Wathi uSiph.: Angiboni ingozi. 

Wathi uVila: Ake ngilale kancinyane njalo. 

Wathi uZitshele: Ngoba ileso laleso isiqholo sizihlalele endaweni yaso. 
Basebelala njalo, uMkristu wahamba ngendlela yakhe. 

Kodwa wadubeka ekhumbula ukuthi abantu abakuleyongozi bangadelela 
umusa wakhe oze kubo ngobuhle ebavusa, ebahlakaniphisa, ethanda 
ukukhulula amaketane abo. Wathi esahlutshwa yilokho, wabona abantu 
ababili besehla ngokuwa emthangaleni, ngasekhohlo kwendlela encinyane; 
baphangisa basondela kuye. Omunye ibizo lakhe lalinguGcinumthetho nje 
elomunye lalinguMzenzisi. Ngakho njengokutsho kwami, basondela kuye, 
waqala ukukhulumisana labo ngalamazwi. 
UMk. wathi: Makhosi, livela ngaphi? Liya ngaphi? 

Bathi: Sazalelwa elizweni lasekuZigqajeni, siyakubonga entabeni eZiyoni. 
UMk: Kungani lingangenanga ngesango elisekuqaleni kwendlela? Kalazi 
lokhu okulotshiweyo okuthi, 'Ongangeni ngesango esibayeni sezimvu, 
kodwa ekhwela ngenye indawo, ulisela lomphangi. " 

Bathi abantu bakibo ukuyangena ngesango kuthiwa kukhatshana; ngakho 
babejwayele ukuquma indlela beqe-ke umthangala njengoba bekwenzile. 
UMk: Angithi kambe kuthiwa kuyikona eNkosini yomuzi esiya kuwo, 
ukuphambana ngokunjalo lentando yakhe evuliweyo? 
Bamtshela ukuthi angazihluphi ngalokho ngoba ababekwenzile 
kungumkhuba. Bethi bangaveza ubufakazi obungakufakazela okweminyaka 

engedlula ezinkulungwane. 

UMk. wathi: Kambe linto eliyenzileyo ingema uba libuzwa emthethweni? 
Bathi: Lowomkhuba osumi okwedlula iminyaka ezinkulungwane usuza 
kuvunywa sibili langumgwebi ongakhethi nhlangothi! Basebesithi futhi: 
Uba sithola indlela akulamsebenzi ukuthi singene njani. Nxa singenile 
singenile. Wena usendleleni nje ungene njengokubona kwethu, ngesango; 
lathi -ke sisendleleni, esingene sathi ntshobe kuyo emthangaleni. Isimo 
sakho singcono kulesethu ngani? 

UMk.: Mina ngihamba ngokwatshiwo yiNkosi yami; lina lihamba 
ngokuthanda langokubona kwenu. Ngalokhu iyatsho iNkosi yendlela ukuthi 
lingamasela. Ngakho ngiyathandabuza ukuthi lizakubonakala libahle 
ekupheleni kohambo. Lizingenele ingatshongo yona; lizaphuma lize 
lingelamusa wayo. 

Baphendula ngokufitshane kuye kanjalo, bathi kuye: Zibonele. 

Ngasengibona ukuthi basebehamba kungulowo lalowo ehamba ngeyakhe 
indlela, bengasakhulumisani omunye lomunye, ngaphandle kokuthi 
lababantu bamtshela uMkristu besithi ngokomthetho langezimiso 
kabathandabuzi kodwa bayalingana laye ngokuyenza. Ngakho kasiboni 
ukuthi wehlukene lathi ngani, ngaphandle kwangesembatho osembetheyo 
osinikwe ngabanye abakhelene lawe befihla inhloni yokuhambaze kwakho 
UMk. wathi: Ngemithetho lezimiso aliyikusindiswa, ngoba alingenanga 
ngesango. Kodwa mayelana lesembatho lesi engisembetheyo ngasinikwa 
yiNkosi yaleyondawo engiyakuyo, ngisinikwe, njengelikutshoyo, ukufihla 
ubuze bami ngaso. Ngithi mina luphawu lomusa wayo kimi ngoba 
ngangingelalutho kuqala kuphela kwamadabudabu nje. Njalo 
ngizithokozisa ngalamazwi nxa ngihamba - Isibili nxa ngifika esangweni 
lomuzi iNkosi yawo izangazi ngokuhle ngoba ngembethe isembatho sayo. 
Ngitsho isembatho eyanginika sona ngesihle mhla ingambula amadabudabu 
ami. Njalo ngilophawu ebusweni bami elingalunanzeleliyo lina, olwabekwa 
lapha ngenye ingilosi yeNkosi yami, mhla umthwalo wami usiwa 
emahlombe ami. Ngizalitshela njalo ukuthi ngaphiwa ugwalo 
olunanyekiweyo ukuze lungiduduze nxa ngilubala ngihamba endleleni. 
Kwathiwa lapho ngifika esangweni lezulwini kufuneka ngilutshiye khona, 
lokho kutshengisa ukuthi ngeqiniso lami ngizangeniswa emva kwayo. Konke 
lokho ngithi, liyakuswela lina, liyakuswela ngoba lingangenanga ngesango. 
Kabamphendulanga kulokho; bakhangelana nje, bahleka. Ngasengibona 
behamba bonke, kodwa uMkristu ehamba phambili, engasakhulumi 
lamuntu, esezikhulumela yedwa nje, ngesinye isikhathi ngokububula, 

ngesinye isikhathi ngokuthokoza, njalo ebala kanengi encwadini ayeyinikwe 
ngomunye wabakhazimulayo, ethokoziswa yiyo. 

7. Intaba yaseBunzimeni 

Ngasengibabona besiya phambili bonke baze bafika phambi kwentaba 
yeBunzimeni, ngaphansi kwayo kwakulomthombo wamanzi. Kuleyondawo 
kwakukhona njalo izindlela ezinye ezimbili, ngaphandle kwaleyo 
eyayiqondile iphuma esangweni; enye isiya ngakwesokhohlo, lenye isiya 
ngakwesokunene ngaphansi kwentaba. Kodwa indlela encinyane yayikhwela 
entabeni, ibizo laleyondawo yokukhwela kuleyontaba kuseBunzimeni. 
UMkristu wasesiya emthonjeni, wanatha kuwo ukuze athole amandla, 
waseqala ukukhwela entabeni esithi: 

Lintaba lanxa inde, ngifisa ukukhwela kuyo; 

Ubunzima bayo abuyikungiduba lakanye; 

Ngoba ngiyabona ukuthi indlela eya ekuphileni ilapha. 

Woza-ke, mana-ke nhliziyo yami! kasingadinwa, singesabi! 

Kuhle, loba kunzima ukuhamba ngendlela elungileyo, 

Kulokuhamba ngengeyisiyo, lanxa kulula, eya osizini. 

Abanye labo ababili baya labo phansi kwentaba. Bathi sebebone ukuthi 
intaba ithe nqo inde, njalo kukhona ezinye izindlela ezimbili zokuhamba, 
njalo becabanga ukuthi lezondlela ezimbili zingahlangana emuva 
kwalintaba akhuphuka ngayo uMkristu, bazimisela ukuthi bahambe 
ngalezondlela. Kodwa ibizo lenye yalezondlela lalithiwa yiNgozi; ibizo lenye 
lalithiwa yikuBhubheni. Kwanjalo omunye wahamba ngendlela okuthiwa 
yiNgozi, eyamngenisa ehlathini elikhulu. Omunye waqonda wakhuphuka 
ngendlela eya ekuBhubheni: eyamngenisa emangweni obanzi olezintaba 
ezinengi, ezimnyama, wakhubeka wawa, kabesavuka njalo. 

Ngasengikhangela uMkristu, ukumbona ekhwela entabeni. Ngananzelela 
ukuthi wasuka ekugijimeni wahamba nje, njalo wasuka ekugijimeni wabuya 
wagaqa ngamadolo langezandla ngenxa yokwenyuka kwalindawo. Kodwa 
ekukhweleni, phakathi kwentaba, kwakukhona idumba elihle elakhiwa 
yiNkosi yentaba leyo ukuze abahambi abakhatheleyo baphumule kulo. 
UMkristu esefinyelele khona, wahlala phansi ethi uyaphumula, wasekhupha 
ugwalo lwakhe esifubeni, wabala kulo eziduduza. Waseqala ukukhangela 
ijazi kumbe isembatho ayesiphiwe esemi ngasesiphambanweni. 
Esezithokozisile okwesikhatshana, wasewozela, waze wajunywa yibuthongo, 
obambandezela kuleyondawo kwaze kwaphosa kwahlwa. Kwathi ekulaleni 

kwakhe ugwalo lwakhe lwawa esandleni sakhe. Kodwa esalele, kweza kuye 
umuntu othile wamvusa esithi: Hamba uyebunyonyweni, wena vila, ubone 
indlela zabo uhlakaniphe! 

Ngalokho uMkristu wahle waphaphama wavuka, waphanga endleleni 
yakhe, watshitsha waze wafika phezulu entabeni. 

Wathi esefike phezu kwentaba, kweza abantu ababili begijima ngesiqubu 
behlangabezana laye. Ibizo lomunye linguSaba, elomunye linguNgathembi. 
UMkristu wathi kubo: Makhosi, kwenze njani? Ligijima ngendlela 
engeyisiyo! 

Waphendula uSaba wathi: Besisiya emzini weZiyoni sasesifika kukulindawo 
enzima, kodwa wathi: Nxa siqhubeka sihlangana lengozi ezinengi. Ngakho 
saphenduka, sesibuyela emuva. 

'Yebo-ke', wathi uNgathembi, 'ngoba khonapha eduze phambi kwethu 
zikhona izilwane ezimbili endleleni! Loba zilele loba zikhangele, kasazi; 
sesabile sathi nxa sisondela kuzo, zizasidabula masinyane. 
Wathi uMk.: Liyangesabisa! Kodwa ngizabalekela ngaphi ukuze ngiphephe? 
Nxa ngibuyela elizweni lakithi, elilungiselwe umlilo lesibabule - isibili 
ngizabhubhela khona! Nxa ngifinyelela emzini wasezulwini, ngiyazi sibili 
ukuthi ngizavikeleka khona. Kungcono ngiqhubeke. Ukubuyela emuva 
kuyikufa nje; ukuya phambili yikwesaba ukufa, kanti ukuphila 
okungapheliyo kulaphaya. Ngoba kunjalo, ngizakuya phambili! 
Ngakho uSaba loNgathembi bobabili bagijima behla entabeni; uMkristu-ke 
wahamba ngendlela yakhe. Kodwa esakhumbula lokhu akuzwileyo 
kulabobantu, waphumputha esifubeni sakhe, edinga ugwalo lwakhe ukuze 
alufunde aduduzeke. Kodwa waphumputha, kalutholanga. 
Ngakho wabuyela emuva ekhangela indawo zonke ngapha langapha, indlela 
yonke esahamba ethi kumbe angaluthola ugwalo lwakhe, ugwalo lolo 
lwalumthokozisa izikhathi ezinengi ehambeni lwakhe. Kwabanjalo waze 
wafika kulelodumba ahlala kulo waze walala ubuthongo, kodwa ukulibona 
kwengezelela ukudabuka kwenhliziyo yakhe, kwamkhumbuza njalo 
kwandisa okubi kwakhe kokulala ubuthongo. Wasekhala njalo ngokulala 
okubi kwakhe ubuthongo, ethi: Hawu, mina muntu olusizi! Ngokulala 
kwami emini! Ngokulala kwami ngiphakathi kobunzima! Ngenze 
okuthandwa yinyama; ngiphumuze umzimba wami kulindawo iNkosi 
yentaba eyayakhela ukuphumuza inhliziyo zabahambi! Ngihambe kangaka 
kwabalize! Kwabanjalo lakubalsrayeli; ngokona kwabo babuyiselwa emuva 
ngendlela yolwandle oluBomvu. Lami-ke sengihamba ngokuhlupheka, 
lokhu bengizakuhamba ngokuthokoza, nxa bekungayanga ngokulala kwami 
okubi. 

UMkristu wasedubeka kakhulu engazi ukuthi angenzani ngoba eswela lokho 
okwakukade kumthokozisa, obekuyakuba yisibonakaliso sokuthi 
uzakungena emzini wasezulwini. Waseqala ukudideka kakhulu engazi 
ukuthi uyakwenzani, waze wakhumbula ukuthi ulele ubuthongo 
kulelodumba eliphakathi kwentaba; waseguqa phansi ngamadolo wacela 
uNkulunkulu ukuthi amthethelele ukwenza kwakhe lokho okobuthutha, 
wasebuyela emuva ukuyadingisisa ugwalo lwakhe. Kuyo yonke leyondlela 
yokubuyela emuva ngubani ongananzelela ukudabuka kwenhliziyo 
kaMkristu? Ngesinye isikhathi wabubula, ngesinye wakhala; kanengi 
wazisola ngoba eyisithutha ngokunjalo ngokulala ubuthongo kuleyondawo 
eyayakhelwe ukuze aziphumuze okwesikhatshana ekukhathazekeni kwakhe. 
Ngakho-ke wabuyela emuva ekhangelisisa ngapha langapha kwendlela hlezi 
angaluthola ugwalo lwakhe olwaluyinduduzo yakhe izikhathi ezinengi 
ohambeni lwakhe. Wahamba njalo waze wafika edumbeni ahlala walala 
khona. Kodwa ukulibona kwavuselela usizi lwakhe kakhulu 
ngokumkhumbuza ngitsho langobubi bokulala kwakhe. Ngakho 
ngaleyondlela waqhubeka ezisola ngokulala kwakhe okubi esithi: 0 muntu 
olusizi oyimi, ukuthi ngilale emini! Lokuthi ngilale phakathi kobunzima! 
Ukuthi ngenze okuthandwa yinyama ukuze ngisebenzise lokho kuphumula 
ukwenwabisa inyama yami, iNkosi yentaba eyayakhela kuphela 
ukuphumuza izihambi! Ungakanani ummango engiwuhambele ize! 
(Kwenzeka njalo kulsrayeli - ngenxa yesono sabo babuyiselwa futhi emuva 
ngendlela yoLwandle oluBomvu.) Sengenziwe ngahamba lowomango 
ngosizi ebengifanele ngiwuhambe ngentokozo kungesi lokhukulala okubi. 
Ngabe sengikhatshana kangakanani ngalesi sikhathi! Sengenziwe 
ukuhamba kathathu kanti bengingabe ngihambe kanye nje! Hawu, khathesi 
ubusuku buzangithola, ngoba ilanga selizatshona. Hawu, kanti ngabe 
kangilalanga! 

Wasefika njalo edumbeni, wahlala phansi kancinyane, wakhala. Emva 
kwesikhathi (ngomusa kaNkulunkulu) ekhangela ngosizi phansi kwesihlalo, 
walubona ugwalo lwakhe! Waluhluthuna ethuthumela ephangisa, walufaka 
esifubeni sakhe. Kambe ngubani ongalandisa ukuthokoza kwalumuntu 
eselutholile ugwalo lwakhe futhi! Ngoba lolugwalo yilona olokuqinisa 
ukuphila kwakhe lokuvunywa kwakhe endaweni ayifisayo. Waselubeka 
esifubeni sakhe, wabonga uNkulunkulu ngoba eqondise ilihlo lakhe 
endaweni olwaluwele khona; wathi ejabula elezinyembezi waphinda 
wahamba ngendlela yakhe njalo. Yeka ukugijima kwakhe kulelobanga 
entabeni! Kodwa engakadundubali, ilanga laselimtshonela uMkristu. Lokhu 

kwamenza ukuthi aphinde akhumbule ubuze bokulala kwakhe ubuthongo. 
Waseqala ukuzisola njalo ngokunjalo ethi: Hawu! Buthongo obubi! 
Khathesi ngenxa yabo sengizaficwa yibusuku ngihamba! Sekumele 
ngihambe lingekho ilanga ubumnyama busibekele indlela yenyawo zami, 
ngizwe umsindo wezinyamazana ezikhalayo, ngenxa yokulala kwami 
ubuthongo obubi! Wasekhumbula leyondaba ayitshelwa ngoNgathembi 
loSaba abathi bethuswe yikubona izilwane. Waphinda wazikhulumela 
yedwa uMkristu wathi: Lezizilo phela zihamba ebusuku, zifuna ezizakudla. 
Nxa zingifica emnyameni, ngizazibalekela njani? Ngiphephe ukudatshulwa 
yizo njani? Wasehamba ngendlela yakhe ngokunjalo. Kodwa esakhala 
ngosizi lwakhe olubi waqubuka ebona indlu enkulu enhle itheqekele phambi 
kwakhe, ibizo layo kuse-Ebuhleni; imi eceleni ngasendleleni. 
Ngasengibona ephutsheni lami ukuthi waphangisa waya phambili ethi 
kumbe angazuza indlu yokulala khona. Kodwa engakadluleli khatshana 
wangena emkhandlweni omncinyane oseduzane lendlu yomgcini wesango. 
Wathi ecingisisa ngaphambili kwakhe ehamba, wabona izilwane ezimbili 
endleleni! Wasenakana: Sengibona ingozi lezo uSaba loNgathembi 
ezababuyisela emuva. (Kanti izilwane lezo zazibotshiwe ngamaketane, 
kodwa engawaboni amakethane). Wakhumbula laye ukubuyela emuva 
abalandele ngoba kakhumbulanga lutho kodwa ukufa okwakuphambi 
kwakhe. Kodwa umgcini wesango, obizo lakhe lalinguMlindi, ebona ukuthi 
uMkristu umi kungathi uzabuyela emuva, wasemmemeza esithi: Amandla 
akho macinyane kangaka? Ungazesabi izilwane; zibotshiwe. Zibekwe lapho 
ukuze zilinge ukholo lomuntu ukuthi lungakanani, lokuveza obala labo 
abangelakho ukukholwa. Hamba phakathi kwendlela! Kuyikwehlelwa 
yingozi lakanye. 

Ngasengibona ukuthi wahamba ethuthumela ngokwesaba izilwane. Kodwa 
eqaphela kuhle ayekutshelwe ngumgcini wesango. Wazizwa zibhonga nje 
kodwa azimlimazanga. Waseqakeza izandla waya phambili waze wema 
phambi kwesango ayemi kulo umgcinisango. 

8. Indlu enkulu yase-Ebuhleni 

Wasesithi uMkristu kumlindi ongumgcini wesango wathi: Nkosi, ngekabani 
indlu le? Ngingalala lapha ngalobubusuku na? Waphendula umgcini wathi: 
Lindlu yakhiwa yiNkosi yentaba; yayakhela ukusiza abahambi, baphumule 
kuyo, bathole isivikelo. Wabuza njalo wathi: Uvela ngaphi, uya ngaphi? 
UMkristu wathi: Ngivela emzini wekuBhubheni, ngiya eNtabeni yeZiyoni. 
Ngoba ilanga selitshonile, ngithanda ukuthi ngilale lapha ngalobubusuku, 
nxa uvuma. 

UMlindi wathi: Ungubani ibizo lakho? 

UMk.: Ibizo lami khathesi nginguMkristu kodwa kuqala lalinguSwelumusa. 
Ngingowesizwe sakoJafethe, lowo uNkulunkulu ayakumhola ukuthi ahlale 
emathenteni kaShemu. 

UMlindi: Kodwa kwenze njani ukuthi ufike sekuhlwile? Ilanga selitshonile. 
UMk.: Bengiyakufika kusakhanya kodwa kuyengecala lami, mina muntu 
olusizi ngalala ubuthongo kuleliyana idumba elimi phakathi kwentaba! 
Lanxa kunjalo ngangifike lapha ngaphambili kwalokhu kodwa ngithe 
ekulaleni kwami ngalahlekelwa lugwalo lwami; ngahamba ngaze ngafika 
phezulu entabeni lungekho. Lapho-ke ngathi phuthaphutha angaluthola 
ngasengiphenduka ngilosizi enhliziyweni yami, ngabuyela endaweni 
engalala ubuthongo kuyo; ngasengiluthola lapho; sengifikile lapha khathesi. 
UMlindi wathi: Yebo, ngizabiza omunye kumantombazana akulindlu, nguye 
ozakuthi nxa evuma kuhle amazwi akho akungenise endlini njengomkhubo 
wakhonapha. 

UMlindi umgcini wasetshaya insimbi, eyathi ukuthi izwakale kwaphuma 
emnyango wendlu intombazana ethuleyo enhle, ibizo layo linguHlolaqonde, 
yabuza yathi: Ngibizelwani? 

Waphendula uMlindi wathi: Lumuntu uyahamba uvela emzini 
wekuBhubheni, uya entabeni yeZiyoni. Kodwa ngoba ekhathele ehlwelwe 
yibusuku, ubuzile wathi angavunyelwa yini ukuthi alale lapha 
ngalobubusuku. Ngathi-ke ngizakubuza wena khona kuzakuthi nxa 
usukhulume laye, wenze ngokubona kwakho ngitsho ngomkhuba walapha. 
Yambuza ithi: Uvela ngaphi, uya ngaphi? Wayitshela. 

Yabuza njalo yathi: Wangena kanjani endleleni? Wayitshela. Yabuza ukuthi 
uboneni lokuthi uhlangene lani endleleni; wayitshela. Yacina ngokubuza 
ibizo lakhe. Wathi: NginguMkristu njalo ngilesifiso ukuthi ngilale lapha 
ngalobubusuku ngoba ngokubona kwami lindawo yakhiwe yiNkosi yentaba, 
yakhelwe ukusiza lokukhusela izihambi. 

Njalo yabobotheka, kanti inyembezi zazisenkopheni zayo. Yathula 
kancinyane yabuya yathi: Sengizabiza abanye abakwethu ababili loba 
abathathu. Yagijima yaya ngaphakathi yabiza uNonhlakanipho, 
loKhonzokuhle, loThando. abathi sebekhulumisene laye kancinyane 
bamusa endlini. Abanengi bamhlangabeza emnyango wendlu bathi: Ngena- 
ke wena obusisiweyo yiNkosi! 

Indlu le yakhiwe yiNkosi yentaba yakhelwe ukungenisa izihambi 
ezinjengawe. 

Wasebingelela ekhothamisa ikhanda, wabalandela, wangena endlini. 
Esengenile wahlala phansi, bamnathisa, bavumelana ngokuthi, kuze 
kulungisiwe ukudla abanye bethu bazabe bekhuluma loMkristu, benza 
lokho ukuze bachithe isikhathi, bathi oKhonzokuhle, loNonhlakanipho 
loThando bazakhuluma laye. Basebeqala-ke ngalokhu: 
UKhonzakuhle wathi: Woza-ke Mkristu omuhle, ngoba sikuthande kangaka 
sazesakungenisa endlini yakwethu ngalobubusuku, ake sikhulume lawe 
ngakho konke okwakwehlela ekuhambeni kwakho; mhlawumbe kulokho 
siyakuzwa okuhle. 

UMk.: Yebo, ngiyavuma njalo lami ngiyathokoza ngithi ulomusa. 
UKhonz.: Yikuphi okwakuzwisa kuqala ukuthi uzise endleleni yizihambi? 
UMk.: Ngaxotshwa elizweni lakithi engazalelwa kulo ngumsindo 
owesabekayo owaduma endlebeni zami, wokuthi ngizakwehlelwa 
yikubhubha okungelakuphetshwa, nxa ngihlezi kulindawo engikuyo. 
UKhonz.: Kodwa kungani ukuthi uvele ngalindlela uthi uphuma 
elizwenilakini? 

UKristu wathi: Kube licebo likaNkulunkulu ngoba ngangisesaba 
lokhokubhubha ngangingazi lapha engingaya khona. Kodwa ngiqhuqha 
ngilila, kwafika umuntu kimi, ibizo lakhe nguNdabezinhle, yena 
wangiqondisa esangweni elincane, engangingayikulithola lakanye, 
kungayisuye owangimisa endleleni eqonde nta kulindlu. 
UKhonz.: Kambe kawudlulanga endlini kaChasisela? 

UMk.: Yebo, lapho ngabona izinto ezinjalo, ukukhumbula zona 
kuzakunamathela kimi ngisekhona, kukakhulu ezintathu zokuthi: uKristu 
wondla umsebenzi wakhe womusa enhliziyweni ngokuphikisana loSathane; 
lokuthi lowomuntu wayesonile waze walahla ukuthemba konke emuseni 
kaNkulunkulu; lephupho njalo lalowo owathi elele wacabanga ukuthi usuku 
lokugweba selufikile. 

UKhonz.: Hawu! Wamuzwa ekhuluma iphupho lakhe? 

UMk.: Yebo, ngathi liyesabeka; wathi ukulikhuluma lenza inhliziyo yami 

yaba buhlungu. Kuhle ngoba ngalizwa. 

UKhonz.: Kambe yikho lokho kuphela owakubonayo endlini kaChasisela? 
UMk.: Hatshi. Wangithatha wangisa lapha angitshengisa khona indlu 
yobukhosi, ngabona khona abantu ababekuyo bembethe igolide. Njalo 
kweza umuntu olesibindi wangena ngamandla phakathi kwamabutho ayemi 
emnyango ethi azamvimbela phandle, njalo kwathiwa kangene azuze 
ubukhosi obumiyo. Konke lokhu kwangithabisa kakhulu enhliziyweni yami. 
Bengingahlala endlini yalowomuntu omuhle umnyaka wonke, aluba 
kwakungayanga ngokuthi ngiyazi ukuthi sekufanele ukuthi ngedlulele 
phambili. 

UKhonz.: Yikuphi njalo okunye owakubonayo endleleni? 
UMk.: Engakubonayo! Ngadlulela phambili kancinyane, ngabona omunye, 
ngikhumbula enhliziyweni yami, ephanyekwe esihlahleni, esopha igazi; 
ukumbona nje kwenza ukuthi kuwe umthwalo wami emahlombe ami 
(ngoba ngangisabubula phansi komthwalo osindayo); kodwa wasuziwela 
kimi. Kwangimangalisa lokho ngoba ngangingazanga ngikubone okunjalo. 
Kodwa ngisakhangele phezulu, ngoba ngangingezibambe ngokukhangela, 
kweza kimi abathathu abakhazimulayo. Omunye wabo wafakaza ukuthi 
zithethelelwe izono zami. Omunye wangambula amadabudabu ami, 
wanginika isembatho esihle elisibonayo. Omunye wangibeka loluphawu 
elilubonayo ebusweni bami, wanginika lolugwalo njalo olulophawu. 
Waselukhupha-ke ugwalo esifubeni sakhe. 
UKhonzo. wathi: Kodwa angithi wabona okunye njalo kulalokho? 
UMk.: Yilezo ezinhle kuzo zonke lezi engilitshela zona. Kodwa ngake 
ngabona okunye njalo. Ngabona abantu abathathu, oSiphukuphuku, loVila, 
loZitshele, belele ubuthongo eceleni kwendlela engangihamba ngayo; 
belamaketane ezinyaweni. Kodwa ngehluleka ukubavusa. Njalo ngabona 
oGcinumthetho loZenzisa besehla ngokuwa emthangaleni, bethi baya 
eZiyoni, bezenzisa nje. Kodwa balahleka njengokubatshela kwami kodwa 
abaze bavuma ukukholwa. Phezu kwalokhu ngezwa kunzima ukukhwela 
kulintaba, kunzima njalo ukudlula ngasemlonyeni wezilwane. Isibili uba 
kwakungesi ngomuntu omuhle lowo ongumgcini ohlala esangweni, angazi 
ukuthi emva kwakho ngangizabuyela emuva. Kodwa khathesi ngibonga 
uNkulunkulu ngoba nanku sengilapha, ngibonga kini njalo ngoba 
lingingenisile. 

UNonhlakanipho wasethanda ukumbuza kancinyane, wancenga esithi 
kabomphendula. 

Wathi: Angithi ngesinye isikhathi uke ukhumbule ngelizwe lelo owavela 
kulo yini? 

UMkristu wathi: Yebo, kodwa ngilenhloni ezinkulu langokulizonda. Uba-ke 
kambe bengikhumbula kuhle lelolizwe engaphuma kulo ngabe sengake 
ngaba lethuba lokubuyela; kodwa khathesi-ke ngilangatha elingcono 
elingelezulwini. 

Nonhlak. wathi: Kakukho lanye yezinto owawuzithanda oselayo lakhathesi 
yini? 

UMk.: Yebo! Kodwa angikuthandi lokho lakanye, kakhulu ukukhumbula 
kwami kwenhliziyo ngezinto zenyama, abathokoziswa yikho bonke abakithi 
kanye lami. Kodwa khathesi konke lokhu kuyangidabula, alubana 
bengingazikhethela, bengizakhetha ukuthi ngingabi ngisazikhumbula 
lezozinto njalo. Nxa ngithanda ukwenza okuhle kakhulu, kanti lokubi 
kakhulu kukimi. 

Nonhlak.: Kakwenzeki kuwe yini ngezinye izikhathi ngokungathi 
zinqotshiwe sibili lezozinto ezithi kwesinye isikhathi zikukhathaze? 
UMk.: Yebo, kodwa kakwandanga lokho, ngoba zinhle izikhathi lezo 
engizwa lokho ngazo. 

Nonhlak.: Uyazikhumbula yini lezozinto ezikukhathazayo ngesinye isikhathi 
uzizwa kungathi zinqotshiwe? 

UMk.: Yebo. Nxa ngikhumbula lokho engakubona esiphambanweni, 
kuyakwenza lokho; njalo nxa ngibona isembatho sami esihle lokho 
kuyakwenza lokho; njalo lanxa ngikhangela ugwalo engiluthwele esifubeni 
sami, kuyakwenza lokho; lanxa imikhumbulo yami itshiseka ngalapho 
engiyakhona, kuyakwenza lokho. 

Nonhlak.: Kodwa kuyini okwenza ukuthi unxwanele kangaka ukuya 
eNtabeni yeZiyoni? 

UMk.: Lapho-ke ngiyethemba ukuthi ngizambona ephilile lowo owayelenga 
efile esiphambanweni. Lapho-ke njalo ngiyathemba ukuthi ngizakhululwa 
kukho konke lokho okukimi lamhlanje okungikhathazayo; bathi lapho 
akulakufa, lapho ngizahlala lalabo engibathandayo kulabanye bonke. Ngoba 
nxa ngisitsho iqiniso ngithi ngiyamthanda yena ngoba ngaye ngakhululwa 
emthwalweni wami, njalo sengidiniwe ngesifo sami esingaphakathi. 
Ngiyathanda ukuthi ngifinyelele lapho engingasayikufa khona, ngibe 
ngomunye webandla lalabo abamemeza kokuphela besithi: Ngcwele, 
Ngcwele, Ngcwele. 

UThando wasesithi kuMkristu: Ulomuzi yini? Uthethe yini? 
UMk. wathi: Ngilomfazi labantwana abane. 
UThando: Pho kungani ungabuyanga labo? 

UMkristu wasekhala wathi: Hawu, ngangithanda ukukwenza ngenhliziyo 



37 



yami yonke, kodwa bonke babengafuni kakhulu ukuthi ngihambe 
loluhambo lwami. 

UThando: Kodwa kwakufanele ukhulume labo, ulinge ukubatshengisa 
ingozi ezabehlela nxa besele emuva. 

UMk.: Yebo, ngakwenza lokho; ngabatshela njalo uNkulunkulu 
angitshengisa khona ngokubhujiswa komuzi wakithi. Kodwa bangenza 
umuntu obaklolodelayo abangikholwanga. 

UThando wathi: Kambe wakhuleka kuNkulunkulu ukuthi abusise iseluleko 
sakho kibo? 

UMk.: Yebo, ngathandaza ngobubele obukhulu, ngoba kumele wazi ukuthi 
umkami labantwana bami babe ligugu kimi. 

UThando wathi: Pho! Wabatshela ngokudabuka kwakho lokuthi wesaba 
ukubhubha? Ngoba phela ukubhubha lokho kwakusobala kakhulu kuwe. 
UMk.: Yebo, futhifuthi, futhifuthi, futhifuthi! Babengabona njalo ukwesaba 
kwami ngobuso bami, langezinyembezi zami, langokuthuthumela kwami 
ngisesaba isigwebo esasilenga phezu kwamakhanda ethu. Kodwa konke 
lokho kwakungenele ukubavumisa ukuthi babuye lami. 
UThando: Kanti babengathini ngabo ngokwabo ukuthi bangabuyi lawe? 
UMk. wathi: Umkami wayesesaba ukulahlekelwa yilumhlaba; 
labantwabami babezinikele ekuthokozeni okuyize kobutsha; kunjalo-ke 
omunye ngokunye, omunye ngokunye, bangitshiya ngedwa ukuthi 
ngihambe ngedwa ngalindlela. 

UThando: Kambe ngempilo yakho eyize kawubulalanga konke wena 
okwathi ngamazwi wakuphatha uthi uzabavumisa ukuze bahambe lawe? 
UMk.: Isibili ngingebonge lokhu kwenza kwami; ngoba ngiyazi 
ngokwehluleka kwami okunengi. Njalo ngiyazi ukuthi umuntu ngokuhamba 
kwakhe angaphangisa achithe ngamazwi okuvumisa lawokubonisa abefuna 
ukukubophelelela kwabanye ukuze kubancede. Kodwa-ke ngingaqinisa 
kulokhu okokuthi ngananzelela kakhulu ukuthi alubana ngisenza 
okungafanele bangala ukubayizihambi ngenxa yami. Yebo-ke, langalokho 
bebezakuthi ngedlule ebangeni elejayelekileyo ngazibopha ngezinto 
abangaboni ububi kuzo. Njalo ngingathi mina lanxa kwakukhona kimi 
okwabathintayo, kwaba yibuthakathaka bami obukhulu ngokona 
kuNkulunkulu kumbe ukuphatha kubi engakhelene laye. 
UThando: Yebo, uKayini wazonda umfowabo ngoba eyakhe imisebenzi 
yayimibi, eyomfowabo imihle. Aluba umkakho labantwana bakho 
bathunukala ngalokho, isibili bazibonakalise ngokuthi abalakuvama okuhle. 
Uyikhulule inhliziyo yakho egazini labo. 

Ngasengibona ephutsheni lami ukuthi bahlala ngokunjalo kwaze 
kwalungiswa ukudla. Kwathi sebelungisile bahlala phansi badla Njalo 
ukudla kwakwande okunonileyo, okwakunathwa okucwengekileyo, 
lokukhuluma kwabo ekudleni kwakumayelana leNkosi yentaba, kusitsho 
lokho eyayikwenzile, ngakho-ke yenza lokho eyakwenzayo lokuthi 
yayiyakheleni leyondlu. Ngalokho-ke abakutshoyo ngabona ukuthi 
yayiliqhawe elidumileyo yalwa lolamandla okufa, yambulala; kodwa layo 
yasila kanzima engozini, okwangenza ngiyithande kakhulu. 
Bathi-ke yakwenza lokho ichitha igazi elinengi; loMkristu wathi, 
'Ngiyakukholwa lokho'. Kodwa eyiyo into eyaletha ubukhosi bomusa kukho 
konke eyakwenzayo, yikuthi yakwenza konke ngenxa yokulithanda 
ngokupheleleyo ilizwe lakibo. Njalo kwakukhona abanye balowomuzi abathi 
bake bayibona bakhuluma layo emuva kokufa kwayo esiphambanweni: 
Basebeqinisa ngokuthi bakuthatha emlonyeni wayo ukuthi izithanda 
kangaka izihambi eziyangekileyo, okokuthi onje angetholwe kusukela 
empumalanga kusiya entshonalanga. 

Baphinda bayikhuluma lindaba ukuqinisa lokho ababekukhulumile, 
eyokuthi yazembula ubukhosi bayo ukuze yenzele abayanga lokhu, lokuthi 
bayizwa ikhuluma iqinisa ukuthi kayiyikuhlala yodwa eNtabeni yeZiyoni. 
Baphinda bathi isenze izihambi ezinengi zabangamakhosi, lanxa ngemvelo 
babezelwe beyiziceli ezaphuma esilotheni. 

Kunjalo-ke bakhulumisana kwaze kwaba phakathi kobusuku; bathi uba 
beqeda ukuzibika eNkosini yabo ukuthi ibalondoloze, bayalala phansi. 
Umhambi bamlalisa endlini ephezulu enkulu, ifasiteli layo lalikhangele 
empumalanga. Ibizo laleyondlu laliyikuThula; lapho uMkristu alala khona 
kwazekwasa. Wasevuka wahlabelela esithi: 

Ngingaphi khathesi? Yilolu uthando lonanzelelo 
LukaJesu ananzelela abantu abayizihambi ngalo! 
Ngokunakekela okunje? Ngalo ngithethelelwe! 
Sengihle ngahlala eduze lomnyango wezulu. 

Basebevuka-ke ekuseni bonke. Ngemva kwenye ingxoxo bamtshela ukuthi 
angasuki baze bamtshengise okuligugu kwaleyondawo. Kuqala bamusa 
endlini yezingwalo lapho abamtshengisa khona izindaba ezilotshiweyo 
zendulo, kulezo, njenge ngikukhumbulayo ephutsheni lami, bamtshengisa 
usendo lokuqala lweNkosi yentaba, ukuthi uyiNdodana yoMdala 



39 



weziNsuku, eyavela ngesizukulwane saphakade. Lapho-ke kwalotshwa 
ngokugcweleyo kakhulu indaba zalokho akwenzayo, lamabizo alabo 
abangamakhulu amanengi eyabangenisa emsebenzini wayo, lokuthi 
wabangenisa njani kulezozindlu okuzakuthi ngobunengi bensuku kumbe 
ukubola kwemvelo zingedilike. 

Basebemfundela-ke ogwalweni ngokudumileyo abakwenzayo abanye 
babantu bayo, ukuthi banqoba izizwe, benza ukulunga, bazuza izthembiso, 
bavimba imilomo yezilwane, bacitsha amandla omlilo, baphepha ubukhali 
bezinkemba, benziwa abalamandla ebuthakathakeni, baba ngamaqhawe 
ekulweni baxotsha amabutho abezizwe. 

Basebephinda bemfundela kwenye yezingwalo zendulo, lapha okulotshwe 
khona ukuthi iNkosi yabo iyavuma kangaka ukubangenisa embusweni wayo 
bonke, ngitsho bonke labathi ngesikhathi esidlulileyo beyisa isimo sayo 
lokwenza kwayo. Lapho kwakukhona lezinye njalo izindaba ezinengi 
zokunye okudumileyo, uMkristu akubonayo konke, okwezinto ezendulo 
lezakhathesi, ndawonye lemibiko leziprofetho ngobuqotho bokupheleliswa 
kwazo zisesabisa njalo zimangalisa izitha kodwa zingezokududuza 
lokuthokozisa izihambi. 

Njalo lakusasa bamthatha bamusa endlini yezikhali zonke zensimbi lapho 
abamtshengisa khona izinhlobo zezikhali iNkosi yabo eyayizilungisele 
izihambi, njengomhedla, isihlangu, ingowane yensimbi, isivikelo sesifuba, 
umkhuleko wonke lamanyathela angagugiyo. Kwakukhona lapha 
okwaneleyo ukuhlomisa amadoda amanengi behlomele iNkosi yabo 
ukuyisebenzela, abangangezinkanyezi zezulu ngobunengi. 
Basebemtshengisa njalo izikhali, abanye babantu bayo ababenze 
okumangalisayo ngazo. Baveza kuye intonga kaMozisi, isando lensimbi 
uJayeli abulala uSisera ngakho, lezigxingi lezindweba lezibane uGideyoni 
axotsha ngakho amabutho aseMidiani. Bamtshengisa njalo induku ecijileyo 
uShamgari abulala ngayo abantu abangamakhulu ayisithupha. 
Bamtshengisa njalo ithambo-lomhlathi akhalipha ngalo kakhulu uSamsoni; 
bamtshengisa isavutha uDavida abulala ngaso uGoliyathi waseGathi, 
lomhedla weNkosi yabo ezabulala ngawo umuntu wesono ngosuku ezavuka 
iphume ngalo ukuzaqeda izitha zayo. 

Bamtshengisa njalo okunye okunengi okuhle, uMkristu athokoziswa 
kakhulu yikho. Bathi sebekwenzile lokho bayalala njalo. 

Ngasengibona ephutsheni lami ukuthi lakusasa wavuka edlulela phambili. 
Kodwa bamnxusa bathi kahlale labo lakusasa njalo, basebesithi uba libalele 



40 



kahle bazamtshengisa Intaba eziNhle, abathi kuzakwengezelela intokozo 
kuye, ngoba basebeseduze lendawo abayifisayo, kulaleyondawo ayemi kuyo. 
Wasevuma wahlala. Kwathi sekusile bamkhwelisa phezu kwendlu, bathi 
kakhangele eningizimu. Wenza njalo wabona likhatshana ilizwe elihle 
kakhulu elizintaba, elande izihlahla, elilamasimu evini lezithelo zohlobo 
lonke, lamaluba njalo, lilemithombo lezifudlana; kwakukuhle kakhulu 
ukukubona. Wasebuza ibizo lalelolizwe. 

Baphendula bathi nguMhlaba kaEmanuweli; ulungile kubahambi bonke 
njengentaba le. Wathi: Lapho usufike khona usuka lapho, bathi: uzabona 
isango loMuzi weZulwini, njengoba bezakwembulela abelusi abahlala 
khona. 

Wasesithi uzadlulela phambili, labo basebevuma. Kodwa bathi: Kuqala-ke 
asiphinde siye endlini yezikhali. Benza njalo. Kwathi sebefike khona 
bamhlomisa, baqala phansi baze bacina ekhanda ngezikhali ezihloliweyo, 
hlezi mhlawumbe ahlaselwe endleleni. Wathi ukuthi ahlonyiswe 
ngokunjalo, waphuma lezihlobo zakhe, waya esangweni; wambuza umgcini 
ukuthi akabonanga kudlula izihambi lapho. 
Waphendula umgcini wathi: Yebo. 
UMk.: Umazile yini? 

UMMlindi: Ngibuzile ibizo lakhe, wangitshela wathi unguThembekile. 

uMk.: Ye, ngiyamazi ungumuntu wakithi, sakhelene laye, uvela 

kuleyondawo engazalelwa kuyo. Kambe sekunini edlule? 

UMlindi wathi: Ngalesisikhathi usengezansi kwentaba. 

UMk.: Kulungile, mgcini omuhle, iNkosi ayibe lawe yengezelele kakhulu 

okuhle konke kwakho ngomusa owangenzela wona. 

Waseqala ukudlulela phambili. Kodwa uHlolaqonde, loNonhlakanipho, 
loKhonzokuhle, loThando babethanda ukumphelekezela bamehlise 
entabeni. Ekuhambeni kwabo bakhuluma lezongxoxo ababeke bazixoxa, 
baze bafika ekwehleni kwentaba leyo. 

Wasesithi uMk.: Njengoba kwakulukhuni ukukhwela, njengengikubonayo, 
kuyingozi ukwehla. 

Wathi uNonhlakanipho: Yebo kunjalo. Ngoba kulukhuni ukuthi umuntu 
ehlele eSihotsheni sokuZithoba, njengoba usehla lawe khathesi, kulengozi 
enkulu yokutshelela endleleni. 

Basebesithi: Sihamba lawe sikuphelekezela sikwehlisa entabeni. 

Waseqala ukwehla, kodwa enanzelela kakhulu, kube kanti watshelela kanye 

loba kabili. 

Ngasengibona ephutsheni lami ukuthi lezozihlobo ezilungileyo zifika ezansi 

kwentaba ukuthi uMkristu esefike ezansi kwentaba, zamupha isinkwa 
leqotshana lewayini, lesigaqa sezithelo zevini ezomileyo wasehamba-ke 
uhambo lwakhe. 

9. UApoliyoni 

Kodwa kulesoSihotsha sokuZithoba, uMkristu wehlela ebunzimeni. Ngoba 
uthe esahambe isibangana wethuka ebona umfo omubi esiza emangweni 
emhlangabeza, obizo lakhe nguApoliyoni (nguBhubhisa). UMKristu 
waseqala ukwesaba wakhumbula enhlizweni yakhe ukubuyela emuva 
kumbe ukuya phambili kodwa waphinda wakhumbula, ukuthi kalasigqoko 
sensimbi emhlana, wasesithi-ke: Aluba ngimfulathela uzasizakala angihlabe 
kuhle ngemikhonto yakhe, wasezimisela, ukuqhubekela phambili azivikele, 
ngoba wanakana: Nxa ngizasilisa umphefumulo, kumele ukuba 
ngiqhubekele phambili. Ngakho wahamba, uApoliyoni wamhlangabeza. 
Kodwa lesosilo sasisesabeka ukusikhangela. Sasembethe ingqweqwe 
ezifanana lezenhlanzi (aziqhenya ngazo), sasilempiko njengomgobho, 
inyawo ezifanana lezebhere; esiswini saso kwaphuma umlilo lentuthu, 
lomlomo waso unjengomlomo wesilwane. Esefikile kuMkristu 
wamkhangela ngokumeyisa waseqala ukubuzana laye ngalamazwi. 
UApoliyoni wathi: Uvela ngaphi; uya ngaphi? 

UMkristu wathi: Ngivela emzini wekuBhubheni oyindawo yobubi bonke; 
ngiya eMzini weZiyoni. 

UApol.: Ngalokhu ngiyabona ukuthi ungomunye wabantu bami. Ngoba 
lonke lelolizwe ngelami, ngiyinkosi njalo ngingumlimu walo. Kungani-ke 
ubalekele inkosi yakho? Kungesukuba ngithemba ukuthi uzangisebenzela 
bengizakukutshaya ngikuwisele phansi. 

UMk.: Yebo-ke. Ngazalelwa elizweni lombuso wakho, kodwa 
ukukusebenzela kwakulukhuni, lomvuzo wakho awulingani ukuthi umuntu 
aphile ngawo, ngoba umvuzo wokona yikufa. Ngakho-ke, sengikhulile 
ngenza lokho okwenziwa ngabanye abantu abaqaphelayo, ngadinga indlela 
yokuzilungisa. 

UApol.: Akula inkosi engavuma lula ukulahlekelwa ngabantu bayo, lami-ke 
angiyikuvuma. Kodwa ngenxa yokuthi usola umsebenzi wakho lomvuzo 
wakho, vuma ukubuyela emuva; ngithembisa ukukunika lokho ilizwe lakithi 
elilakho. 

UMk.: Kodwa sengizibophele kwenye inkosi, ngitsho eNkosini yamakhosi. 
Ngingakwenza njani ukubuyela emuva lawe? 

UApo.: Wenze njengokutsho kwesaga ukuthi, wakhupha okubi wafaka okubi 
kulalokho, kodwa lokho kwandile kulabo abathi bazinceku zayo, emva 
kwesikhathi batshelele, babuyele kimi. Yenza njalo lawe, khona konke 
kuzakulungela. 

UMk.: Ngiyithembisile ngafunga ngathi ngizakuyilalela. Ngizakuhlehlela 
emuva njani, ngingabulawa njengomkohlisi? 

UApol.: Wenze njalo lakimi; kodwa ngizavuma ukukuyekela, nxa usuvuma 
ukufulathela ubuyele emuva. 

UMk.: Engakuthembisa khona ngakuthembisa ngingakazi lutho. Njalo 
ngithi ukuthi leyoNkosi engimi ngaphansi kwesiboniso sayo khathesi, ilakho 
ukungikhulula, ngitsho lokungithethelela lokho engakwenzayo 
ngokuvumelana lawe. Ngaphandle kwalokhu, wena Apoliyoni obhubhisayo, 
ngikutshela iqiniso, ngiyawuthanda umsebenzi wakhe, umvuzo wakhe, 
abantu bakhe, umbuso wakhe, ixuku layo lelizwe layo kungcono kulelakho. 
Ngakho-ke yekela ukungincenga njalo; ngingumuntu wakhe mina, 
ngizamlandela. 

UApo.: Khumbula njalo nxa inhliziyo isibhodlile, ongahlangana lakho 
endleleni ohamba ngayo. Uyakwazi ukuthi izisebenzi zayo ezinengi zacina 
ngokubi, ngoba ziphambana lami lezindlela zami. Bangaki kuzo ababulawe 
ngokulihlazo? Njalo uthi ukuyisebenzela kwedlula ukusebenzela mina, kanti 
ayikabuyi ivela endaweni yayo izekophula abayisebenzelayo ezandleni 
zezitha zabo. Kodwa mina sekukangakanani ngibabuyisa ngamandla loba 
ngamacebo labo abangikhonze kuhle ngibasusa emandleni ayo 
lasemandleni abantu bayo loba sebebanjwe yibo? Lawe ngizakusindisa 
ngokunjalo. 

UMk.: Ukulibala kwakhe ukubakhulula okwakhathesi kungenxa yokuthi 
ilinge ukuthanda kwabo ukuthi kambe bazakubambelela kuye kokuphela; 
njalo ukucina ngokubi lokho okutshoyo kuludumo oluhle kakhulu kibo. 
Ngoba kabalindele ukukhululwa okwakhathesi, kodwa balindele inkazimulo 
yabo abazayithola mhla iNkosi yabo isiza leyayo inkazimulo, leyezingilosi 
zezulu. 

UApol.: Sewaba ngongathembekanga ekuyisebenzeleni kwakho! Pho, utsho 
ngani ukuthi uzazuza umvuzo kuyo? 
UMk.: Ngibe ngongathembekanga kuyo ngani, Apoliyoni? 
UApol.: Waqala waphela amandla ususukile, waphose wahitshwa ludaka 
echibini leMpelamandla. Wazama ngendlela ezimbi ukuthi ukhunyulwe 
umthwalo wakho, kanti ubungayilindela inkosi ukuthi ikwethule. Walala 
ubuthongo obungafanele, walahla okuligugu kwakho; wathi lapho usubone 
izilwane waphose wavuma ukubuyela emuva. Uthi nxa ukhuluma 
ngohambo lwakho ngalokho owakuzwayo lowakubonayo usufisa 
ngaphakathi kwakho udumo oluyize ngakho konke okutshoyo lokwenzayo. 
UMk.: Konke lokho kuliqiniso, lokunye okunengi okutshiyileyo; kodwa 
iNkosi engiyikhonzayo lengiyihloniphayo, ilomusa njalo ilungele 

ukuthethelela. Njalo ububi lobo bangehlula ngiselizweni lakho; ngoba 
ngilapho ngabunatha ngabubula phansi kwabo, ngazisola ngabo, ngazuza 
ukuthethelelwa ngabo eNkosini yami. 

Khona uApoliyoni waseqala ukuba lolaka olunzima, wathi: Mina ngiyisitha 
kuleyoNkosi; ngizonda yona ngokwayo imithetho yayo labantu bayo! Ngize 
ngabomu ukukuvimbela! 

UMk.: Apoliyoni, nanzelela ozakwenza, ngoba ngisendleleni yeNkosi, 
ngitsho endleleni yokulunga; ngakho-ke zinanzelele! 

Khona uApoliyoni wasexamalaza wavimba indlela yonke ububanzi bayo, 
wathi: Angesabi kulokho mina! Uzakufa wena khathesi! Ngoba ngifunga 
umhume wami omubi ngithi awuyikwedlulela phambili; khonapha 
ngizachitha umphefumulo wakho. 

Ngakho wasemciba esifubeni ngomtshoko otshisayo, kodwa uMkristu 
wayephethe isihlangu esandleni sakhe, awubamba ngaso, wasevika ingozi 
yalokho. Ngakho-ke uMkristu wasekhupha umkhonto wakhe, ebona ukuthi 
sekuyisikhathi sokuthi akhaliphe; loApoliyoni laye wayikhupha ngokunjalo, 
eyiciba njengokwehla kwesiqhotho. Ngakho lanxa uMkristu evika ngamaci 
onke, wahlatshwa nguApoliyoni ekhanda lesandleni lenyaweni. Lokhu 
kwamenza uMkristu ukuthi ahlehlele emuva kancinyane; uApoliyoni 
wamlandela ngokuphosa izikhali zakhe, uMkristu wasephinda esiba 
lesibindi, wamelana laye ngamandla njengendoda. Lokhukulwa okunzima 
kwaqhubeka okwengxenye yosuku, uMkristu waze waphose waphela 
amandla. Ngoba liyazi ukuthi ngenxa yamanxeba akhe uMkristu wayefanele 
aye esiba buthakathaka. 

Khona uApoliyoni, ebona ithuba, wasesondela kuMkristu wambamba 
ngamandla, wathi ukubambana laye wamwisa ngokwesabekayo. Ngakho-ke, 
umhedla kaMkristu waphunyuka esandleni sakhe. Wasesithi uApoliyoni: 
Sengikutholile khathesi! 

Wasembandezela emkhama waze wathamba uMkristu waqala ukuzidela. 
Kodwa ngokuthanda kukaNkulunkulu, kwathi uApolyon elungela 
ukumtshaya okokucina, ngalokho amqedisele umuntu omuhle uMkristu 
welula isandla sakhe wawuthi hlasi umhedla wakhe, wathi: Ungathokozi 
ngami, sitha sami! Nxa ngisiwa, ngizavuka. Uthe esetsho njalo wamhlaba 
ngamandla, okwamenza wahlehlela emuva njengomuntu ohlatshwe inxeba 
elibi. Ekubona lokho uMkristu wamhlasela njalo esithi: Kanti kukho konke 
lokhu sedlula abanqobi ngaye owasithandayo. 

Ngalokho uApoliyoni wasenabisa impiko zakhe, wasebaleka, uMkristu 
kasambonanga okwesikhathi. 

Kakho loyedwa ongacabanga ububi balokhokulwa ngaphandle kokuba 
ekubonile wakuzwa njengami, ukubovula lokukhonya okwesabekayo 
akwenzayo uApoliyoni isikhathi sonke sokulwa; yena wakhuluma okwesilo; 
njalo kungekekwaziwa lokububula lesi lokozane esafuthelana enhliziyweni 
kaMkristu. Ngesikhathi sonke leso angizange ngibone encibilika ubuso 
lakanye, waze wabona ukuthi uhlabe uApoliyoni ngomhedla wakhe osika 
nhlangothi zombili; wasebobotheka, wakhangela phezulu; kodwa 
kwakuyikulwa okwesabekayo kulakho konke engake ngakubona. 

Kwathi sekuphelile ukulwa uMkristu wathi: Sengizabonga kuye ongikhuphe 
emlonyeni wesilwane, kongephule kuApoliyoni. Wasesenza njalo-ke esithi: 

UBelezebule omkhulu, umlawuli walesisilo 
Wenza icebo lokungichitha, 
Wasithuma esihlomise ngolaka, 
Silolaka lukamoya omubi, salwa lami kabuhlungu. 
Kodwa uMikhayeli obusisekileyo wangisiza, njalo mina 
Ngokukhalipha komhedla, ngamhlaba wabaleka. 
Ngakho kuye kanginike ukubonga okungapheliyo 
Ngibabaze ngibonge ibizo lakhe elingcwele kokuphela. 

Kwasekusiza kuye isandla esiphethe amahlamvu esihlahla sokuphila; 
uMkristu wawathatha, wawafaka emanxebeni akhe awahlatshiweyo esilwa, 
aphola masinyane. Wasehlala phansi kuleyondawo ukudla isinkwa, anathe 
embodleleni akunikwa yizihlobo zakhe. Esethole amandla amatsha, wabuye 
wahamba endleleni yakhe, eqaphise umhedla wakhe, ngoba esithi: Kangazi 
mhlawumbe ngizahlangana lesinye isitha endleleni. Kodwa 
kasahlangananga njalo loApoliyoni kulesisigodi. 

io. Isigodi seThunzi loKufa 

Ekupheleni kwalesisigodi kwakukhona esinye ngaphambili okuthiwa 
yiSigodi seThunzi loKufa. Kwakufanele ukuthi uMkristu adabule kuso, 
ngoba indlela eya eMzini weZulwini yayidabula phakathi kwaso. Kodwa 
lesisihotsha siyindawo eyinhlane kakhulu. Umprofethi uJeremiya usichaza 
athi: Inhlane ilizwe lamagceke, elilemigodi, ilizwe lokoma lelethunzi lokufa 
elingahanjwa muntu (kodwa uMkristu) owedlula kulo njalo lingahlalwa 
muntu. 

Lapha-ke uMkristu wahlupheka kakhulu okwedlula ukulwa kwakhe 
loApoliyoni njengoba lizazibonela ngokulandelayo. Ngasengibona 
ephutsheni lami ukuthi uMkristu esefikile ekuqaleni kweSigodi seThunzi 
loKufa wahlangana labantu ababili, amadodana alabo ababekhulume kubi 
ngalelolizwe elihle begijima bebuyela emuva; uMkristu akhuluma labo 
ngalamazwi: 
UMkristu: Liya ngaphi? 

Bathi: Emuva, emuva! Sithi lawe ungenza njengathi aluba ukuphila 

lokuthula kuligugu kuwe. 

Wathi uMkristu: Kungani? Kwenze njani? 

Bathi: Kwenze njani! Besihamba ngalindlela ohamba ngayo, sihambe saze 
safika endaweni embi kakhulu, siphose sehluleka ukubuyela emuva. Ngoba 
alubana besike sedlula, kancinyane ngabe kasikho lapha ukukulandisela 
lindaba. 

UMk.: Kodwa lihlangane lani? 

Bathi: Besihamba saze saphosa sangena eSigodini seThunzi loKufa: kodwa 
kwaba kuhle ukuthi sakhangela phambili sabona ingozi singakafinyeleli 
kiyo. 

Wathi uMkristu: Kodwa liboneni? 

Bathi: Uthi siboneni? Isigodi ngokwaso esimnyama njengomnyama; lapho- 
ke njalo sibone imimoya emibi yesihogo, lezinto ezimnyama ezesabekayo 
zomgodi. Njalo sezwa esigodini leso ukukhala lokulila kufanana labantu 
abehlelwe lusizi olungakhulumekiyo, bengathi ngabahlezi khona bebotshiwe 
enhluphekweni langensimbi. Phezu kwalesosigodi kulengela njalo amayezi 
anyakazelayo aqeda amandla, njalo lokufa kwanabisa amaphiko akho phezu 
kwaso. Isibili siyesabeka ngakho konke okwaso, kuyinxakanxaka kakhulu. 
UMk.: Angikaboni ngalokho elikutshoyo ukuthi indlela le ayisiyo yokuya 
endaweni engiyifisayo. 

Bathi: Ayibengeyakho indlela, asitsho ukuthi ayibenge yethu. 

Basebesehlukana-ke, uMkristu wahamba ngendlela yakhe, esaqaphise 
umhedla wakhe, ethi mhlawumbe uzafikelwa yisitha. Ngasengibona 
ephutsheni lami ukuthi ngakwesokunene kwakukhona udonga olude 
kakhulu lulingene laso isigodi. Lesosigodi lapho abazimpumputhe 
bakhokhelela khona abazimpumputhe ngezikhathi zonke, babhubhela 
khona bonke ngokulusizi. Njalo ngakwesokholo kulexhaphozi eliyingozi 
enkulu kakhulu, okungathi laphakathi kwalo ngitsho lomuntu olungileyo 
nxa ewela kulo, angebone isiqinti sokuthi abeke unyawo lwakhe kuso. 
Yileloxhaphozi uDavida inkosi awela kulo ngesinye isikhathi, 
wayezahitshwa abanjwe kulo alubana bekungayanga ngamandla alowo 
owamkhuphayo. Lapho-ke indlela yayiminyene, incinyane kakhulu. Ngakho 
uMkristu olungileyo wadubeka sibili ehamba ngokulukhuni; ngoba 
wayengathi ephepha udonga ngapha aphose awele exhaphozini, lapha njalo 
wayethi ezama ukuphepha ixhaphozi uba engananzeleli ubezakuwela 
edongeni. Ngakho-ke wahambahamba njalo ngasengimuzwa elesilokozane; 
ngoba ngaphandle kwengozi ezikhulunyiweyo indlela yayimnyama lapho 
kangangokuthi nxa ephakamisa unyawo ukulubeka phambili wayengazi 
ukuthi uzalubeka ngaphi, ingabe phezu kwani. Phose phakathi 
kwalesosigodi ngabona umlomo womlindi otshonayo useduze lendlela. 
Wasesithi uMkristu: Ngiyakwenza njani khathesi? Izikhathi ngezikhathi, 
amalangabi lentuthu kwakuthunqa ngamandla, lenhlansi, lemisindo 
eyesabekayo, (izinto ezazingelalutho lokwenza lomhedla kaMkristu 
njengakuApoliyoni). UMkristu wasebuyisela umhedla, wakhupha esinye 
isikhali esithiwa 'ukukhuleka konke'. Wasekhala ngimuzwa, wathi: Nkosi, 
ngiyakuncenga khulula umphefumulo wami! 

Wenza njalo isikhathi eside; kodwa amalangabi elengela ngakuye. Wezwa 
njalo imisindo eyesabekayo, lamazwi ayo esiya emuva laphambili 
wacabanga ukuthi kumbe ngesinye isikhathi uzakudatshudatshulwa kumbe 
anyathelelwe phansi njengodaka ezindleleni. Lo umbono owesabekayo 
wabonwa lalimsindo eyesabekayo yezwiwa nguye, okomango omude. Wathi 
ukuthi afike endaweni ethile, kwezwakala imisindo yebandla lemimoya 
emibi limhlangabeza, wema waqala ukukhumbula azakwenza. Ngesinye 
isikhathi wayenhliziyo mbili enye yathi kabuyele emuva; enye yathi 
sekukhatshana emuva kulaphambili. 

Wakhumbula njalo ukuthi usenqobe ingozi ezinengi, lokuthi ingozi 
yokubuyela emuva ingaba nkulu kuleyokuya phambili. Wasezimisela ukuya 
phambili. Kube kanti imimoya emibi yabonakala angathi lokhu isiya 
isondela. Wathi isiseduze kwakhe wakhala ememeza ngelizwi elilamandla 

wathi: Ngizahamba emandleni eNkosi uNkulunkulu. Yasihlehlela emuva, 
kayiphindanga isondele. 

Kodwa kulento eyodwa engingathandi ukuyilibala, yokuthi ngananzelela 
ukuthi uMkristu uphambene ingqondo ngangokuthi wayengesalazi ilizwi 
lakhe. Ngayibona linto ngokuthi esifinyelele phezu komlomo womgodi 
ovuthayo, omunye wabomoya ababi weza ngemva kwakhe, wamnyenyezela 
emtshela amazwi amanengi ayinhlamba, akhumbula ukuthi sibili avela 
enhlizyweni yakhe. Lokhu kwamhlupha uMkristu kulakho konke okunye 
ake ahlangana lakho, lokuthi anakane ukuthi usezamthuka lowo 
amthandayo mandulo uba kusiya ngaye ubengayikukwenza lokho; kodwa 
wayengelakho ukwehlukanisa ukuthi kumbe avimbe indlebe zakhe lokuba 
azi ukuthi inhlamba ivela ngaphi. 

Wathi uMkristu esehambe isikhathi eside ekuhluphekeni okunjalo, 
kwangathi uzwa ilizwi lomuntu kungathi uhamba phambi kwakhe lisithi: 
Loba ngihamba esigodini sethunzi lokufa, angiyikwesaba okubi, ngoba wena 
ulami. 

Wasethokoza-ke ngalawo amazwi amathathu: Elokuqala ngelokuthi ngoba 
wananzelela ukuthi kwakukhona kulesosigodi abanye abamesabayo 
uNkulunkulu njengaye ngokwakhe. 

Elobubili ngelokuthi wabona ukuthi uNkulunkulu ulabo, lanxa 
bekulesosigodi esimnyama lesokuhlupheka, wathi: Kambe angebe lami 
njalo? Lanxa ngenxa yokuvimbeleyo okukulindawo ngingekubone? 
Elobuthathu, ngelokuthi wathemba ukuthi nxa ebathole ahambe labo 
endleleni okwesikhatshana. Wahamba-ke wabiza ongaphambili, kodwa 
kwamsinda laye azakuphendula ngokuba wayesithi laye uyedwa. Njalo 
emva kwalokho kwakhanya, wasesithi uMkristu: Uphendule ithunzi lokufa 
laba yikusa. 

Kwathi sekusile wakhangela emuva, kungesukuthi eloyisa ukubuyela 
emuva, kodwa ukubona ukukhanya emini lezongozi ayedlule kuzo 
kumnyama. Wasebona kusobala udonga olwalungakolunye uhlangothi 
lechibi elalingakolunye uhlangothi lendlela leyo ephakathi kwakho kokubili 
ukuthi yayincinyane kangakanani. Wasebona-ke njalo imimoya emibi lezilo 
ezimbi zomgodi kodwa konke kukhatshana laye (ngoba nxa sekusile 
kwakungesondele kuye); kodwa kwabonakaliswa kuye njengokulotshiweyo 
kokuthi, "Ubonakalisa okujulileyo ebumnyameni, aveze ukukhanya 
ethunzini lokufa 

Ngakho uMkristu wathaba kakhulu ngokukhululwa kwakhe kuzo zonke 
izingozi ayehambe kuzo, ehamba yedwa; lezongozi kambe, loba wayezesaba 
kakhulu kuqala kodwa khathesi wazibona sobala, ngoba ukukhanya 
kwelanga kwaziveza obala kuye. Njalo ngalesisikhathi laseliphuma, kwaba 
ngumusa omunye lokho kuMkristu ngoba kuhle ukuba lazi ukuthi lanxa 
ekuqaleni kweSigodi seThunzi loKufa kwakulengozi, kube kanti ingxenye 
yesibili ayezangena kuyo, kwakulengozi ezidlula ezakuqala. Ngoba kusukela 
kuleyondawo ayemi kuyo kuze kube sekucineni kwesigodi, indlela yonke 
yayithiyiwe igcwele izifu, ingoda, imigenquko, lembule zazikhona lapho, 
kugcwele lendonga ezimbi inxa zonke, lamagodi atshonayo lamagebe 
ngokuba aluba bekumnyama khathesi njengokuba kwakumnyama 
esahamba esigodini, loba ngabe wayelemiphefumulo ezinkulungwane 
wayezakufa sibili angasili. Kodwa njengokutsho kwami, khathesi ilanga 
laseliphuma. Wasesithi: Isibane sakhe sikhanyisa phezu kwekhanda lami, 
njalo ngalokhukukhanya ngihamba phakathi kobumnyama. 

Ngalokhokukhanya-ke wafika ekucineni kwesigodi. Ngasengibona 
ephutsheni lami ukuthi ekucineni kwalesisigodi kwakulegazi, amathambo, 
umlotha lezidumbu zabantu ezidlavuzekileyo ngitsho leyabahambi 
ababehambe ngalindlela mandulo. Ngisakhumbula isisusa salokho ngabona 
eduzane lami ngaphambili ubhalu lapho kwakwakhe khona ekadeni 
iziqhwaga ezimbili, uPopo loMhedeni, okwathi ngamandla azo lobuqholo 
bazo zabulala ngesihluku esikhulu labobantu abalamathambo, legazi 
lomlotha okukhonapha. Kodwa uMkristu wadlula kuleyondawo, 
kungelalutho olumhluphayo, lokhu kwangimangalisa. Kodwa ngemva 
kwalokho ngezwa ukuthi uMhedeni selensuku wafa, esinye, lokuthi 
sisekhona kodwa ngeminyaka yaso langokulwa okunengi okunzima 
esakwenzayo sisesitsha, sesixega, lamadolo aselukhuni, ngokuthi 
singelakwenza okunye khathesi ngaphandle kokuhlala emnyango wobhalu 
simangele sisazisa izihambi ezidlulayo, siluma inzipho zaso, ngoba 
singaselakusondela kuzo. 

Ngasengibona ukuthi uMkristu waqhubeka endleleni yakhe. Kanti ebona 
lowomuntu omdala ehlezi emnyango wobhalu, kwamsinda azakukutsho 
ikakhulu ngoba wakhuluma laye lanxa wayengelamandla okumsukela, 
esithi: Alisoze lilunge kuze kutshiswe abanye abakini! 
Kodwa uMkristu wathula wamkhangela ngesibindi, wasesedlula 
kungelangozi. Wasehlabela esithi: 

Hawu! mhlaba wemimangaliso! (angilakutsho okunye), 

Ukuthi ngophulwe kulobubunzima 

Engihlangene labo lapha! Kasibusiswe 

Lesosandla esangophula kubo! 

Ingozi emnyameni, imimoya emibi, isihogo, lesono, 

Kwangihanqa, ngisesekulesosigodi : 

Yebo-ke, imijibila, lemigodi, lezifu, lamambule, kwaphahla 
Indlela yami, mina sithutha esingafanele 
Kwangathi ngabe ngabanjwa ngathandelwa ngaphoswa phansi. 
Kodwa selokhu ngiphila uJesu kathwale umqhele! 

li. UMkristu loThembekile 

Kwathi ekuhambeni kwakhe, uMkristu wasefika endaweni eyenyukayo, 
eyenzelwa izihambi ukuze zibe lokubona phambili. Wasehamba uMkristu 
phezu kwayo ekhangela phambili, wambona uThembekile, esendleleni 
phambi kwakhe. Wamemeza uMkristu wathi: "Mana Sihambi! Mana 
sizahamba sobabili." Waphenduka, uThembekile ekuzwa lokho, wakhangela 
emuva. Wabuye waphinda wamemeza uMkristu wathi. "Mana, mana, ngize 
ngifike kuwe lapho." Wezwakala ethi uThembekile: "Hayi, mina ngingenze 
njalo ngoba ngibalekela ukufa, umphindiseli wegazi uyangixotsha!" 
Wamangala uMkristu ukuzwa lokho; wasesuka, wafaka wonke amandla 
akhe, wagijima, waze wayafika kuThembekile, watshaya wedlula kuye. 
Manje owokucina waba ngowokuqala. Wasebonakala ebobotheka 
ngokuzidla uMkristu ngoba emtshiyile umfowabo lowo, kwathi 
engakhangelisisi ukunyathela kwakhe, wakukhangela wawa phansi; 
wasesehluleka ukuvuka, kwaze kwafika uThembekile wamvusa. 
Ngasengibona ephutsheni lami lawomadoda womabili ehamba indlela 
eyodwa ngothando, ekhuluma kamnandi ngezinto zonke ezenzakala kuwo 
ekuhambeni kwawo. Kwaqala uMkristu ukukhuluma wathi: "Mfowethu, 
Thembekile, obongwayo lothandwayo kakhulu, ngiyajabula kakhulu ngoba 
ngikutholile lokuthi uNkulunkulu ezisebenzile izinhliziyo zethu sobabili, 
ngendlela yokuthi sihambe ngobuhlobo kulindlela enhle kangaka." 
UThembekile: "Ngangithembe mhlobo othandekayo ukuhamba lawe sisuka 
emzini wethu, kodwa ekuphumeni kwakho kuqala, wangitshiya emuva. 
Yikho ngiyihambe ngedwa lindlela kuze kube lapha." 

UMkristu: "Wahlala isikhathi esingakanani emzini wekuBhubheni phambi 
kokuthi ungilandele mina ekuhambeni uhambo lwakho?" 
UThemb: "Ngahlala ngaze ngabona ukuthi angiselakho ukuhlala khathesi, 
ngoba emuva kokuhamba kwakho, kwaba khona izinkulumo ezinengi 
zokuthi umuzi wethu lowana uzatshiswa ngomlilo ovela ezulwini kungakabi 
zinsuku ezinengi." 

UMkristu: "Hawu! Uthini bo! Omakhelwane bakho bakhuluma izinkulumo 
ezinjalo?" 

UThemb: "Yebo kwakusemilonyeni yabantu bonke okwesikhathi." 
UMkristu: "Hawu! Akubanga labanye babo abaphumayo, ngaphandle 
kwakho, ukuphepha kuleyongozi?" 

UThemb: "Loba kwakukhulunywa kakhulu ngayo leyonto kube kanti 
kangikhumbuli ukuthi bakukholwa ngeqiniso. Ngoba ekutshiseni 

kwenkulumo yabo ngaleyonto, ngabezwa abanye bekhuluma besenza 
inhlekisa ngawe ngohambo lwakho lobuwula, ngoba balubiza njalo uhambo 
lwakho. Mina lokho ngakukholwa, lamanje ngisakholwa, ukuthi umuzi 
wethu lowo, uyakuphelela ekutshisweni ngomlilo lesibabule okuvela 
ezulwini; ngakho-ke sengibalekile." 

UMkristu: "Wake wezwa bekhuluma ngomakhelwana uVumakonke yini?" 
UThemb: "Yebo, Mkristu, ngezwa ukuthi wakulandela waze wafika eChibini 
leMpelamandla, lapho, njengoba abanye abantu besitsho, wawela khona; 
kodwa yena wayengafuni kwaziwe ukuthi wenza njalo. Kanti ngithi 
kuliqiniso ngoba waze wathelwa kakhulu ludaka lwakhona." 
UMkristu: "Bathini-ke kuye omakhelwane bakhe?" 

UThemb: "Selokhu wabuyela khona, uyinhlekisa kuzinhlobo zonke zabantu; 
abanye bamhleka usulu bamdelele; kakho ongamnika umsebenzi. Uthole 
ububi manje ngokuphindwe kasikhombisa abengasoze abuthole aluba 
wayengazange aphume kulowomuzi." 

UMkristu: "Kodwa kungani ukuthi bamphathe kubi kangaka, kanti labo 
beyidelela leyondlela ayiyekelayo?" 

UThemb: "Bathi: Kaphanyekwe, ungumaguquka. Kabanga yilokhu abethe 
uyikho! Ngithi mina uNkulunkulu usuke wavusa ezakhe izitha ukuthi 
zimncifele, zimenze isaga sobubi, ngoba uyilahlile indlela eyiyo." 
UMkristu: "Awuzange ukhulume laye ungakasuki ukuza lapha yini?" 
UThemb: "Ngahlangana laye kanye endleleni; kodwa yena waphambuka 
wahamba kolunye uhlangothi lwendlela, njengolenhloni ngalokho 
akwenzayo. Ngakho angimkhulumisanga." 

UMkristu: "Isibili mina, ekusukeni kwami, lumuntu ngangilethemba ngaye; 
kodwa khathesi ngiyesaba ukuthi uzabhubha ekuchithweni komuzi. Ngoba 
sekwenzakele kuye njengokuqinisa kwesaga esithi: "Inja ibuyele 
emahlanzweni ayo, lengulube ehlanziweyo ibuyele ekugiqikeni odakeni." 
UThemb: "Lami ngiyesaba ukuthi kuzakwenzakala njalo kuye. Kodwa 
ngubani ongavimbela into ezakuba khona?" 

UMkristu: "Ngakho mngane Thembekile, kasimyekele khathesi, sibe 
sesikhuluma ngezinto zethu, eziqondene lathi kakhuku. Akungitshele izinto 
ohlangane lazo endleleni usiza; ngoba ngiyazi ukuthi uhlangene lokuthile; 
uba kungenjalo kuyisimangaliso esikhulu ngeqiniso! " 
UThemb: "Ngaphepha mina exhaphozini, lapho engibona ukuthi wena 
wawela khona; ngakhuphuka ngaze ngafika esangweni kungabanga lengozi 
kodwa ngahlangana lalowo obizo lakhe nguLondindwa, owayethanda 
ukungenzela okubi." 

UMkristu: "Kulungile ngoba usindile emgibeni wakhe, uJosefa wahlutshwa 

kakhulu nguye kodwa waphepha njengawe; kodwa waphose walahlekelwa 
yimpilo yakhe ngakho. Kodwa wenzani kuwe?" 

UThemb: "Ngeke uqonde ngaphandle kokuthi wazi ulutho, ulolimi 
oluyengayo kangakanani! Wazama kakhulu ukungiphambukisa ngihambe 
laye, engithembisa ukwanela konke." 

UMkristu: "Hatshi! Kakuthembisanga ukwanela kwesazela esihle." 
UThemb: "UYakwazi engikutshoyo, ukwanela ngenkanuko zonke zenyama." 
UMkristu: "Makabongwe uNkulunkulu ngokuphepha kuye. Labo 
abanengwa yiNkosi, bazawela emgodini wakhe oyintolongo yakhe." 
UThemb: "Ayi-ke! Kangazi mina loba ngisindile yini ngokupheleleyo kuye." 
UMkristu: "Utsho ngani phela! Ngithi, awuvumelananga leziloyiso zakhe?" 
UThemb: "Atshi. Kangivumanga ukuzingcolisa; ngoba ngakhumbula 
umbhalo omdala engawubonayo othi: "Izinyathelo zakhe zibambelela 
esihogweni." Ngakho ngacimeza amehlo ami ngoba bengingayikuvuma 
ukwehlulwa yikubukeka kwakhe. Manje yena wangithethisa, kodwa mina 
ngazihambela?" 

UMkristu: "Awuhlangananga lokunye ukuhlaselwa yini ekuzeni kwakho?" 
UThemb: "Ngithe nxa ngifika phansi kwentaba ethiwa eBunzimeni, 
ngahlangana lexhegu eligugileyo elangibuza ukuthi ngingubani, ngiya 
ngaphi. Ngalitshela ukuthi ngingumhambi oya eMzini weZulwini. 
Laselisithi ixhegu, "Ukhangeleka njengomuntu othembekileyo. Unganeliswa 
yini, yikuhlala lami ngomvuzo engingakunika wona?" Ngasengilibuza ibizo 
lalo lalapho elihlala khona. Lathi ibizo lalo linguAdamu wakuqala; lokuthi 
lihlala emzini weNkohlakalo. Ngasengibuza ukuthi umsebenzi walo uyini. 
Lomvuzo elizanginika wona uyini? Langitshela ukuthi umsebenzi walo 
zinjabulo; lomvuzo walo yikuthi ngibe yindlalifa yalo ekucineni. Ngaphinda 
ngabuza ukuthi injani indlu elihlala kuyo, lezinye izisebenzi elalilazo. 
Ukungiphendula kwalo lathi, endlini yalo kakulalutho olungekho ezintweni 
zonke ezimnandi ezomhlaba. Lokuthi izisebenzi zalo ziyinzalo yalo. 
Ngaphinda ngabuza ukuthi bangaki abantwana balo. Lathi lona lilezintombi 
ezintathu kuphela: uNkanukoyenyama, uNkanukoyamehlo, 
loNokuzidlakwempilo. Labuye lathi ngingaganwa yizo zontathu, uba 
ngifuna. Ngabuza ukuthi singaba side kangakanani isikhathi ebelingathanda 
ukuthi ngisihlale lalo: Lathi lona kimi ingqe lisaphila." 
UMkristu: "Yebo-ke, laseliphetha ngani?" 

UThemb: "Kwathi ngoba lalingathi likhuluma kuhle ekuqaleni ngafuna 
ukuhamba lalo. Kodwa kwathi uba ngilikhangela ebunzini lalo 
ngisakhuluma lalo, ngabona kulotshiwe khona ukuthi: 'Lahlani umuntu 
omdala lemisebenzi yakhe.' 

UMkristu: "Kwasekusenze njani?" 

UThemb: "Kwasekungena engqondweni yami njengento etshisayo ukuthi 
loba belisithini kimi lingiyenga kangakanani nxa selifika lami endlini yalo, 
lizangithengisa ngibe yisigqili. Ngasengisithi kaliyekele ukukhuluma ngoba 
ngingeke ngisondele emnyango wendlu yalo. Lasuka lapho langithethisa 
laselisithi lona lizathuma lowo ozangilandela ozakwenza indlela yami ibabe 
emphefumulweni wami. Ngasengisuka ngalifulathela ukulitshiya. Kodwa 
ngathi ngitshibilika ukuthi ngihambe, ngalizwa lingidonsa, enyameni yami 
liyithi dlu, ngaze ngacabanga ukuthi lizasuka lengxenye yenyama yami. 
Lokhu kwangenza ngakhala ngathi: Maye, mina muntu olusizi! 
Ngasengihamba-ke ngisenyuka intaba. Ngithe sengenyuke ingxenye 
yentaba, ngakhangela emuva ngabona umuntu engilandela elesiqubu 
njengomoya wangifica duze lendawo elesihlalo." 

UMkristu: "Kulapho kanye engahlala khona phansi ukuthi ngiphumule. 
Kwaze kwathi ngenxa yokwehlulwa yibuthongo, ngalahlekelwa yincwadi 
yami le ehlala esifubeni sami." 

UThemb: "Ake ungilalele mfowethu, ngize ngiqede ukukutshela lindaba. 
Uthe esefike kimi lowomuntu wakhuluma izwi lalinye wangitshaya, 
wangikhahlelela phansi, ngawa ngalala njengofileyo. Ngithe uba ngiqala 
ukuvuka futhi, ngambuza ukuthi kungani engenza kubi kanje. Wathi 
kungenxa yokuthi mina ngike ngafuna ukulandela uAdamu wokuqala. 
Esetshilo lokho wasuka wangitshaya futhi kanzima esifubeni ngawa 
ngomhlana; ngasengilala enyaweni zakhe ngifile njengakuqala. Kodwa 
sengiphaphamile futhi ngakhalela isihawu kuye; kodwa wathi: 'Kangikwazi 
ukuphatha ngesihawu. Esetsho njalo wabuya wangikhahlelela phansi. 
Kakuthandabuzeki wayezangiqeda uba kungezanga omunye eduze owathi 
kuye kaxole. 

UMkristu: "Ngubani lowo owathi kaxole?" 

UThemb: "Kangizange ngimazi ekuqaleni kodwa kwathi esedlula, ngabona 

amanxeba ezandleni zakhe, lehlangothini lwakhe; ngasengiqonda ukuthi 

lumuntu yiNkosi yethu. Emva kwalokho ngayenyuka intaba." 

UMkristu: "Leyondoda eyakuficayo kwakunguMozisi. Kayekeli muntu njalo 

kakwazi ukutshengisa umusa kulabo abeqa umthetho wakhe." 

UThemb: "Ngiyakwazi kakhulu lokho ngoba wayengaqali ukuhlangana lami. 

Nguye phela lo owafika kimi ekhaya ngihlezi ngithokozile owathi uzatshisa 

indlu yami phezu kwekhanda lami uba ngisahlezi khona." 

UMkristu: "Kodwa awuyibonanga indlu eyayakhiwe phezu kwaleyontaba 

owahlangana loMozisi eceleni kwayo?" 

UThemb: "Yebo, ngayibona lezilwane phambi kokuba ngifike kuyo. Kwathi 

ngoba kusemini enkulu ngafica izilwane lazo zilele; ngadlula eceleni 
koMgciniwesango, ngehla entabeni ngoba kusasele isikhathi eside phambi 
kokuthi litshone." 

UMkristu: "Isibili, uMgciniwesango wangitshela ngawe ukuthi ukubonile 
usedlula. Akwaba wangena kuleyondlu, wawuzatshengiswa izinto eziligugu 
ongasoze uzikhohlwe uze ufe. Kambe awuzange uhlangane lomuntu 
eSigodini seKuzithobeni?" 

UThemb: "Yebo, ngahlangana lothiwa nguMsoli owayefuna ukungivumisa 
ukuthi ngibuyele laye; isizatho sakhe ngesokuthi isigodi sasingeladumo. 
Wangitshela lokuthi ukudlula phakathi kwaso kuyikungazilaleli izihlobo 
zami ezinjengoKuziqhenya, loZikhukhumeza, loKuziyenga, loDumolwezwe 
lezinye abazaziyo. Wathi uyazi ukuthi lezozihlobo zami zizacunuka kakhulu 
uba ngizenza isiwula esingako ngokudlula kulesisigodi." 
UMkristu: "Wamphendula wathini wena?" 

UThemb: "Ngamtshela ukuthi labo bonke ayekhuluma ngabo ngamabizo 
bangatsho ukuthi bangabakithi beqinisile ngoba isibili ngokwenyama 
bayizihlobo zami kodwa lapho sebebonile ukuthi ngihamba uhambo 
lomhambi, bangilahla, njengoba lami ngibalahlile. Manje-ke kimi bafana 
lokungathi abazange babe ngabakithi. Ngabuye ngamtshela maqondana 
lalesisigodi ukuthi kakhulumi iqiniso ngoba udumo lulandela ukuzithoba 
lomoya ozikhulisayo wandulela ukuwa. Ngasengisithi kungcono ukwedlula 
kulesosigodi ukuthola udumo olwakhulunywa ngabahlakaniphileyo kakhulu 
kulokukhetha lokho abekutsho yena ukuthi kufanele ukuthandwa." 
UMkristu: "Awuhlangananga lenye into kulesosigodi yini?" 
UThemb: Yebo ngahlangana loManhloni; kodwa kubo bonke abantu 
engihlangene labo ekuhambeni kwami ngicabanga ukuthi nguye 
onganikwanga ibizo elimfaneleyo. Abanye bona bebeyekela ukuphika inkani 
emuva kwesikhathi esithile sekukhulunywe labo, kodwa luManhloni 
olobuso obuqine kakhulu kazange avume ukuyekela." 
UMkristu: "Utsho ngoba ekhulumeni kuwe yini?" 

UThemb: "Wathini! Wasola ukukhonza uNkulunkulu uqobo. Wathi yena 
kuyinto embi engafanele ukuba indoda ikhathalele ukukhonza 
uNkulunkulu. Wathi ukuba lesazela esithambileyo kuyikungabi yindoda, 
ngoba ukuthi indoda ikhathalele amazwi lendlela zayo ukuze izibophelele 
kuzo ingahambi njengabantu abakhulu abangakhathaleli lutho, indoda leyo 
izakuba yinhlekisa ezikhathini lezi. Wasola njalo ukuthi balutshwana 
abantu abalamandla abanothileyo kumbe abahlakaniphileyo, abake 
bavumelana lami ngalezozinto zokukholwa; lokuthi akukho lamunye wabo 
owaba yikho lokho, engaphendukanga isiwula kuqala, abe ngofisa 

ukulahlekelwa yikho konke ngenxa yokuzuza okungaziwa langoyedwa 
ukuthi kuyini. Wasola futhi isimo esiphansi salabo ababengabahambi 
ngesikhathi sabo, ukuthi ngesingelamandla, esobumpofu; futhi wasola, 
ukuswela kwabo ingqondo lokungaqondi kwabo ukwazi kwelizwe 
kokuhlakanipha. Waqhubeka wangitshela ngokunjalo ngezinye izinto 
ezinengi engingelakho ukuzibala khathesi. Wathi kuyayangisa ukuthi 
umuntu nxa kutshunyayelwa abonakale eqala ukukhala elila, aze athi loba 
esuka ahambe ebubula ekhefuzela. Wathi kuyayangisa ukucela 
umakhelwane ukuthi akuthethelele iziphosiso ezincane osuke uzenzile kuye; 
lokubuyisela okuthetheyo emuntwini. Watsho lokuthi ukukholwa 
kuNkulunkulu kwenza ukuthi umuntu abe ngowemzini kuzikhulu zomhlaba 
ngenxa yemikhuba emibi emilutshwana engalunganga (lokho uManhloni 
akubiza ngamabizo okuhlonipha) aze ahloniphe abancane, ngenxa 
yabampofu abakholwa uNkulunkulu njengaye. Wathi: Kambe kakuyangisi 
lokhu?" 

UMkristu: "Wathini wena kuye?" 

UThemb: "Ngathini! Ngangingazi ukuthi ngizakuthini ekuqaleni. Yebo 
wangiphikelela ngaze ngaba bomvu zinhloni. LoManhloni wakuvusa, 
waphose wangehlula sibili. Kodwa emva kwesikhathi ngabona ukuthi kanje 
leyonto ebukwa ngabantu yiyo ezondwa nguNkulunkulu. Ngakhumbula 
futhi ukuthi uManhloni ungitshela ukuthi abantu banjani kodwa kangitsheli 
lutho ngoNkulunkulu, kumbe ngelizwi likaNkulunkulu. Ngasengikhumbula 
futhi ukuthi ngosuku lokulahlwa kasiyikwahlulelelwa ukufa loba ukuphila 
ngokubona kwabayizikhulu zalelilizwe, abahamba ngokwabo ukuthanda; 
kodwa sizakwahlulelwa ngokwazi langomthetho walowo ophezu konke. 
Ngakho ngathi lokho akutshoyo uNkulunkulu kulungile, isibili kulungile 
lanxa kuzondwa ngabantu bonke bomhlaba. Njengalokhu-ke uNkulunkulu 
ethanda inkonzo yakhe, uNkulunkulu uthanda isazela isithobekileyo; 
njengoba labo abazenza izithutha ngenxa yombuso wezulu bahlakaniphe 
kakhulu; lalowo ongumyanga othanda uKristu unothile kulesikhulu 
sezikhulu salumhlaba esimzondayo: Manhloni suka, uyisitha sosindiso 
lwami. Ngingavumelana lawe ngilwe leNkosi yami enguMbusi omkhulu? 
Uba ngenze njalo, ngizayikhangela njani ebusweni ekuzeni kwayo? Kambe 
ngizayikhangela njani ngezindlela zayo, langenceku zayo, ngingasilindela 
njani isibusiso kuyo? Kodwa mpela uManhloni, wayeyisoni esilesibindi; 
kwaba nzima ukwahlukana laye. Yebo wayengikhathaza ngokungavumi 
ukungiyekela, elokhu enyenyeza endlebeni yami njalo ngenye yezinto 
ezingalungile kubo abakholwa kuNkulunkulu. Ngathi kuye emuva 
kwesikhathi kakusizi ukuqhubekela phambili kwakho, ngalokho okwenzayo 

kimi, ngoba mina ukujabula kwami kuyizo lezozinto yena angafuni 
lokuzikhangela. Ngokunjalo-ke manje, ngaphumelela ukwahlukana 
lalindoda ehluphayo. Ngithe sengimsusile ngahlabelela ngathi: 

Izilingo lawo madoda bahlangana lazo, 
Labo abalalela ubizo lwasezulwini. 
Zinengi njalo, njalo zilungele umzimba, 
Njalo ziyeza, zize, zibuye zize; 

Khathesi, kumbe ngesinye isikhathi thina ngazo singa- 

Thathwa, sehlulwe silahlwe. 

O! kwangathi izihambi, izihambi-ke 

Zilinde, ziqine, zikhaliphe njengamadoda." 

UThemb: "Kungathi kimi ngaba sikhala kuye lowo ofisayo ukuthi sikhaliphe 
ekulilweleni iqiniso emhlabeni, ukuze asisize singabi lamanhloni." 
UMkristu: 'Ngiyajabula kakhulu mfowethu ngoba umelene lalesisoni 
ngesibindi esikhulu. Ngoba kubo bonke, njengokutsho kwakho ngicabanga 
ukuthi ulebizo eliangamfanelanga, ngoba ulesibindi sokusilandela 
ezindleleni. Sigangile kangangoba sisilandela ezindleleni sizame 
ukusiyangisa phambi kwabantu bonke ukusenza sibe lenhloni ngokuhle. 
Kodwa uba besingelasibindi uqobo lwaso, besingasoze sikwenze lokho 
esakwenzayo. Kodwa kasiqhubeke silwe laso ngoba lanxa sizenza esikhulu 
singayenga izithutha zodwa. USolomona uthi: "Abahlakaniphileyo bazalidla 
ilifa lobukhosi, kodwa izithutha zizakuba lenhloni." 

UThemb: Kungathi singamcela yena ukusisiza simelane loManhloni ukuze 
sikhaliphe ekulilweleni iqiniso emhlabeni. 

UMkristu: "Uqinisile, kodwa awuhlangananga lomunye umuntu 
kulesosigodi yini?" 

UThemb: Hatshi mina: ngoba emva kwalokho ngahamba yonke indlela 
yami likhanya ilanga, ngaze ngaphuma kuso iSigodi seThunzi loKufa. 
UMkristu: "Wena uhambe kuhle kakhulu lapho. Ngeqiniso akubanga njalo 
kimi. Ngithe okwesikhathi eside sengingenile kulesosigodi ngalwa kakhulu 
lesilo esibi uApoliyoni. Khona-ke ngathi uzangibulala kakhulu nxa 
esengiwisele phansi, wangibandezela phansi kwakhe kwangathi 
uzangicobodisa. Ngoba wathi engiwisa, waphunyuka umhedla wami 
esandleni sami. Wangitshela ukuthi usengitholile. Kodwa ngathandaza 
kuNkulunkulu laye wezwa wangikhulula kuzo zonke izinhlupheko zami. 
Ngithe sengisuke kulokho, ngangena kuso isigodi sethunzi lokufa, lapho 
engahamba kuso ingxenye yendlela kumnyama. Lapho ngacabanga 



58 



futhifuthi ukuthi ngizakufa. Kodwa emva kwesikhathi kwasa laphuma 
ilanga yaze yathi indlela ebengingakayihambi ngayihamba kalula kakhulu 
ngingahlutshwa ngingethuswa. 

12. UMalawula 

Ngabuye ngabona ephutsheni lami ukuthi wathi uThembekile, nxa 

behamba, ethole ithuba lokukhangela kolunye uhlangothi, wabona indoda 

ethiwa nguMalawula ihamba ibangana ilinganisane labo, ngoba lapha 

kwakubanzi ukuthi bahambe ndawonye. Wayeyindoda ende, engathi inhle 

nxa ikhatshana, okwedlula iseduze. Wakhuluma laye uThembekile wathi: 

"Sihlobo uya ngaphi? Uya elizweni lezulwini yini?" 

UMalawula: "Yebo, ngiya kuleyondawo." 

UThemb: "Kuhle lokho, ngiyethemba sizahambisana." 

UMala: "Ngivuma ngokuthokoza ukuhambisana lani." 

UThemb: "Woza-ke sihambisane sichithe isikhathi sixoxa ngezinto ezilusizo 

kithi." 

UMala: Ukuxoxa ngezinto ezilungileyo kuhle lanxa ngikhuluma lani loba 
ngikhuluma lomunye kuhle kakhulu. Ngiyathokoza ngokuthi ngihlangene 
lalabo abadonsekela emsebenzini omuhle ngokunjalo ngoba kuliqiniso 
ukuthi balutshwana abalesineke sokuchitha isikhathi ngokunjalo 
(besekuhambeni kwabo). Kodwa-ke bakhetha ukuxoxa ngezinto ezingasizi 
lutho; iyangihlupha mina linto." 

UThemb: "Leyonto ngeyokukhalelwa sibili ngoba yiyiphi into efanele 
ukuphathwa lulimi lomlomo womuntu emhlabeni, njengezinto 
zikaNkulunkulu wezulwini?" 

UMal: "Ngiyakuthanda kakhulu okumangalisayo ngoba okutshoyo 
kungelandulwe. Ngengezelele-ke ngithi yikuphi okulungileyo, yikuphi 
okusizayo, njengokuxoxa ngezinto zikaNkulunkulu? Yikuphi okulungileyo? 
Lokho kuyikuthi nxa umuntu ethabela izinto ezimangalisayo. 
Ngingalinganisa lapho: uba umuntu ethanda ukukhuluma ngezindaba loba 
ngokufihlakeleyo kwezinto, kumbe mhlawumbe athande ukukhuluma 
ngezimangaliso langezenzo ezinkulu langezibonakaliso angathola ngaphi 
indawo lapho izinto ezibekwe zalotshwa kamnandi khona 
njengeMibhalweni eNgcwele?" 

UThemb: "Kuliqiniso lokho; kodwa ukusizwa yizinto ezinjalo ekukhulumeni 
kwethu, yikho esifanele sikwazi." 

UMala: "Bengikhuluma lokho lami. Ngoba kuyasiza kakhulu ukukhuluma 
ngezinto ezinjalo, ngoba ngokwenza lokho umuntu angathola ulwazi 
ngezinto ezinengi njengokungabi lasizo kwezinto zalelilizwe, lenzuzo 
ngezinto zaphezulu. Kodwa ngokukhethekileyo umuntu angafunda 
ngokusweleka kokuzalwa kutsha, lokungeneli kwemisebenzi yethu, 

lokusweleka kokulunga kukaKristu, njalo njalo. Njalo futhi ngalokhu 
umuntu angafunda ukuthi kuyini ukuphenduka, ukukholwa, ukuthandaza 
ukubekezelela ububi lezinye izinto ezifanana lalezo. Ngalokho umuntu 
angafunda ukuthi zingakanani izithembiso lenduduzo zevangeli ukuze 
asizakale. Futhi ngalokhu umuntu angafunda ukuphikisa amazwi angasilo 
iqiniso afakazele iqiniso, njalo afundise abangelalwazi." 
UThemb: "Yonke leyonto oyikhulumayo iliqiniso. Ngiyajabula ukukuzwa 
ukhuluma njalo." 

UMala: "Kuyesabeka ukusweleka kwalokhu yikho okubangela ukuthi babe 
balutshwana abakwaziyo ukusweleka kokukholwa lokusweleka komsebenzi 
womusa emphefumulweni wabo ukuze bathole ukuphila okuphakade kodwa 
bephila ngokungazi emsebenzini yomthetho kanti akulamuntu ongangena 
embusweni wezulu ngayo." 

UThemb: "Kodwa ungakwazi okuhle ngalezozinto: ukwazi okuvela ezulwini 
ngalezizinto, kuyisipho sikaNkulunkulu. Kakulamuntu ofinyelela kuzo 
ngokukhuthala kwakhe, langokukhuluma ngakho kuphela." 
UMala: "Ngiyakwazi konke lokho kuhle, ngoba umuntu angezuze lutho 
engaluphiwanga luvela ezulwini; konke kuya ngomusa, akuyi ngemisebenzi. 
Ngingakutshela amavesi alikhulu aseMibhalweni aqinisa ngalokhu." 
UThemb: "Yebo-ke, yikuphi esizakhuluma ngakho kube yinhloko yendaba 
yethu khathesi?" 

UMala: "Sizakhuluma ngalokhu okuthandayo. Mina ngizakhuluma ngezinto 
zezulwini kumbe ngezinto zemhlabeni; izinto zomthetho wokulunga kumbe 
izinto zevangeli, izinto ezingcwele kumbe izinto ezingalunganga, izinto 
ezedlulileyo kumbe izinto ezizayo; izinto zamanye amazwe kumbe izinto 
zekhaya, izinto esingelakho ukuphila ngaphandle kwazo kumbe izinto 
ezincane esilakho ukutekula ngazo; aluba konke lokho kuzakwenzelwa 
ukusizwa kwethu." 

UThemb: UThembekile waqala ukumangala, wathi tshampu waya 
kuMkristu ngoba wayehamba yedwa sonke lesisikhathi, wathi kuye ngelizwi 
elincane: "Lindoda ehamba lathi inhle njalo yisihambi esilesibindi isibili. 
Iqiniso lumuntu uzakuba yisihambi esihle isibili." 

UMkristu: UMkristu wabobotheka ngokuthokoza wathi: "Lumuntu 
othatheke kangaka ngaye angakhohlisa ngolimi lwakhe abantu 
abangamatshumi amabili abangamaziyo ngenkulumo yakhe. 
UThemb: "Uyamazi wena yini?" 

UMkristu: "Ngiyamazi? Ngiyakutshela akazazi laye uqobo njengokuba 
ngimazi mina." 

UThemb: "Ngitshela ungubani-ke?" 

UMkristu: Ibizo lakhe nguMalawula. Uhlala emzini wakithi, ngiyamangala, 
ukuthi kawumazi, kuphela sengicabanga ukuthi kwenziwa yikuthi umuzi 
wakithi mkhulu." 

UThemb: "Uyindodana kabani? Uhlala ngaphi?" 

UMkristu: "Uyindodana kaKhuluma Kuhle, owakhe endleleni 
yekuLandiseni. Bonke labo abamaziyo bamazi ngokuthi nguMalawula 
wendleleni yekuLandiseni. Loba elolimi olumnandi, uyindoda 
engalunganga." 

UThemb: "Kodwa kungathi ngumuntu omuhle." 

UMkristu: "Yebo, kulabo abangamejwayelanga kakhulu, ngoba yena muhle 
ekhatshana, kodwa eduze lekhaya mubi sibili. Lokhu kungikhumbuza 
engakunanzelela emsebenzini womcombi wemifanekiso, omifanekiso yakhe 
ibonakala imihle ikhatshana; kodwa nxa iseduze uyibone ingemihle 
kangaka." 

UThemb: "Kodwa ngithi uyangisomela ngamazwi akho ngoba 
uyabobotheka." 

UMkristu: "Hatshi, kangisomi ngalokhu! Lanxa ngibobotheka, ngingeke 
ngihlebe umuntu ngamanga. Ngizabuye ngikutshele okunye ngalindoda. 
Ngumuntu wabantu bonke lo lowenkulumo yonke. Njengoba ekhuluma 
lawe khathesi, uzakhuluma ngokufananayo letshwaleni. Kuthi-ke 
njengokunatha kwakhe kube njalo lokukhuluma kwakhe, anganatha 
kakhulu, ukhuluma kakhulu. Ukukhonza uNkulunkulu kakukho 
enhliziyweni yakhe, endlini yakhe, kumbe empilweni yakhe; konke alakho 
kusemlonyeni wakhe, ukukhonza kwakhe ngokomsindo kuphela. 
UThemb: "Kanti utsho njalo? Pho! Isibili ngikhohlisekile kakhulu 
kulumuntu. 

UMkristu: "Ukhohlisekile! Yebo ukhohlisekile sibili. Khumbula isaga esithi: 
Bayakhuluma bangenzi lutho, kanti umbuso kaNkulunkulu awuyi ngelizwi, 
kodwa ngamandla. Ukhuluma ngomthandazo, ngophenduko, ngokholo, 
ngokuzalwa kutsha, kodwa wazi ukukhuluma ngakho kuphela. Ngake ngaya 
emzini wakhe; ngamqaphela ekhaya lakhe, ngamqaphela lanxa 
engaphandle; ngiyazi ukuthi ngikhuluma iqiniso ngaye. Endlini yakhe 
ukukholwa kakukho njengokumhlophe kweqanda okunganambithekiyo. 
Kakukho ukuthandaza, kakubonakali ukuphenduka esonweni lakancane. 
Yebo, uNkulunkulu izinyamazana zimkhonza ngcono kulaye. Ngenxa yakhe 
isibili kukhulunywa kubi ngenkonzo kaNkulunkulu, kuleyondawo yonke 
yomuzi ahlala kuyo. Abantukazana abamaziyo bathi ngaye: "Ngaphandle 
unjengoyingcwele, ekhaya unguSatane." Abomuzi wakhe lezisebenzi zakhe 
zithola kunjalo sibili; ungumuntu ophangisa ukuzonda lothukayo, 

kalangqondo ezisebenzini zakhe kangangokuba kazisakwazi ukuthi zenze 
njani kumbe zithini kuye. Abantu abasebenzelana laye bathi kungcono 
ukusebenza lomhedeni kulokusebenza laye ngoba lomhedeni kalakho 
ukukhohlisa abantu njengoba uMalawula ebakhohlisa. UMalawula lo, nxa 
kungenzeka, angenza okwedlula lokho, abaqilibezele, abakhohlise, 
abacuphe abehlule. Phezu kwalokhu amadodana akhe uwafundisa ukuthi 
amlingisele, uba ewabona etshengisa ukwesaba okubi, (ngoba yena utsho 
njalo ngokubonakala kokuqala kwesazela esibuthakathaka) ubabiza 
ngokuthi bayiziwula leziphukuphuku, angeke abathume emsebenzini 
omkhulu engeke akhulume kuhle ngabo phambi kwabanye. Mina 
ngicabanga ukuthi ngendlela yakhe embi, ukhubekise wawisa abanengi; 
futhi uzawisa labanye abanengi nxa enganqatshelwanga nguNkulunkulu." 
UThemb: "Yebo, mfowethu, ngifanele ngikukholwe, kungengenxa yokuthi 
uthi uyamazinje, kodwa ngenxa yokuthi njengoMkristu wenza imibiko 
yakho ngabanye abantu. Ngoba kangicabangi ukuthi lezizinto 
ungazikhuluma ngenhliziyo embi. Uzikhuluma ngoba zinjalo." 
UMkristu: "Yebo, aluba bengifanana lawe ngokungamazisisi, mhlawumbe 
lami ngabe ngicabange lokho okucabange ngaye wena kuqala. Yebo, aluba 
lezizindaba bezikhulunywe yilabo abayizitha zokukholwa, bengizacabanga 
ukuthi bayamhleba (ngoba lokho kuyenzeka ukuthi emlonyeni yababi 
kuphume okonakalisa izimo zabantu abalungileyo kanye lemisebenzi 
emihle). Kodwa mina ngokwami ngingabonisa ukuthi zonke lezizinto, yebo 
lezinenginengi ezimbi njengazo, lindoda iyazenza. Kwezinye indawo, 
balenhloni ngaye abantu abalungileyo. Labantu abalungileyo balenhloni 
ngaye, bangembize ngokuthi mfowethu kumbe mngane; nxa kukhulunywa 
ngaye phakathi kwabo bakhangela phansi ngenxa yenhloni, nxa bemazi." 
UThemb: "Ngiyabona sibili ukuthi ukukhuluma lokwenza kwehlukene 
ngakho sengizakuqaphela ukukwehlukanisa lokhu. 

UMkristu: Zimbili lezizinto, njalo zehlukene njengoba umphefumulo 
wehlukene lomzimba. Njengoba umzimba ongelamphefumulo uyisidumbu 
nje, ukukhuluma komuntu okuyize kunjengesidumbu lakho. Inhliziyo 
yokukhonza iyikwenza. "Ukukholwa okucwebileyo okungangcolanga 
phambi kukaNkulunkulu loYise yilokhu, kuyikuhambela intandane, 
labafelokazi osizini lwabo lokuzilondoloza ungabi lacala kokomhlaba." 
Kakwazi lokhu uMalawula; ucabanga ukuthi ukuzwa lokukhuluma kwenza 
ukuthi umuntu abe ngumKristu olungileyo, ngalokho ekhohlisa owakhe 
umphefumlo. Ukulalela kunjengokuhlanyelwa kwenhlanyelo; ukukhuluma 
kodwa akutshengisi ukuthi enhliziyweni lenhlalweni yomuntu kulezithelo 
zokulunga. Kasiqinisekiswe lathi ngokwethu ukuthi ngosuku lwencithakalo 

abantu bazagwetshwa ngokwezithelo zabo. Akuyukubuzwa ngaleyomini 
ukuthi: "Lakholwa yini? Kodwa lalingabenzi kumbe abakhulumayo kuphela 
yini?" Njalo bazagwetshwa ngokufaneleyo. Ukuphela komhlaba 
kufananiswa lokuvuna kwethu. Njalo liyakwazi ukuthi ekuvuneni abantu 
abazihluphi ngalutho ngaphandle kwezithelo. Ngeqiniso ngiyazi ukuthi 
akulalutho oluzakwamukelwa olungayisilo lokholo, kodwa ngikhuluma 
lokhu ukukutshengisa ukuthi kaluyikunanzelelwa kangakanani uvumo 
lukaMalawula ngalolosuku." 

UThemb: "Lokhu kungikhumbuza ukukhuluma kukaMozisi ebonisa inhlobo 
zenyamazana ezingangcolanga ukuthi ziyilezo ezehlukanisa amangqina 
njalo zentshise. Hatshi lezo ezehlukanisa amangqina kuphela; kumbe 
ezentshisayo kuphela. Umvundla uyentshisa kubekanti ungcolile ngoba 
ungehlukanisi amangqina. Wona ufanana kakhulu loMalawula: uyentshisa, 
uyadinga ulwazi, uyaletshisa ilizwi kodwa kehlukanisi amangqina, 
kehlukani lezindlela zezoni; kodwa njengomvundla ulamangqina afanana 
lawenja kumbe ibhere: ngalokho ungcolile." 

UMkristu: "Ngikholwa ukuthi ngalokhokukhuluma kwakho usukhulume 
iqiniso levangeli. Ngizakwengeza okunye futhi: kukhona abantu 
abakhuluma sonke isikhathi, athi uPawuli ngabo bayizinsimbi 
ezincencethayo, bangamathusi akhencezayo; lokhu kuyikuthi, njengoba 
etsho kwenye indawo, bayizinto ezihlokomayo, kodwa ezingelakho 
ukuphila. Izinto ezingelakho ukuphila, lokho kuyikuthi ezingelakho 
ukukholwa okuliqiniso, lomusa wevangeli. Ngalokho ziyizinto ezingasoze 
zibekwe embusweni wezulu phakathi kwalabo abangabantwana bokuphila, 
lanxa inhlokomo yazo, lokukhuluma kwazo, kufanana lolimi lelizwi 
lengilosi." 

UThemb: "Kuqala bengingakuthandi ukuhlangana laye kodwa khathesi 

sekuyisifo kimi. Pho sizakwenza njani ukuze sehlukane laye?" 

UMkristu: "Thatha iseluleko sami, wenze lokho engizakutshela khona, 

uzabona ukuthi laye uzaphangisa anengwe yikuhlangana lawe ngaphandle 

kokuthi uNkulunkulu ahlabe inhliziyo yakhe ayiphendule." 

UThemb: "Uthi ngenze njani?" 

UMkristu: "Ngithi, yana kuye, umkhulumise ngamazwi ngendaba yamandla 
elizwi likaNkulunkulu; (kuthi nxa esekuvumile lokho, ngoba uzavuma sibili) 
uze ubuze ngokusobala ukuthi likhona yini sibili, ilizwi lelo enhliziyweni 
yakhe lendlini yakhe, kumbe lempilweni yakhe." 

Waqhubekela phambili uThembekile wafika wathi kuMalawula: "Sekunjani 
khathesi?" 

UMalawula: "Kusalungile kimi. Bengithi ngasesikhulumile kakhulu." 

UThemb: "Yebo-ke, kulungile sesizangena kukho ukukhuluma kwethu. 
Njengoba uthe yimi engizakubuza, sengibuza-ke: Umusa kaNkulunkulu 
osindisayo, nxa usenhliziyweni yomuntu, uzibonakalisa njani?" 
UMala: "Ngiyabona-ke ukuthi inkulumo yethu kufanele ibe mayelana 
lamandla ezinto. Umbuzo lowo ulungile kakhulu; ngizawuphendula 
ngokujabula. Yizwa-ke impendulo yami ngalamazwi angemade. Okokuqala, 
nxa usenhliziyweni yomuntu umusa, kaNkulunkulu, ubanga ukuthi kube 
khona ukukhala okukhulu ngezono. Okwesibili . . . ." 

UThemb: "Mana siphendule into ibenye kuqala; ngithi mina ngabe uthi: 
Uziveza ngokudonsela inhliziyo ukuthi izonde isono." 
UMala: "Pho, ukukhala ngezono lokuzizonda uthi kwehlukene ngaphi?" 
UThemb: "Kwehlukene kakhulu. Umuntu angakhala kakhulu ngesono 
esenza ngobuqili, kodwa engeke asizonda kuphela nxa ephiwa inhliziyo 
nguNkulunkulu yokusinenga. Sengizwe abanengi bekhala ngezono 
endaweni zokutshumayela, kanti enhliziyweni, lasesimilweni bahlezi lazo 
lezozono. Inkosikazi kaPotifari inkosi kaJosefa, yakhala kakhulu, kwangathi 
ingcwele; kanti loba kwakunjalo, yayithanda ukwenza okungcolileyo laye. 
Abanye bayamemeza ngezono kanti bafanana lonina okhalimela 
umntanakhe esithi mubi, uyintombazana ehluphayo, kanti uyayanga 
ayisingathe ngasikhathi sinye." 
UMala: "Uzama ukungibamba ngecebo, ndoda." 

UThemb: Hatshi, kangikwenzi lokho. Ngilungisa ukuma kwezinto kuphela. 
Kanti eyesibili into yiyiphi, ongawutshengisa ngayo umsebenzi womusa 
kaNkulunkulu enhliziyweni yomuntu?" 
UMala: Yikwazi okunengi ngemfihlo yeziNdaba eZinhle." 
UThemb: Ngabe, uqale ngaso lesosibonakaliso kodwa lokhu ukuthi 
ngesokuqala, kumbe ngesokucina, akulaqiniso. Ngoba ulwazi, yebo ulwazi 
olukhulu lwemfihlakalo zevangeli lungatholwa, kube kanti umsebenzi 
womusa kawukho enhliziyweni. Yebo umuntu angaba lolwazi lonke, kodwa 
angabi yilutho, ngalokho angabi nguye umntwana kaNkulunkulu. Lapho 
uKristu wathi kubafundi bakhe: "Liyazazi zonke lezizinto yini?" Bona bathi: 
"Yebo." Waphinda wathi: "Libusisiwe nxa lizenza." Kakhangelanga isibusiso 
ekuzazini kodwa ekuzenzeni. Ngoba kukhona ukwazi okungelazenzo, 
njengokwazi kwesigqili, esaziyo intando yenkosi yaso, njalo singayenzi. 
Umuntu angaba lolwazi olufanana lolwengilosi kanti engasuMkristu. 
Ngalokho isibonakaliso sakho kasilaqiniso. Isibili ukwazi yinto ethokozisa 
abalawulayo labaziqhenyayo kodwa kuthokozisa uNkulunkulu. Angitsho 
ukuthi inhliziyo ingalunga ngaphandle kolwazi, ngoba ngaphandle 
kwalokho inhliziyo ayilalutho. Ukwazi lokhu, kuyizinhlobo ezimbili. 



65 



Kukhona ukwazi okuma ngokukhuluma okucatshangwayo kodwa. Kukhona 
lokwazi okuhamba lesipho sokholo lothando, okumenza umuntu enze 
intando kaNkulunkulu ngenhliziyo. Okokuqala ukwazi kufanele abantu 
abalawulayo, kodwa yena onguMkristu isibili akeneliswa engelakho ukwazi 
kwesibili. "Ngipha ukuqonda, khona ngizalonda umthetho wakho; 
ngizowulonda isibili ngenhliziyo yonke eyami." 

UMal: "Uphinda ufuna ukungibamba ngecebo. Linkulumo ayilalutho 
olusizayo lapha." 

UThemb: "Nxa uthanda ngitshela esinye isibonakaliso somsebenzi womusa, 

esibonakalisa ngawo nxa usenhliziyweni yomuntu." 

UMal: "Hatshi mina! Ngoba ngiyabona ukuthi asiyikuvumelana kuhle." 

UThemb: "Pho uyangivumela mina ukuthi ngikutshele?" 

UMal: "Yenza lokho okuthandayo." 

UThemb: "Umsebenzi womusa emphefumlweni uyazibonakalisa ngokwawo, 
kungaba kuye olawo, loba kwababukelayo. Kulowo olawo ngalindlela: 
uyamhlaba ngokona kwakhe, kakhulu ngokungcola kwemvelo yakhe, lesono 
sokungakholwa okuzakuthi ngenxa yaso alahlwe phakade uba engatholi 
umusa kaNkulunkulu ngokukholwa kuye uJesu Kristu. Lokhu kubona 
lalokhukuqonda kwalezizinto kusebenza kuye aze abe losizi lenhloni ngenxa 
yezono zakhe. Uthola njalo ukuthi uJesu Kristu wambulwe enguMsindisi 
welizwe, lokuthi kufanele sibili avumelane laye ukuze athole impilo. 
Esekubonile lokhu uzizwa emlambela emkhwabitha; ngenxa 
yalokhukumlambela lokunye kwenziwa isithembiso. Manje ukujabula 
lokuthula kwakhe lokubuthanda kwakhe ubungcwele lesifiso sakhe 
sokumazisa uMsindisi, lokufuna kwakhe ukumkhonza kulo lelilizwe, 
kulingana lamandla okukholwa kwakhe kuye uMsindisi. Kodwa lanxa 
ngisithi wenza lokho umusa kaNkulunkulu ukuzibonakalisa kwawo kuye, 
akwandanga ukuthi umuntu abone ukuthi lowo ngumsebenzi womusa. 
Izinto ezibanga lokho kuyibubi benhliziyo yakhe lomcabango wakhe 
owonakaliswe yisono. Lokhu kwenza ukuthi aphosise ukwazi kwakhe 
lindaba; ngalokho-ke umuntu ufanele ukuthi abe lengqondo yokuqonda 
kuhle elungileyo, ephilileyo phambi kokuthi abe lakho ukuqonda ngeqiniso 
ukuthi lowo ungumsebenzi womusa kaNkulunkulu. Kwabanye abantu 
kubonakala lumsebenzi womusa kuye. 1) Ngokuqala ukuvuma kwakhe 
ukukholwa kwakhe kuKristu. 2) Ngenhlalo evumelana lalokhokuvuma 
kwakhe okokuthi ahlale ngobungcwele: ubungcwele benhliziyo, ubungcwele 
bemuli (nxa elemuli), lobungcwele ekuhambeni kwakhe phambi kwelizwe. 
Lokhu kumfundisa ukuzonda isono phakathi kwakhe ngasese ngenxa 
yalezozono; kuzamfundisa ukuxotsha izono kubantwana bakhe, lokwandisa 

ubungcwele elizweni, kodwa angakwenzi lokho ngomlomo wodwa 
njengomzenzisi lomuntu olawulayo. Uzakukwenza ngokulithobela 
ngothando langokukholwa amandla elizwi likaNkulunkulu. Sengiphendule, 
nkosi ngokufitshane ngomsebenzi womusa lokubonakala kwawo 
enhliziyweni; nxa kukhona ongakuphikisa kuphikise; uba kungenjalo 
ngivumela ngikubuze umbuzo wesibili. 

UMala: Hatshi, khathesi mina angisaphikisi; sengilalela kuphela; ubuze 
lowombuzo wakho wesibili. 

UThemb: "Kuyilokhu: uyakuzwa yini lokho engiqale ukukuphendula? 
Ukwenza lokukhuluma kwakho kuyakubonakalisa yini? Ukukhonza kwakho 
kumi emazwini lelimini kungemi ekwenzeni leqinisweni yini? 
Ngiyakuncenga nxa uthanda ukungiphendula kulokho okwaziyo ukuthi 
loNkulunkulu ophezulu angakuvuma ukuthi kuliqiniso; yebo lalokho 
kuphela okwaziyo ukuthi isazela sakho silakho ukukuvumela ukuthi 
kulungile. Ngoba kakusuye ozibongayo ovunyelwayo, kodwa ngobongwa 
yiNkosi. Njalo aluba umuntu esithi ngiyilokhu lalokhu, kanti ukukhuluma 
kwakhe labomakhelwane bakhe bathi ngamanga, kuyibubi obukhulu lobo." 
Ekuqaleni uMalawula wacatshisa amehlo, kodwa wabuya wazibamba, 
wezwakala esephendula esithi: "Usuphatha okuzwileyo lesazela 
loNkulunkulu, uthi kakubekwe kuye afakaze okukhulunyiweyo ukuthi 
kuliqiniso. Inkulumo enje bengingayilindele njalo kangibanjwa ngamandla 
ukuyiphendula ngoba ngithi kangifanele ukwenza njalo, kuphela wena 
uzenza umhloli. Kanti lanxa usenza njalo ngingevume ukuthi wena ube 
ngumahluli wami, kodwa ake ungitshele ukuthi ukwenzelani ukungibuza 
imibuzo enjalo?" 

UThemb: "Ngoba mina ngibone ukuthi ulamawala okukhuluma langenxa 
yokuthi bengingazi ukuthi kukhona okunye kuwe ngaphandle kokucabanga 
kwakho nje. Phela ake ngikutshele iqiniso, ngizwile ukuthi wena uyindoda 
ekukholwa kwayo kusekukhulumeni kodwa loba ukuhamba kwakho 
kuphikisana lokukhuluma komlomo wakho. Bathi ulibala elibi phakathi 
kwamaKristu lokuthi ngokuhamba kwakho okubi iLizwi likaNkulunkulu 
alihlonitshwa. Sekwenzekile ukuthi bakhubeke abanye ngokubona 
ukuziphatha kwakho lezindlela zakho ezimbi, labanye basengozini 
yokonakaliswa ngazo. Ukukholwa kwakho kumi ndawonye ngokuthanda 
kwakho utshwala lokuhawukela kwakho impahla yabanye lokungcola 
kwakho lokuthuka kwakho lokuqamba kwakho amanga, lokujayelana 
kwakho labangalungile. Iqinisile ngawe linkulumo ekhuluma ngesifebe 
ngokuthi: 'Silihlazo kubo bonke abesifazana.' Wena lawe ulihlazo kubo 
bonke abakholwayo." 

UMal: "Ngoba phela uphangisa ukuvuma amazwi okuhleba, langenxa 
yokuthi umuntu uyamlahla ungakhangelisisanga, ngicina ngokuthi 
uyindoda etshetshe icunuke, elenhliziyo elenzondo okungafanele ukuthi 
umuntu akhulume layo. Sesisehlukana khathesi ndoda." 
UMkristu: Wasesondela uMkristu wathi kumzalwane wakhe: "Ngikutshelile 
obekuzakwenzeka! Amazwi akho awalakho ukuvumelana lezinkanuko 
zakhe. Bekungcono kuye ukuthi ehlukane lawe kulokuthi alungise ukuhlala 
kwakhe. Kodwa uhambile njengokutsho kwami: myekele ahambe; kakho 
olahlekelwayo ngaphandle kwakhe. Futhi yena usisizile ngokuhamba 
kwakhe ngoba kasiselakho ukwahlukana laye, ngoba esahlala kuleyonhlalo 
njengoba ngisithi uzahlala kuyo, ubezakuba libala elibi kithi. Futhi 
lomphostoli uthi: "Yehlukanani labanjalo." 

UThemb: "Kodwa ngiyathokoza ukuthi sesike sakhuluma laye: mhlawumbe 
uzacabanga ngayo leyondaba ebesiyikhuluma. Loba kunjalo ngimphethe 
ngeqiniso. Kangilacala egazini lakhe, lanxa ebhubha." 
UMkristu: "Wenze kuhle ukungamfihleli lutho. Balutshwana abaphatha 
abantu ngobuqotho lezinsuku; ngenxa yalokho ilizwi likaNkulunkulu lisuka 
libe liphunga elibi linuke kubantu abanengi. Ngoba ngabayiziwula 
abalawulayo abakholo lwabo lusemlonyeni kuphela, abahamba 
ngokonakala bekhuluma okuyize (ngokuvunyelwa ukudlelana laMakristu 
eqiniso) bakhubekisa ilizwe, balone ilizwi likaNkulunkulu, badabukise 
abaqotho ngenhliziyo. Sengathi bonke abantu bangenza njengawe kubantu 
abanjalo, khona bezavumelana leqiniso, loba bafice ukuthi ukuhlangana 
labantu abangcwele kuyatshisa kulabangakuthwala." Khona uThembekile 
wathi: 

"Yeka ukuzikhukhumeza kukaMalawula kuqala! 
Yeka ukukhuluma kwakhe ngesibindi lokuzitshela kwakhe! 
Ukuwisela phansi bonke abaphambi kwakhe! Khonokho-nje 
Esakhuluma uThembekile ngokwenza kwenhliziyo njengenyanga 
Esuka ekugcwaleni isiya ekuncipheni, 

Bazakuba njalo bonke, kuphela kowazi ukwenza kwenhliziyo." 

Bahamba njalo bekhuluma ngezinto abazibonileyo endleleni. Lokhu kwenza 
ukuhamba kwabo kube mnandi, okwakuzakuba nzima ngoba khathesi 
basebedabula inhlane. 

13. Umdlalo woMuzi-oze 

Bathi sebezayidlula inhlane leyo, wakhangela emuva nje uThembekile, 
wabona kukhona umuntu obalandelayo, wamazi. Wathi uThembekile 
kuMkristu: "We! Ngubani lowo ozayo?" Wakhangela laye uMkristu wathi: 
"Ngumhlobo wami omuhle uNdabezinhle." "Yebo lowami umhlobo 
omuhle", kwatsho uThembekile, "ngoba nguye owangitshengisa indlela eya 
esangweni." UNdabezinhle wasefika kubo, wababingelela wathi: 
"Zithandwa, ukuthula kakube kini, lakwabalisizayo." 

UMkristu: "Siyajabula kakhulu, siyajabula ukukubona Ndabezinhle wami 
omuhle. Ukubona ubuso bakho kungikhumbuza ububele bakho ngesikhathi 
esidlulileyo lemisebenzi owangenzela yona, lokungakhathali ukungisiza 
kuze kube phakade." 

Wabuza uNdabezinhle wathi: "Kwaba njani kini bafowethu, emva 
kokwehlukana kwethu? Lahlangana lani? Laziphatha njani?" Bamtshela 
oMkristu loThembekile zonke izinto ezabehlela endleleni lokufika abafika 
ngakho kuleyondawo abafice kuyo, lokuthi bafika kanzima kangakanani 
kuleyondawo. 

UThem: "Yebo lami kangitsho kankulungwane ukuthi siyajabula. Ubukhona 
bakho, Ndabezinhle omuhle buyadingeka kithi sibili, thina abahambi 
ababuthakathaka. " 

UNdabezinhle: "Yebo-ke, ngiyajabula, kungesikuthi ngoba lihlangene 
lokuhlupheka okunjalo, kodwa ukuthi lehlule lanqoba, phezu 
kobuthakathaka obunengi, liqhubekile endleleni kuze kube lamuhla. Yebo 
ngithi mina ngihlanyele lina lavuna, ngiyajabula sibili ngalokhu ngenxa 
yenu langenxa yami uqobo. Usuku luyeza okuzakuthi ngalo ohlanyelayo 
athokoze kanye lovunayo; uba likhuthazele, lizakuvuna ngesikhathi 
esifaneleyo, nxa lingadangali. Umqhele uphambi kwenu, njalo 
ngongabuniyo; gijimani ukuze liwuthole. Bakhona abanye abasuka bejahe 
wona lowomqhele; kuthe sebegijime ibanga elikhulu, kufike omunye 
abathathele; ngakho-ke bambisisani lokho elilakho ukuze kungabikho 
olamuka umqhele wenu, lakhona lapha lingahlangana lombhobho 
kaSatane. Alikaqinisi kuze kube segazini ngokulwa lesono. Hlalani 
licabanga ngombuso, likholwa linganyikinyeki kuzo izinto ezingabonwayo. 
Akuthi izinto ezinganeno kwelizwe elizayo zingangeni kini. Ngaphezu 
kwezinto zonke, qaphelani izinhliziyo zenu lezinkanuko zazo ngoba inhliziyo 
yomuntu iyakhohlisa kulakho konke, yonakele kakhulu. Qinisani ubuso 
bube zinhlendla, ngoba wonke amandla avela ezulwini lemhlabeni 

angawenu." 

UMkristu wasembonga ngokweluleka kwakhe wacela njalo ukuthi 
engezelele amazwi kubo azabasiza besiya phambili; kakhulu-ke ngoba 
babemazi ukuthi yena ungumprofethi olakho ukubatshela izinto 
ezingabehlela; lokuthi bangalwa njani lazo baze bazinqobe. LoThembekile 
wavumelana lesicelo sakhe. 

Ngakho uNdabezinhle wabuye wathi: "Madodana ami, elizwini leqiniso 
levangeli lizwile ukuthi ngezinhlupheko ezinengi lizangena embusweni 
kaNkulunkulu. Lizwile futhi kulelolizwi ukuthi emizini yonke kulihlalele 
ukubotshwa lokuhlupheka. Loba kunjalo, lingacabangi ukuthi lizahamba 
ibanga ehambeni lwenu lingehlelwanga zingozi eziyizinhlobonhlobo. Selike 
lalithola iqiniso lalelilizwi IikaNkulunkulu ngokulivelele ekuhambeni kwenu 
loluhambo, lizaphinda lithole okunye masinyane futhi. Liyabona lina ukuthi 
selisekucineni kwalinhlane; lizaphangisa lifike-ke emzini elizawubona 
phambi kwenu. Kulowomuzi, lizaphathwa kubi yizitha ezizafuna 
ukulibulala. Lazi-ke ukuthi lapho omunye wenu, mhlawumbe lina lobabili 
kufanele liphawule isivumelwano ngegazi ngenxa yokukholwa kwenu kodwa 
khuthazelani kuze kube sekufeni, khona iNkosi izalinika umqhele wempilo. 
Lowo yena ozabulawa kuwo lomuzi lanxa ukufa kwakhe kungasoze kube 
ngokwemvelo, lobuhlungu bakhe mhlawumbe bube bukhulu, kungcono 
kuye kulomfowabo kungasikuthi uzaphangisa ukufika emzini ophezulu, 
kodwa uzaphepha ezinhluphekweni ezinengi azahlangana lazo lowo osalayo 
endleleni asezayihamba. Selifikile-ke kulowomuzi, libona ukuthi 
kwenzakala lokhu engilitshele khona, manini isibindi njengamadoda, 
lisikhumbule isihlobo senu, linikele imiphefumulo yenu kuNkulunkulu 
ekwenzeni okuhle, njengakumenzi othembekileyo." 

Ngasengibona ephutsheni lami ukuthi lamadoda esetshiye inhlane, abona 
umuzi phambi kwawo emva kwesikhatshana. Lowomuzi ibizo lawo lalingu- 
Ze, kulowomuzi kwakumenywa umdlalo okwakuthiwa ngumdlalo weZe, 
kubizwa kuthiwa ngumdlalo weZe ngoba lowomuzi okudliwa khona ulula 
kuleZe lokuthi yonke into ethengiswa khona lokungenayo khona kuyiZe. 
Kufanana lenkulumo eyakhulunywa yisazi esathi: "Konke okukhona 
kuliZe." Lumdlalo kawusiwo umsebenzi omutsha, ungumkhuba omdala. 
Ngizalilandisela ukuvela kwawo. Sekungaba yiminyaka ezinkulungwane 
ezinhlanu kwakulezihambi zihamba zisiya emzini weZulwini, 
njengalamadoda amabili uBuqotho, uMkristu loThembekile. Kwathi 
uBhelizebhule loApoliyoni loBandla kanye labalabo sebebone ngokuhamba 
kwalabobahambi ukuthi indlela yabo yokuya eMzini weZulwini idabula 

phakathi komuzi weZe, benza icebo lokuthi bamise umdlalo lapha, umdlalo- 
ke okuzakuthi kuwo kuthengiswe zonke izinhlobo zezinto ezilize, kuvulwe 
wonke amalanga omnyaka. Ngalokho-ke kulowomdlalo kuthengwa imfuyo 
yonke enjengalokhu: izindlu, amasimu, imisebenzi, izindawo, udumo, 
izikhundla, ubuduna, amazwe, imibuso, izinkanuko, injabulo, lentokozo 
zenhlobo zonke njengezifebe, lokusina, abafazi, amadoda, abantwana, 
amakhosi, izigqili, impilo, igazi, imizimba, imiphefumulo, isiliva, igolide, 
amaparele, amatshe amahle lokunye okunjalo. 

Kungabonwa kulumdlalo ngezikhathi zonke ukukhohlisa, ukudlelezela, 
imidlalo ukusina, izithutha, indwangu, izigebengu lamatshinga ezinhlobo 
zonke. Lapha kungabonwa ngaphandle kwemali ubusela, ukubulala, 
ukuphinga, abafunga amanga, okubi sibili okubomvu okombala wegazi. 
Njengoba kukhona imidlalo emincinyane kulalo, izindlela lemigwaqo 
okulamabizo akho lapho okwenekwe khona okuthengiswayo; kunjalo lakulo 
zikhona izindawo, lezindlela, lemigwaqo, ngitsho (amazwe lemibuso) lapho 
okutholakala masinyane khona impahla zalumdlalo. Kutholakala lapha 
umgwaqo wamaNgisi, umgwaqo wamaFransi, umgwaqo wamaTaliyane, 
umgwaqo wamaSipeyini, umgwaqo wamaJalimane lomgwaqo 
wabakwaZulu, lomgwaqo wabaSuthu lapho okuthengiswa khona 
izinhlobonhlobo zezinto eziyize ezingelamsebenzi umdlalo wonke. Kodwa 
njengakweminye imidlalo impahla ethile iyedlula ezinye emdlalweni wonke; 
ngakho impahla lokuthengiswayo kwamaRoma kuyabatshazwa kulumdlalo; 
kodwa amaNgisi kanye lezinye izizwe ezithile, kazisayithandi kakhulu. 
Sengitshilo ukuthi indlela eya emzini waphezulu, idabula phakathi 
kwalowomuzi lapho lumdlalo wenkanuko wenzelwa khona. Lowo ozakuya 
kulo uMuzi, kodwa engadabuli phakathi kwalumuzi nga ephuma 
kulelilizwe. INkosi yamakhosi yona ngokwayo ilapha emhlabeni yadlula 
kulowomuzi, isiya elizweni layo, yebo kwakungemini yomdlalo. Ngithi nxa 
ngicabanga kwakunguBhelizebhule iNkosi enkulu yalumdlalo owayinxusa 
ukuthi ithenge okuyize kwayo, yebo wayengayenza iNkosi yomdlalo, 
kuphela ngabe yavuma ukumkhothamela imkhonze ekudluleni kwayo 
kulowomuzi. Yebo ngoba iyindoda elodumo, uBhelizebhule wayithatha 
iNkosi, wahamba layo kuyo yonke imigwaqo eyibonisa yonke imibuso 
yelizwe ngesikhathi esifitshane eyincenga eyiyenga, uba kungenzeka, iNkosi 
ukuthi ithambe ithenge ezinye izinto zakhe eziyize. INkosi yayingazifuni 
impahla lezo, yasiwutshiya lumuzi, ingalahlanga lencane imali ngalezozinto 
eziyize. Lumdlalo-ke uyinto yakudala, owamiswa kade, futhi ungumdlalo 
omkhulu sibili. 

Ngakho lababahambi, njengoba ngitshilo, babefanele bedlule kulumdlalo. 
Benza njalo-ke, kodwa kwenzeka ukuthi nxa bengena kulumdlalo, bonke 
ababesemdlalweni banyakazela lomuzi wonke wabalomsindo ngenxa yabo; 
lokho kusenziwa yizizatho ezithize. 

Esokuqala yilesi: Abahambi labo babegqoke izembatho ezazingafanani 
lezabantu ababethenga kulowomdlalo; ngalokho abantu bomdlalo 
babakhangela kakhulu. Abanye bathi bayizithutha; abanye bathi 
bayahlanya; abanye besithi nga baphuma kwelinye ilizwe. 
Esesibili isizathu nansi: njengoba bamangala ngezambatho zabo, 
bamangala njalo langokukhuluma kwabo, ngoba balutshwana abaqedisisa 
into ababeyikhuluma. Ngemvelo babekhuluma ulimi lwamaKanani, kodwa 
abagcina umdlalo kwakungabantu balelilizwe. Ngenxa yalokho kusukela 
ekungeneni kwawo kuze kube sekuphumeni kwawo, abanye 
babenjengabezizwe kwabanye. 

Esesithathu isizathu kodwa esingabathokozisanga abathengisi labo 
ngesokuthi lababahambi bazisola izinto zabo, bengafuni lokuzikhangela. 
Kwathi nxa kuthiwa kabathenge basebefaka iminwe ezindlebeni bamemeza: 
"Phendula amehlo ami angaboni okuyize." Njalo bakhangela phezulu 
befuna ukutshengisa ukuthi bona bathenga impahla zabo phezulu ezulwini. 
Kwathutsha omunye owabuza ngokusoma ebona ukuziphatha kwawo 
lawomadoda wathi: "Lifuna ukuthengani?" Wona amkhangela athi: "Into 
ethengwa yithi liqiniso." Ngokuba atsho lawomazwi kwaya phambili 
ukuwadelela kwabo, abanye bawahleka usulu, abanye bawasomela abanye 
bawadelela abanye bathi kwabanye kabawatshaye. Ukucina kwalokhu 
kwaba ngumsindo lokuxokozela okukhulu emdlalweni, kwaze kwadungeka 
ubuhle bonke. Kwaze kwabikwa enduneni yomdlalo, eyaphangisa ukwehla. 
Ithe nxa ifika, yakhipha abanye babangane bayo ebathembayo yathi 
kabababambe labo bahambi babahlole, abonakalisa umdlalo. Babanjwa 
ukuze bahlolwe lababahambi. Abababambayo bababuza lapho abavela 
khona lalapho abaya khona lento abayifuna kulowomuzi, begqoke 
lezozembatho ezamangalisa bonke abantu. 

Amadoda abatshela ukuthi babeyizihambi labemzini emhlabeni, lokuthi 
baya elizweni lakibo eliliJerusalema elisezulwini. Batsho futhi ukuthi: 
"Kakukho lutho thina esilwenze abantu bomuzi lakubo abathengisayo 
lempahla zabo, ukuthi basiphathe kubi kangaka basihluphe ekuhambeni 
kwethu uhambo lwethu. Ngaphandle kokuthi sikhulume into eyodwa 
kuphela, sathi emuntwini othile, obebuza ukuthi sifuna ukuthengani, thina 
sathi sithenga iqiniso." 

Lalabo ababemisiwe ukuthi babahlole abakholwanga becabanga ukuthi 
bazinhlanya baphambene, lokuthi mhlawumbe bangabantu ababi abafuna 
ukunyakazelisa umdlalo ngabomu. Ngalokho-ke babathatha babatshaya, 
babathela ngodaka. Emva kwalokho babavalela ezongweni lensimbi ukuze 
babukelwe ngabantu bonke bomdlalo, bahlala khona lapho isikhathi 
beyizinto zokudlala kothandayo, beganga ngabo ngenzondo langolunya, 
lenduna yomdlalo lowo yahleka njalo ngakho konke okwabehlelayo. Kodwa 
labobantu bengabuyiseli inhlamba ngenhlamba, kodwa ngokuphambene 
lalokho bebuyisela amazwi amahle kwababahlambazayo lomusa 
ekulinyazweni, abanye balabo ababesemdlalweni belolwazi kulabanye 
bengenzi okubi kulabanye baqala ukubakhuza bebasola ngoba beqhubeka 
behlupha labobantu, basebebathukuthelela bebaphendula besithi babi 
njengabasezongweni, bethi kungathi bahlanganyela labo, kufanele benziwe 
bahlanganyele labo enhluphekweni zabo. Abanye baphendula bathi: 
"Ngesikubonayo lezizihambi kazitshongo lutho olubi emuntwini. Njalo 
banengi ababethenga kulowomdlalo ababefanele ukufakwa ezongweni 
ukuthi babotshwe kulalaba ababebahlupha." Bathi sebephendulene 
ngamazwi amanengi, izihambi zimi isikhathi eside leso zaziphatha 
ngokuhlakanipha langokujikama baqala ukutshayana lokudutshuzana. 
Ngakho la amadoda amabili ayangekileyo alethwa phambi kwababuzi bawo. 
Babekwa icala lokuthi lowomsindo owawusemdlalweni wenziwe yibo. 
Basebebatshaya babakhokhela bebotshwe ngamaketane besehla besenyuka 
emgwaqweni womdlalo ukuze babonwe yibo bonke abantu besabe 
lababebakhulumela hlezi labo baphathwe ngalolohlobo. Kodwa uMkristu 
loThembekile babekezela ngokuhlakanipha bevuma kuhle inhlamba 
lenhloni besenza ngokubekezela okukhulu kwaze kwenza ukuthi abanye 
abasemdlalweni bame labo lanxa babebalutshwana. Lokho kwengezelela 
ulaka kwabanye basebeqinisa ngokuthi kawabulawe lawo amadoda ambili. 
Bathi akutsho lutho ukufakwa kwabo ezongweni lemaketaneni, kufanele 
babulawe ngalokho abakwenzileyo langokukhalisa kwabo abantu bomdlalo. 
Basebebavalela babophela inyawo zabo ezigodweni. 

UMkristu loThembekile basebekhumbula ababekutshelwe ngumgane wabo 
uNdabezinhle ngalokho okwakuzabehlela. Baqiniswa endlelelni yabo 
lekuhluphekeni kwabo ngalokho akutshoyo ukuthi kuzabehlela; 
basebeqinisana ngokuthi lowo ozahlupheka nguye ozazuza okuhle 
kulomunye. Kwaba yilowo wafisa emphefumulweni wakhe kwangathi 
angakuzuza lokho. Kodwa bazinikela ezandleni zalowo obusa izinto zonke, 
behlezi ngokwanela okukhulu esimeni ababekuso, belindele lokho 
okuzabehlela. 

Kwase kumiswa isikhathi esifaneleyo sokuthi basiwe ekuthonisisweni, 
bethanda ukuthi bababulale. Bafika babekwa phambi kwezitha zabo; 
umahluleli ibizo lakhe nguNkosi Zondukulunga. Icala labo lalilinye 
lifanana, loba lahlukana kancane ngokunye, okwakumunyethwe yilokhu: - 
"Ukuthi babeyizitha njalo abaphambanisi bomdlalo; ukuthi benza umsindo 
njalo behlukanisa umuzi, base bezizuzela ixuku labo ngolwazi lwabo 
oluyingozi enkulukazi badelela inkosi yethu. 

UThembekile wasephendula wathi: "Ngizonde lokho okwazondwa 
ngomkhulu kulani lonke." Wasesithi: "Okomsindo angiwenzi, mina 
ngingumuntu wokuthula." Wathi futhi: "Lababantu abeza kithi beza ngoba 
belibona iqiniso lethu langokubona ukuthi asilalo icala. Ngokuza kithi, 
batshiya ububi bakhetha ukulunga. Langale inkosi elikhuluma ngayo, 
njengoba enguBhelizebhule isitha eNkosini yami, ngiyayeyisa yona, 
lezithunywa zayo zonke." 

Kwasekumenyezelwa kuthiwa aluba kukhona umuntu ofuna 
ukuyikhulumela inkosi yakhe kabuye masinya aphe ubufakazi obumelene 
lesibotshwa. Kwasekungena abafakazi abathathu, okuyikuthi uMona, 
uNkolelo, loMtshetshelengwana. Kwabuzwa kubo kwathiwa: "Liyasazi 
lesisibotshwa yini?" Kwabuzwa futhi ukuthi kukhona yini 
abangayikhulumela ngakho inkosi yabo, ngokukhangela icala laleyondoda. 

Wasesukuma uMona wathi: "Nkosi yami kade ngayazi lindoda ngingatsho 
ngifunge kubantu abalapha ukuthi iyi — " 

UNkosi Zondukulunga: "Mana; mfungiseni!" Basebemfungisa sibili. 
Wasesithi: "Nkosi yami, lindoda lanxa ibizo layo linguThembekile, 
ingumuntu omubi kakhulu elizweni lakithi. Ayihloniphi nkosi labantu 
lomthetho lomkhuba. Iyenga abantu bonke ngezimfundiso zayo 
zemicabango ephambene leyombuso. Ithi yona phela zimfundiso 
zokukholwa lezobungcwele. Mina uqobo lwami ngizwile amazwi ayo nxa 
isithi iliZwi likaNkulunkulu lokukholwa kuye kuphambene lemikhuba 
yomuzi wethu weZe kungevumelane. Uyabona, nkosi yami nxa isitsho njalo, 
kayisoli kuphela izenzo zethu ezibukekayo, kodwa icala zonke izenzo zethu 
ezinhle kanye lathi." 

UMahluleli: Wasesithi uMahluleli: "Kusekhona okunye ongakukhuluma 
yini?" 

UMona: "Ngingengezelela okunye okunengi kakhulu, kodwa ngingathandi 
ukudinisa amakhosi ami, aluba kuswelekile ekukhulumeni kwalaba 
abafakazi abaseleyo ilizwi elingambulala ngizakwengezelela ukukhuluma 
kwami ngaye. Kwasekuthiwa kame eceleni. 

Basebebiza uNkolelo bathi kuye: "Ake ukhangele isibotshwa." Basebembuza 
bathi: "Ungakhulumani ngaso ebizweni lenkosi?" Basebemfungisa, waqala- 
ke wathi: 

UNkolelo: "Nkosi yami angiyazi kuhle lindoda, futhi angifuni ukuyazi, 
kodwa ngokukhuluma kwami layo ngelinye ilanga kulumuzi, ngiyakwazi 
ukuthi iyahlupha kakhulu, ngoba ngithe nxa ngikhuluma layo ngayizwa 
isithi okwethu ukukholwa kakusinto yalutho umuntu angethokozise 
uNkulunkulu ngakho. Lawe, nkosi yami, uyabona ukuthi nxa kunjalo 
kutsho ukuthi thina kasikhonzi ngeqiniso, sisahlezi ezonweni zethu, 
sizalahlwa ekucineni. Ngiyaphela lapha." 

Kwasekufungiswa uMtshetshelengwana kwathiwa katsho ebizweni lenkosi 
akwaziyo ngesibotshwa esilecala. 

UMtshetshelengwana: "Nkosi yami, lani lonke, banumzana, lumuntu kade 
ngamuzwa ekhuluma izinto ezingafanele ukukhulunywa ngumuntu. 
Wayihleka inkosi yethu uBhelizebhule, wakhuluma ngokweyisa ngezihlobo 
zayo, ezibizwa ngokuthi inkosi uMuntu-Omdala, lenkosi 
uThandolwenyama, lonkosana uThandubunengi, lenkosi uMphingi, 
noBugege, lazo zonke ezinye izikhulu zethu. Watsho njalo ukuthi ngabe 
abantu bonke bebefanana laye, kakukho leyodwa yamakhosana ethu 
ebizakuhlala kulomuzi. Yebo, lawe lo, nkosi yami, obekwe lapho ukuthi 
ukhulume amacala, ikuthukile lindoda ngokuthi uyisidakwa esibi kakhulu 
yakubiza ngamanye amabizo amabi afanana lalawo engcolise ngawo wonke 
amakhosana omuzi wethu." 

Kwathi uMtshetshelengwana esekhulumile indaba yakhe umehluleli 
waseqondisa amazwi akhe kusibotshwa esithi: "Wena, mkhohlisi omubi, 
lomthengisi, ubuzwile lobubufakazi ba lamadoda aqotho ngawe?" 

UThemb: "Ngingakhuluma amazwana ngizivikele yini?" 
UMahluleli: "Nyamazana! He nyamazana! Kawufanelanga ukuphila kodwa 
ukuhle ubulawe kuyonale indawo. Sizakwenzela umusa ukuze bonke abantu 
babone ukuthamba kwethu kuwe. Asiyizwe indaba ozayikhuluma." 
UThemb: "l) Mina ngithi ekuphenduleni kwami lezozindaba ezikhulunywe 
nguMona, angitshongo lutho ngaphandle kwalokhu: ukuthi loba yisimiso 
lobangumthetho, loba ngumkhuba, loba ngabantu kusilwa lentando 
kaNkulunkulu kuphikisana lobuKristu. Uba ngiphosisile ngokutsho njalo, 
ngikhona lapha phambi kwenu ukulungisa isiphosiso sami." 

2) Kokwesibili, mayelana lamazwi kaNkolelo awaqondisa kimi, into 
eyakhulunywa yimi yile, ngathi: ekukhonzeni uNkulunkulu kufuneka 
ukukholwa okuvela kuNkulunkulu; kodwa kungeke kube khona ukukholwa 
kungekho sambulelo esambula uthando lukaNkulunkulu, enkonzweni 
kaNkulunkulu engavumelani lesambulelo sikaNkulunkulu, eyenziwa 
ngokukholwa kobuntu, kakumsizi umuntu ukuthi athole ukuphila 
okuphakade. 

3) Kokwesithathu, ngalokhu okukhulunywe nguMtshetshengwana, 
ngiphethe lokhu, akutshoyo ukuthi ngiyahlambaza, lokunye okunjalo, 
ngisithi inkosi yalumuzi labo bonke abayikhonzayo abatshiwo 
nguMtshetshengwana ngamabizo abo, bafanele ukuhlala loMoya oMubi 
esihogweni kulakulumuzi lakulelilizwe. Ngakho UNkulunkulu kabe lomusa 
kimi. 

Kwasekusithi uMahluleli wabiza amadoda agcina imithetho ayemi lapho 
elalela eqaphele. Wathi kuwo: "Madoda, bagcini bomthetho. Nguye lo 
okuvuke ngaye umsindo omkhulu onje kulumuzi. Likuzwile abakufakaze 
ngaye lababanumzane. Ukuphendula kwakhe lokuvuma kwakhe likuzwile. 
Khathesi sekukini ukumlengisa kumbe ukusindisa impilo yakhe. Kodwa 
ngibona kufanele ukuthi ngilichasisele ngomthetho wethu. Kwakukhona 
umthetho owawumiswe ensukwini zikaFaro omkhulu, induna yenkosi 
yethu, ukuthi hlezi labo abokhonza ngokunye ukukhonza bayakhula, bande, 
bazamehlula yena, ngakho wathi abantwana babo abaphoswe emfuleni. 
Kwakukhona njalo omunye umthetho owawumiswe ensukwini 
zikaNebukadinezari omkhulu, laye eyinduna yenkosi, wokuthi ongayikuwa 
ngobuso akhuleke esithombeni sakhe segolide, aphoswe phakathi 
kwesithando somlilo ovuthayo. Ngezinsuku zikaDariyo kwenziwa umthetho 
kwathiwa: yena okhuleka kuNkulunkulu, lakomunye umuntu ngaphandle 
kwenkosi uDariyo ezinsukwini ezingamatshumi amathathu, uzaphoswa 
emgodini wakhe oyintolongo yezilwane. Yebo, lesisixhwali seqile imithetho 
yonke, kungesikho ngomcabango nje, kodwa wenze lokho ngokukhuluma 
langokwenza (esingafanele ukukuvuma). Lowomthetho kaFaro wawumisa 
ngokuzikhumbulela nje, esithi uvimbela okungakaveli lecala kodwa 
khonapha icala liyabonakala. Okwesibili lokwesithathu liyabona ukuthi 
ulwa lokukhonza kwethu; ngokuhlubuka kwakhe akuvumayo ufanele ukufa 
sibili. 

Aphuma lamadoda agcina imithetho, omabizo awo ayeyi la: uMpumputhe, 
loNgalungi loNzondo, loThandinkanuko, loZiphathakubi, loZigqaja, 
loZidlayo, loButha, loSomangase, loSihluku, loZondukukhanya, 
loNgelakulanyulwa. Bonke laba kuqala yilowo lalowo watsho ilizwi lakhe 

ngaye ensitha, anduba bahlangane ngalizwi linye ukuthi bazamethesa icala 
phambi kukamahluleli. Owokuqala phakathi kwabo, uMpumputhe, 
owayebaphethe, wathi: "Kusobala kimi ukuthi lindoda iyisixhwali." 
uNgalungi wezwakala esithi: "Kasuswe emhlabeni onjalo." uNzondo wathi: 
"Yebo, mina ngizonda ubuso bayo." Wasesithi uThandinkanuko: "Ngingeke 
ngimbekezelele." "Lami!" kutsho uZiphathakubi. "Ngoba ubezasola 
ukwenza kwami", wezwakala uZigqaja ekhala kabi, ethukuthele ethi: 
"Mphanyekeni: Mphanyekeni!" Wathi uZidlayo: "Ungumuntukazana nje." 
Wathi uButha: "Mina uyangicunula." "Uyisigebengu", kutsho uSomangase. 
Wathi uSihluku: "Kafanelanga ukulengiswa kuphela." Wezwakala 
uZondukukhanya esithi: "Asimsuse endleleni." UNgelakulanyulwa wathi: 
"Loba benginganikwa umhlaba wonke, bengingeke ngimxolele ngalokho, 
asimethese icala ukuthi afe masinyane." 

Basebesenza njalo. Kwathi ngalesosikhathi wathathwa kuleyondawo 
abekuyo wasiwa kuleyondawo abephume kuyo ukuze abulawe lapho 
ngohlobo olwesabekayo abangalunakana. 

Basebephuma laye ukuze benze njengomthetho wabo kuye, baqala 
ngokumtshaya ngesiswephu, bamdutshuza, bamsika ngezingqamu 
emzimbeni; futhi bamkhanda ngamatshe, bamhlaba ngemihedla yabo. 
Ekucineni kwakho konke, bamtshisa bembophele esigodweni waze waba 
ngumlotha. Kwaba njalo ukucina kukaThembekile. 

Ngasengibona ngemuva koquqaba lwabantu inqola eyayibotshelwe 
amabhiza amabili imelele uThembekile okwathi eqedelwa yizitha zakhe, 
wangeniswa kiyo! Khonokho wathwalwa, edabula amayezi, kulokukhala 
kwecilongo, indlela emfitshane eya esangweni loMuzi weZulwini. 
Kodwa uMkristu wathola ikhefu, wabuyiselwa ejele, wayahlala khona 
isikhatshana. Kodwa yena obusayo phezu kwezinto zonke, elamandla phezu 
kolaka lwabo ezandleni zakhe wenza ukuthi uMkristu asinde kubo 
ngalesosikhathi, waqhubeka ngendlela yakhe. Kwathi ehamba wahlabela 
esithi: 

Ho! Thembekil' uvume kuhle uvumo 
ENkosini yakho; usuyakudla okuhle layo, 
Lapho abangathembekanga ngentokozo yabo eyize, 
Belila isililo ngobuhlungu besihogo sabo. 
Hlabela uhlabele Thembekile, kaliphile ibizo lakho 
Ngoba lanxa bekubulele, wena usaphila. 

14. UMkristu loBekithemba 

Ngasengibona ephutsheni lami ukuthi uMkristu kaphumanga ehamba 
yedwa, ngoba kwaba khona enye indoda lapho abathi nguBekithemba, 
(owenziwa yikubona uMkristu loThembekile emazwini lekuziphatheni 
kwabo lekuhluphekeni kwabo emdlalweni), owazihlanganisa laye, bangena 
esivumelwaneni sobuzalwane, yathi ifuna ukuhambisana laye. 
Kwaba njalo-ke omunye wafela iqiniso, kwavuka omunye emlotheni wakhe, 
ukuhambisana loMkristu kubuhambuma bakhe. UBekithemba lo laye 
watshela uMkristu ukuthi: "Bakhona banengi abanye abantu emdlalweni 
abazaphuma ngesikhathi sabo ukusilandela." 

Ngasengibona ukuthi emva kokuphuma kwabo emdlalweni, bafica umuntu 
owayephambi kwabo, ibizo lakhe kunguFunokwakhe. Bakhuluma kuye 
bathi: "Uvela ngaphi? Uya ngaphi ngalindlela?" Yena waphendula wathi: 
"Ngiphuma emzini weNkulumo-nhle. Ngiya eMzini weZulwini." Kodwa 
kabatshelanga ibizo lakhe. UMkristu wathi: He! ENkulumo-nhle! Kukhona 
abantu abalungileyo abaphila khona lapho yini?" 
UFunokwakhe: "Yebo, ngicabanga ukuthi bakhona." 
UMkristu: "Ngingakubiza ngokuthi ungubani?" 

UFunokw: "Kangikwazi, lawe kawungazi. Nxa lihamba ngalindlela 
ngingathokoza ngihambe lani; lanxa kungenjalo kanganele." 
UMkristu: "Lowomuzi weNkulumo-nhle, ngizwile ngawo; bathi 
njengengikukhumbulayo, yindawo elenotho enkulu." 

UFunokw: "Ye ngiyavuma ukuthi unjalo sibili: ngilezihlobo zami ezinengi 
ezinothileyo khona." 

UMkristu: "Ake ungitshele zingobani izihlobo zakho kulowomuzi, uba 
kuvunyelwe ukuthi ngibuze?" 

UFunokw: "Kungathi wonke umuzi uyizo. Ngingabala ikakhulu inkosi 
uPhenduphenduka, lenye uMnikizikhathi, lenye uNkulumonhle. Umuzi 
lowo wakhiwa ngokhokho bakhe; bawunika ibizo labo. Lenye abathi yinkosi 
uButshelezi, lenye uKhangela-Nxazombili, lenye uLobakuyini. Umfundisi 
walowomuzi, uNdimimbili, ngumalumami kuhlangothi lukababa. Yebo, 
ngeqiniso ngithi mina manje ngingumnumzana, kodwa ubabamkhulu 
wayengumvubi womgwembe, ekhangele emuva kodwa esiya phambili, lami 
ngathola ilifa lami ngaleyondlela." 
UMkristu: "Uganiwe yini?" 

UFunokw: "Yebo. Umfazi wami ngumfazi olungileyo kakhulu ufuze unina 
olungileyo, uyindodakazi yenkosikazi enkulu uZenzisa. Wazalwa kusapho 

lobukhosi, ukhuliswe kuhle, okuyikuthi ungumfazi okwazi ukuziphatha 
phambi kwenkosi laphambi kwezigqili zakhe. Kuliqiniso, thina singabantu 
abehlukileyo kulabo abahamba ngezindlela ezinzima zeliZwi 
likaNkulunkulu, abazibamba ngezinto zonke. Kodwa sehlukana labo 
ngemicijo emincinyane emibili kuphela. Owokuqala yilo: Kasisibo thina 
abantu abathanda ukulwa lokuphikisana lemikhuba yabantu. Owesibili yilo, 
thina sithanda ukuhamba leliZwi likaNkulunkulu nxa lihamba kuhle 
phakathi kwabantu, lanxa lithandwa ngabantu bonke." 
Wabonakala uMkristu ededela eceleni, ekhangela umngane wakhe 
uBekithemba esithi: "Kungathi lindoda engikhuluma layo yindoda abayibiza 
ngokuthi nguFunokwakhe weNkulumo-nhle; uba kunguye sihlangene 
lesigebengu esikhulu kulazo zonke kule indawo." 

Wathi uBekithemba: "Mbuze, ngicabanga ukuthi kafanele ukuba lenhloni 
ngebizo lakhe." 

UMkristu wayafika kuye wathi: "Mnumzane, ukhuluma kuhle, sengathi 
ungumuntu owazi konke okulapha emhlabeni; kungathi kodwa uba 
ngingaphosisi, ngiyakwazi kancane. Ngicela ukwazi ukuthi awusuye 
uFunokwakhe weNkulumo-nhle yini?" 

UFunokw: "Hatshi, kayisilo ibizo lami kodwa libizo lokungisomela 
engaliphiwa ngabanye abangangithandiyo; kodwa ngalivuma kuhle 
njengabanye abalungileyo bewavuma awabo." 

UMkristu: "Kodwa wena kawenzanga lutho ukuthi abantu babelesizathu 
sokukubiza kanjalo yini?" 

UFunokw: "Hatshi, okubi kukho konke engakwenzayo okubanika isisusa 
sokungipha lelibizo yilokhu kokuthi ngangihlala ngisiba lenhlanla; njalo 
yokuthi ngokwazi kwami ngeqe ngokwazi isikhathi esinjani lesinjani 
ngizuze-ke ngokunanzelela. Pho nxa ngihletshwa ngalezozinto sengikubala 
njengesibusiso. Kodwa abalomona kakukuhle ukuthi bangethese inhlamba 
ngalokho." 

UMkristu: "Bengithi sibili uyilowo engake ngezwa ngokwenza kwakhe. 
Njalo ngitsho lokho engikubonayo; ngithi lelibizo likufanele kulalokhu 
okuthandayo wena." 

UFunokw: O! utsho njalo, kangilakukhuluma lutho. Nxa lizavuma ukuthi 
ngihambe lani, lizabona ukuthi ngihamba kuhle lani." 
UMkristu: "Nxa ufuna ukuhamba lathi, uzaphambana lodumo kodwa 
ngiyabona ukuthi awukufuni lokho; ufanele ukuthi uvume ilizwi 
likaNkulunkulu loba lingezwani lemikhubo yabantu, ufanele ukuthi ulivume 
loba libotshwe ngensimbi, lanxa lizondwa ngababantu bonke, lanjenganxa 
lithandwa lilandelwa yibo." 

UFunokw: "Musani ukungilaya libuse ukholo lwami ngiyekelani ngizenzele 
ngokukhululeka kwami." 

UMkristu: "Ungahambi lathi, kodwa ungahamba nxa usenza esikwenzayo. 
UFunokw: "Ngingeke ngitshiye imicabango yami emidala ngoba kayilangozi 
njalo ilenzuzo. Uba ngingahambi lani, kangenze njengoba bengisenza 
lingakangifici, ngitsho ukuhamba ngedwa, ngize ngificwe ngabanye 
abazathokoza ukuhamba lami." 

Ngasengibona ephutsheni lami ukuthi uMkristu loBekithemba bamtshiya, 
bahamba kancinyane phambi kwakhe. Kodwa omunye ekhangela emuva, 
wabona abantu abathathu belandela uFunokwakhe. Wathi-nje yena lapho 
efika kuye, wawabingelela, lawo ambingelela ngokukhothama. Lawomadoda 
abizwa ngokuthi: nguBambilizwe, loThandimali, loGcinakonke; abazana 
kudala loFunokwakhe wayekade ejwayelene labo ngoba ngesikhathi 
besengabantwana babedlala bonke esikolo, befundiswa ngumuntu abathi 
nguSidlova, owayengumbalisi weThandinzuzo, idolobha lokuthengiselana, 
elizweni leKuhawukela, eNyakatho. Lumfundisi wabafundisa ukuthi 
bazinothise ngokuphanga, ngobuqili, ngokukhohlisa, langokuzenza 
abakhonza uNkulunkulu. Lawomadoda amane ayebambe kakhulu ukwenza 
kowabafundisayo; yilowo lalowo engafundisa abanye yena ngokwakhe. 
Kwathi sebebingelelene njengokutsho kwami, wathi uThandimali 
kuFunokwakhe: "Ngobani labayana abaphambi kwethu endleleni?" (Ngoba 
uMkristu LoBekithemba babesabonakala). 

UFunokwakhe: "Ngababili abavela khatshana. Bahamba okwabahambi." 
UThandimali: "Hawu! Kungani bengahlalanga khona sizahamba kuhle 
kanye labo; ngoba lathi, lawe nkosi sihamba okwabahambi sonke?" 
UFunokwakhe: "Sinjalo sibili! Kodwa amadoda aphambi kwethu, azimisele 
kangaka, athanda kangaka imicabango yawo ngangokuthi acabanga ukuthi 
wonke umuntu ufanele ukuzwana lawo ngezinto zonke; uba umuntu 
engezwani lawo ezintweni zonke, loba elunge kangakanani, ayehlukana laye. 
UGcinakonke: "Leyonto imbi kakhulu. Sifunda ngabanye okuthiwa balunga 
baze badlulise. Abantu abanjalo basola abanye ngaphandle kwabo. Kodwa 
ake ungitshele ukuthi lehlukana njani langezinto ezingaki?" 
UFunokwakhe: "Ngokuqinisa kwabo amakhanda bathi bona bazaqhubekela 
phambili lanxa lisina lanxa lisile, kodwa mina ngikhangele umoya lamayezi. 
Bathi bona bavuma ukudela zonke izinto ukuze bathole uNkulunkulu; 
kodwa mina ngithi ngizakwenza konke ukuthi ngilondoloze ikhanda 
lemfuyo yami. Bathi bazaqinisa ngabakubonayo lanxa abanye bonke besilwa 
labo; ngithi mina iliZwi likaNkulunkulu, nginganamathela kulo kuphela nxa 

lizwana lokuphila kwami lezindlela zami. Bona bayavuma ukukhonza lanxa 
behlupheka, behlanjazwa, kodwa mina ngiyamkhonza nxa ezihambela kuhle 
ehlonitshwa ngabantu." 

UBambilizwe: "Yebo, wena wakithi, Funokwakhe, mina ngithi yisilima 
umuntu othi efanele ukugcina lokho alakho, asuke angaqapheli ukuthi 
kungamphunyuki; kasihlakaniphe njengezinyoka ngakho kasisebenze nxa 
ilanga lisatshisa. Uyabona ukuthi inyosi, nxa kumakhaza, ilala ithi nya, ize 
ibuye ivuke nxa sekukhudumele ngoba kuyisikhathi ethola inzuzo ngaso, 
izuze uluju lwayo. Ngesinye isikhathi uNkulunkulu uthumela izulu, 
ngesinye isikhathi athumele ilanga; uba lamadoda engikhuluma ngawo 
ehamba emvuleni thina kasihambe nxa litshisa. Lami ngithanda ukukholwa 
okume ngasekulondekeni kokulungileyo esikuphiwe nguNkulunkulu; ngoba 
ngubani ongasisithutha ongacabangi ukuthi uNkulunkulu osinike izinto 
ezimnandi zalokhukuphila, ufuna ukuthi sizigcine kuhle? UAbrahama 
loSolomoni, ukukholwa kwabo kwanda, kunothile. Ngithi uJobe watsho 
ukuthi umuntu olungileyo uzalibuthelela igolide, elilingana lothuli 
ubunengi balo. Kodwa umuntu oyilokho, angeke afanane lamadoda 
aphambi kwethu, uba mpela beyilokho okutshoyo wena." 
UGcinakonke: "Mina ngibona ukuthi sesivumelene; akusafuneki ukuthi 
sibuye sikhulume futhi ngayo." 

UThandimali: "Hayi sibili kakusafanele ukuthi kube kusakhulunywa 
ngaleyonto ngoba umuntu ongakholwayo iBhayibhili lokuyingqondo 
(lezozinto zombili zikithi) lowo kakwazi ukukhululeka kwakhe, lokulondeka 
kwakhe kuhle." 

UFunokwakhe: Bakithi! Phela liyabona ukuthi thina sonke sihamba lona 
loluhambo, kakuthi ukutshiya kwethu lezozinto ezimbi lingivumele 
ngilibuze lumbuzo: Asithi umuntu, umfundisi kumbe umthengisi 
wempahia, abe lethuba elihle phambi kwakhe lokuthola izinto ezimnandi 
zalokhukuphila kodwa angafinyeleli kuzo, ngaphandle kokuthi azibone 
kuphela, utshisekela ngamandla ezinye izinto zokukholwa, ayengahlangani 
lazo mandulo, angesebenzise yini lindlela ukufinyelela kuzo, aqhubeke 
lokhu engumuntu olungileyo?" 

UThandimali: "Ngiyawubona lapho umbuzo wakho omi khona. Ngizakuthi 
nje nxa lababanumzane bevuma, ngikuphendule ngawo. Kangiqale 
ukukuphendula ngalindaba yomfundisi ngokwakhe. Kasithi umfundisi 
okholekileyo elenotho enlutshwana, kodwa ebona ukuthi angayithola 
engaphezulu kwaleyo nxa elalo ithuba lokuyithola leyonzuzo ngokufunda 
kakhulu; ngokutshumayela kanengi njalo ngokukhuthala, langokuthanda 
kwabantu, ngokuguqula kwakhe amanye amaqiniso, mina ngokwami 

angiboni ukuthi umuntu angeze akwenza lokho, kuphela nxa elobizo, yebo, 
lokunye okunengi, lokho abe ngumuntu okholekayo. Ngitsho ngoba: 

1) Ukuloyisa kwakhe inzuzo enkulu kusemthethweni (lokho kakuphikiswa), 
ngoba linzuzo imiswe phambi kwakhe ngokulawula koPhezukonke. 
Ngalokho angayizuza nxa esanelisa, engabuzi ngenxa yesazela. 

2) Ngaphandle kwalokho, ukuloyisa kwakhe inzuzo enkulu kumenza 
afunde kakhulu, umtshumayeli okhuthele kakhulu, aqhubeke esiba 
yindoda engcono, yebo enze ngcono izinto zakhe, kuvumelane lentando 
kaNkulunkulu. 

3) Mayelana-ke lokuzwana lalokho okuthandwa ngabantu bakhe 
ngokuyekela amanye amaqiniso ukuze abasebenzele, ezinye zezimiso 
zakhe, lokhu kusekela, okokuqala, ulesimo sokuzidela; okwesibili, ukuthi 
uyindoda evumayo leziphatha kuhle, okwesithathu, lokhu kumenza 
afanele umsebenzi wobufundisi. 

4) Ngiphetha-ke ngokuthi umfundisi otshiye indawo elenzuzo encane 
ngenxa yendawo elenzuzo ephezulu akufanele bathi uyahawukela ngoba 
ngokwenza lokho uyandisa ulwazi lwakhe. Ngalokho abalwe njengalowo 
olandela ubizo lwakhe, lethuba elihle lokwenza konke okuhle. 

Khathesi-ke owesibili umbuzo wakho, lowo okhulume ngomthengisi 
wempahla, asithi unjengalowo ongazuzi lutho ebantwini emsebenzini wakhe 
kodwa ebona ukuthi angazuza okuhle, ngoba engokhonzayo, mhlawumbe 
aganwe ngumfazi onothileyo kumbe lokunye; labathengi abanengi 
endaweni yakhe yokuthengisa, mina ngokwami kangiboni sizatho nxa lokhu 
kusenziwa ngokusemthethweni. Ngitsho ngoba: 

1) Ukuthi ngumuntu okhonzayo kulungile, loba umuntu engaba njalo loba 
ngayiphi indlela. 

2) Futhi kakusikho okungekho emthethweni ukuganwa ngumfazi 
onothileyo, nokuzilethela intengiso esitolo sami. 

3) Ngaphandle kwalokho indoda ethola lezizinto ngoba ngokukhonza, 
ithola into elungileyo kwabalungileyo ngokulunga kwayo ngokwayo. 
Nangu-ke umfazi olungileyo labathengi abalungileyo, lenzuzo 
elungileyo; konke lokhu ngokukhonza okuhle. Ngakho-ke ukuba 
ngokhonzayo ukuze uzuze zonke lezizinto kuyinto enhle, elosizo." 

Watsho njalo-ke uThandimali ephendula uFunokwakhe: bonke laba 
banumzane bajabula kakhulu ukuzwa lamazwi bathi kakho umuntu 
ongaphikisana laye kulumbuzo. Bathi ngenxa yokuthi uMkristu 
loBekithemba babeyisibangana phambi kwabo, bavumelana ngokuthi 
bazakuthi nxa behlangana, bababuze lumbuzo. Batsho ngoba 

babemphikisile uFunokwakhe ngaphambili wehluleka yena ukuphikisana 
labo; basebebabiza, bema bona babalindela baze bafika kubo. Bathi 
sebesondele, baceba ukuthi akusoze kube nguFunokwakhe, kodwa 
kuzakuba nguBambilizwe ozabuza lowo mbuzo, batsho ngoba babecabanga 
ukuthi impendulo yabahambi kuye kayiyikutshisa okufanana lokwabo 
phakathi kukaMkristu loFunokwakhe bengakehlukani. Basebehlangana 
babingelelana ngokufitshane; uBambilizwe wasewubuza umbuzo kuMkristu 
lomngane wakhe ethi nxa bewazi kabawuphendule. 

UMkristu wathi: "Imibuzo elula kangaka ingaphendulwa langabantwana 
bokukholwa, ngoba sibona encwadini kaJohane ukuthi akufanele 
ukulandela uJesu ngenxa yezinkwa; ngalokho khathesi kwesabeka 
kangakanani ukumenza yena, lelizwi lakhe ibhiza lokugadwa lokuthola 
inzuzo yelizwe lobumnandi bayo? Njalo kasidingi abanye ngaphandle 
kwabahedeni labazenzisi, labantwana bakaSatani labathakathi abacabanga 
njalo. 

1) Abahedeni; ngoba oHamori loShekemi bathi nxa befuna ukuthola 
intombi kaJakobe lezinkomo zakhe, babona ukuthi indlela yokuthola 
lezozinto yayiyikusokwa, bathi kwabakibo: "Uba bonke abesilisa bakithi 
besokwa njengabo besokiwe, amantombazana abo, lemihlambi yabo, 
lemfuyo yabo, lazo zonke inkomo zabo kuzakuba ngokwethu?" Babefuna 
intombi zabo lenkomo zabo, ukuthi bazizuze lokukhonza kube 
yingwengwe yokukuzuza ukuthi kube ngokwabo. Funda indaba yonke 
(kuGen. 34: 20-23). 

2) Abakhohlisi abangabaFarisi labo babekuleyonkolo; babesenza 
imithandazo emide kanti babefuna ukuthola izindlu zabafelokazi. 
UNkulunkulu wababeka icala ngesiqalekiso esesabekayo. 

3) UJuda, wayengowalokhokukhonza, wayekhonzela isikhwama ukuze 
athole lokho okwakukuso; kodwa walahleka, walahlwa; indodana 
yokubhujiswa. 

4) USimone laye, isanuse, wayengowaleyonkonzo ngoba wayefuna ukuthi 
laye aphiwe uMoya oyiNgcwele ukuze azuze imali ngawo, lesigwebo 
sakhe esivela emlonyeni kaPetro sasifanele. 

5) Njalo kungephume engqondweni yami ukuthi umuntu owamukela 
ukukhonza ngenxa yelizwe uzakulahla futhi ukukhonza ngenxa yelizwe; 
ngoba njengoba uJuda wangena enkonzweni ngokufisa ilizwe, 
ngokunjalo waphuma kukho, ngokunjalo wathengisa inkonzo yakhe 
leNkosi yakhe ngokufananayo. Ukuphendula umbuzo ngokuvuma, 
njengoba ngibona ukuthi likwenzile ukuthi likwamukele 

njengempendulo eqondileyo, lokhu konke yibuhedeni lokuzenzisa 
lokuvumelana loSatane. Umvuzo wenu-ke uzakuba njengokwemisebenzi 
yenu." 

Basebesima bekhangelana kodwa bengelakho ukumphendula uMkristu. 
UBekithemba laye wakwamukela ukuthi kuhle ukuphendula kukaMkristu. 
Bathula-ke zwi bonke. UFunokwakhe lezihlobo zakhe bahamba kancane, 
basalela emuva ukuze uMkristu loBekithemba bedlule. Wezwakala 
uMkristu ekhuluma lomngane wakhe esithi: "Ubalamadoda engelakuma 
phambi kwelizwi lomuntu, bazakwenza njani ngelizwi likaNkulunkulu? Nxa 
bethula phambi kwethu, thina zitsha zebumba, bazakwenza njani nxa 
bethethiswa ngamalangabi omlilo ovuthayo?" 

Bahamba uMkristu loBekithemba babatshiya bahamba, bahambabaze 
bafika egcekeni elihle, abathi kuseKuphumuleni. Balihamba imiphefumlo 
ijabula kamnandi; lelo gceke lalilobubanzi obuncane, ngakho badlula kulo 
masinyane. Ekucineni kwegceke, kwakulentatshana eyayithiwa Mali. 
Laphezu kwaleyontantshana kwakukhona umgodi wesiliva okwathi abanye 
babo ababehambe ngaleyondlela mandulo ngenxa yokungejayeleki kwayo 
baphambuka ukuthi bayoyibona. Kwakusithi sebesondele kakhulu eduze 
lomgodi, uqhezuke umhlaba, ngoba wawuthambile, balimale labobantu. 
Kuthiwa abanye babebulawa, abanye belinyazwa kuyo leyondawo, 
baphelelwe ngamandla kuze kube sekufeni. 

Ngasengibona ephutsheni lami ukuthi kolunye uhlangothi eduze lomgodi 
wesiliva eceleni kwendlela, kwakuhlezi lapho umuntu abathi nguDemasi 
(nguFana-lomnumzana) emele ukubiza abadlulayo ukuthi beze babone, 
owathi kuMkristu lomngane wakhe: "Wozani ngapha, ngizalitshengisa 
okunye." 

UMkristu: "Kuyini khona lokho okuhle okungangokuthi 
kungasiphambukisa endleleni?" 

UDemasi: "Nanku umgodi wesiliva labanye abemba kuwo inotho; uba 

lizabuya lizayithola inotho kalula." 

Wasesithi uBekithemba: "Kasihambe siyebona." 

Wathi uMkristu: "Hatshi mina, sengizwile ngalindawo. Banengi ababulawa 
khona. Njalo ngoba leyonotho ingumjibila kwabayidingayo, ngoba 
iyabaphuthisela ekuhambeni kwabo. 

UMkristu wasememeza-ke kuDemasi esithi: "Angithi leyondawo iyingozi? 
Angithi iphuthisele abanengi ekuhambeni kwabo?" 

UDemasi: "Ayilangozi enkulu nxa umuntu ezinanzelele." Wathi lapho 
esitsho lokho amehlo akhe akhangela phansi. 



84 



UMkristu wasesithi kuBekithemba: "Kasingatshiyi indlela yethu. 
Kasihambe endleleni yethu." 

UBekithemba: "Kodwa, ngitsho sibili ukuthi nxa uFunokwakhe efika lapha, 

uzangena khona ukubona, nxa emenyezwa njengathi." 

UMkristu: "Sibili, kuzakuba njalo kuye; lami ngitsho njalo; ngoba phela 

lemicabango yakhe injalo. Kodwa uzafela khona lapho." 

Waphinda wamemeza uDemasi wathi: "Kalifuni ukungena khona ukuthi 

libone yini?" 

Waphendula eqinisa uMkristu wathi: "We Demasi, uyisitha sendlela 
elungileyo yeNkosi yalindlela esiyihambayo thina. Wena ungumuntu 
osulahliwe ngomunye wabehluleli bakaNkulunkulu. Ufunelani ukusiletha 
lathi kulokho kulahlwa kwakho? Ngaphandle kwalokho uba siphambuka 
endleleni yethu, iNkosi yethu izakuzwa ngakho, ize isihlazise endaweni 
yokuthi sime phambi kwayo ngesibindi." 

Wezwakala uDemasi esithi: "Lami ngingumfowenu. Uba livuma 
ukungilindela kancane, ngizahamba lani." 

Wabuza uMkristu wathi: "Ibizo lakho ungubani? Kayisilo ibizo engikubize 
ngalo yini?" 

UDemasi: "Yebo libizo lami sibili nginguDemasi, indodana kaAbrahama." 
UMkristu: "Ngiyakwazi. Njalo uGehazi nguyisemkhulu kayihlo, uJuda 
nguyihlo. Wena uhamba ngendlela yabo. Uyihlo wabulawa ngokuhlubuka 
kwakhe. Lawe-ke awufanele ukuphila. Qedisisa njalo wena ukuthi nxa 
sesifikile eNkosini sizayibikela ukuziphatha kwakho." Batsho bahamba 
indlela yabo. 

Ngalesosikhathi uFunokwakhe lezihlobo zakhe basebebonakala. Kwathi nxa 
ebabiza uDemasi, basondela kuye bahamba laye. Angazi kumbe bawela 
emgodini wakhe oyintolongo lapho besondela ukulunguza, loba behla 
bayagebha isiliva loba bahitshwa ngaphansi yintuthu ephuma emgodini 
wakhe oyintolongo, kodwa into yona engayinanzelelayo yikuthi 
ababonwanga futhi kuleyondlela. Wasehlabela uMkristu wathi: 

"UFunokwakhe loSiliva-Demasi bayavumelana; 

Omunye ememeza, lomunye uyagijima, ukuze 

Bazuze imali; ngokunjalo laba ababili 

Bathatheke kulelilizwe, bangaqhubekeli phambili." 
Ngasengibona ukuthi ngaphetsheya kwalelogceke abahambi labo bafika 
endaweni ethile babona isikhumbuzo eduze lendlela. Bakhathazeka bobabili 
ngoba sabamangalisa ngenxa yokubunjwa kwaso. Sabonakala kwangathi 
yisithombe selitshe, isithombe somfazi owaphendulwa waba yisiduli. 
Baqonda kuleyondawo bekhangela leyonto. Basondela kodwa bengabonisisi 

ukuthi iyini. UBekithemba wabona kulotshiwe phezu kwekhanda 
lalesosithombe selitshe ngendlela engafundekiyo. Wathi kuMkristu (yena 
owayefundile kuhle): "Akukhangele lokhu okulotshwe laphaya; mhlawumbe 
wena uzakuba lakho ukukufunda." 

Wahamba uMkristu wayabona, wafika, wahlanganisa amabala, wabona 
ukuthi ayeyila: "Khumbula umkaLoti." Amazwi lawo wawafundela 
uBekithemba; emva kwalokho babona ukuthi lesosikhumbuzo siyisiduli 
sesawudo, aphendulwa waba yiso umfazi kaLoti ngoba wakhangela emuva 
ngenhliziyo ehawukelayo, mhlana ephuma eSodoma. Bethuka bamangala 
bebona lokhu, basebexoxa ngakho ngalindlela: 

UMkristu: "Yebo, mfowethu, kube kuhle ukuthi sisibone lesisiduli 
sesawudo. Ifike ngesikhathi esilungileyo, emuva kokuthi uDemasi 
esesibizele ukuthi siye lunguza entabeni yeMali. Ngabe siye njengokuthanda 
kwakhe ukuthi siye laphaya, kanti lawe ubuthanda ukuthi siye (wena 
mfowethu), lathi besiyakwenziwa into eyokubukwa ngabantu 
ababezalandela thina nxa befika khona besedlula kulindawo." 
UBekithemba: "Ngiyazisola ukuthi ngibe yisithutha esinje. Into 
engimangalisayo ngeyokuthi ngingabi njengenkosikazi kaLoti; ngoba 
ungaphi umahluko phakathi kwesono sakhe lesami? Yena wanyemukula, 
mina ngangilesiloyiso sokuyakhangela. Kawudunyiswe umusa 
kaNkulunkulu njalo mina ngibe lenhloni ukuthi kuke kwabakhona into 
enjalo enhliziyweni yami." 

UMkristu: "Asinanzelele linto esiyibona lapha ukuthi isisize ngesikhathi 
esizayo. Lumfazi wasinda kokunye ukwahlulelwa ngoba kazange abhubhe 
ekuchithekeni kweSodoma kanti wabhujiswa ngokunye, okunjengalokhu 
esikubonayo; waphendulwa wenziwa isiduli sesawudo." 
UBekithemba: "Qiniso lumfazi kithi ufanele ukuthi uyisixwayiso lesibonelo: 
isixwayiso sokuthi sixwaye isono sakhe. Mhlawumbe isiboniso kithi sokuthi 
yisigwebo bani esiyakwehlela labo abangayikunanzelela isixwayiso lesi. 
Ngokunjalo uKora, loDatane, loAbiramu kanye lamadoda angamakhulu 
amabili lamatshumi amahlanu ababhubha esonweni sabo baba yisiboniso 
kumbe isibonelo kwabanye ukuthi bananzelele. Kodwa phezu kwalokho 
konke ngimangaliswa yinto eyodwa, eyokuthi kubangelwa yini ukuthi 
oDemasi lezihlobo zakhe bame ngesibindi, bayikhangele kangaka 
leyondawo abakuyo bedinga lelogugu. Kodwa yena lumfazi loba 
wayikhangela kanye - waphendulwa wenziwa isiduli sesawudo (kasifundi 
ukuthi wake waphambuka endleleni langolunye unyawo). Ikakhulu 
njengokuthi ukwahlulela okwamehlelayo kwamenza waba yisibonelo 
endaweni eseduze labo abayibonayo, ngoba bengenze lutho ngaphandle 

kokuthi bambone, kuphela nxa bengaphakamisa amehlo abo. 
UMkristu: "Yindaba emele imangalise. Ibonisa ukuthi inhliziyo zabo 
aziselakho ukulungiswa; isikhathi sabo sesidlulile. Kangazi ukuthi 
ngingabalinganisa lobani; mhlawumbe ngingabalinganisa lalabobaphangi 
abaphanga imali yabantu phambi kukamahluleli, abaphanga impahla 
zabantu phansi kwaso isihlahla okuphanyekwa kuso abaphangi. Kuyatshiwo 
ngabantu beSodoma ukuthi babe yizoni ezinkulu, ngoba babe yizoni phambi 
kweNkosi, lokho kusitsho ukuthi phambi kwamehlo akhe, lanxa yena 
wayebenzele ububele. Ngoba ilizwe leSodoma laselifanana lesiVande 
seEdeni sakudala. Lokho kwamenza uNkulunkulu waba lomona, okwenza 
uhlupho lwabo lutshise njengomlilo kaNkulunkulu ovela ezulwini. 
Kubonakala kuhle ukuthi abanjalo abalingisa abeSodoma, abona phambi 
kukaNkulunkulu, yebo, lanxa bebonile izibonelo ezazibekwe njalo phambi 
kwabo ukubaxwayisa ngokuphambene lalokhu, kufanele khathesi babe 
ngabahlanganyeli bokutshaywa lokulahlwa okwesabekayo." 
UThembekile: "Isibili ukhuluma iqiniso. Kodwa ngumusa ongakanani lo 
wokuthi kungabanga nguwe, loba kungabanga yimi, owenziwe isiboniso 
phambi kwabanye abantu. Lokho kwenza ukuthi simbonge uNkulunkulu, 
sesabe phambi kwakhe, sihlale sikhumbula inkosikazi kaLoti." 

15. INqaba yokuThandabuza 

Ngasengibona ukuthi bayihamba indlela yabo baze bafika emfuleni omuhle 
owabizwa nguDavide inkosi ngokuthi nguMfula kaNkulunkalu. UJohane 
yena wawubiza wathi nguMfula wamanzi okuphila. Indlela yabo yayigudla 
okhunjini lomfula. UMkristu lesihlobo sakhe bahamba bethabile kakhulu; 
banatha amanzi omfula, aphilisa imimoya yabo ekhatheleyo. Njalo 
enkunjini zombili kwakukhona izihlahla eziluhlaza ezithela izithelo 
eziyizinhlobonhlobo. Amahlamvu ezihlahla ayengumuthi omuhle 
wokuvikela imikhuhlane: Badla amahlamvu azo bevikela imikhuhlane, 
leminye imikhuhlane ebehlela behamba. Bathokoziswa njalo yizithelo 
zalezizihlahla ezabangwa yikuhamba. Ngaphetsheya komfula 
kwakulamadlelo amahle ngenxa yemiduze. Kwakuluhlaza umnyaka wonke. 
Balala khona emadlelweni balala ubuthongo ngoba kuleyondawo 
babengadutshwa lutho. Bathi nxa sebephapheme bakhe izithelo zezihlahla 
badle, banathe amanzi omfula, babuye balale ubuthongo. Benza njalo 
okwensukwana emini lebusuku. Basebehlabela besithi: 

Khangelani imifudlana yekristali icwebezela njani; 
Ukududuza izihambi endleleni ephakamileyo; 
Amadlelo aluhlaza, alephunga elimnandi, 
Awakhuphela okumnandi: lalowo ongathi 

Yeka izithelo ezimnandi, yebo, amahlamvu athelwa yilezizihlahla, 
Masinya angathengisa konke, ukuze athenge linsimu. 

Kwathi sebezimisele ukuqhubekela phambili ngohambo lwabo, ngoba 
babengakabi sekucineni kohambo lwabo, basebesidla, banatha, 
basebekhuphuka. 

Ngasengibona ephutsheni lami ukuthi bathi bengakahambi umango omude 
kwase kusehlukana umfula lendlela kancinyane. Bakhathazeka 
okungekuncinyane ngalokho; kodwa babengelasibindi sokuphambuka 
endleleni; njalo indlela ekusukeni kwayo emfuleni yayilokhethe olunengi, 
lezinyawo zabo zasezibuhlungu ngenxa yohambo lwabo; ngakho-ke 
inhliziyo zabahambi zaphela amandla ngenxa yendlela. Ngalokho-ke 
besahamba bafisa indlela engcono kulaleyo. Kodwa eduzane labo, 
ngaphambi kwabo, ngakwesokhohlo kwendlela kwakulamadlelo lothango 
olulentuba ekhwelwayo kwehlelwe kuwo. Lelodlelo lalithiwa IDLELO- 
LOKUPHAMBUKELA. Wasesithi uMkristu esihlotsheni sakhe: "Nxa 
lelidlelo ligudla endleleni yethu, asikhwele sehlele kulo." Wasesiya-ke 
entubeni ukuthi abone okukhona, wabona nansi enye indlela igudlene 
lendlela yabo ngale kothango. Wathi uMkristu: "Kuye ngengikuthandayo; 
lapha kuhambeka lula. Woza-ke, Bekithemba omuhle, asikhwele sehlele 
kuyo lindlela." 

UBekithemba: "Kodwa uzakuthini nxa indlela isiphambukisa endleleni 
eqondileyo?" 

UMkristu: "Wathi omunye, akufanele ukuthi kungaba yilokho. Khangela, 
kayigudlani yini lendlela esihamba ngayo?" Ngakho uBekithemba 
wavumelana lamazwi esihlobo sakhe, wamlandela beqa bobabili 
esikhwelweni. Bathi sebehamba kuleyondledlana, bayithola ibuthakathaka 
enyaweni. Bathi bekhangela phambili kwabo babona indoda ihamba 
njengabo (lebizo lakhe lalinguThembize); basebemmemeza babuza ukuthi 
leyondlela iya ngaphi. Wathi yena: "Iya eSangweni leZulwini." Wathi 
uMkristu: "Khangela, kangikutshelanga lokho yini? Ngalokho uyabona 
ukuthi siqondile." Base bemlandela uThembize ehamba phambi kwabo; 
kodwa khangela-ke latshona ilanga, kwafika umnyama omkhulu. 
Ababesemuva babengasamboni ophambi kwabo. Lowo-ke owahamba 



88 



phambi kwabo (uThembize ngebizo), engasayiboni indlela phambi kwakhe 
wawela emgodini wakhe oyintolongo otshonayo, owagejwa yinkosi 
yaleyondawo, ukubamba ngawo izithutha ezizigqajayo, wacobozeka 
ekuweni kwakhe. 

UMkristu-ke lesihlobo sakhe bamuzwa esiwa. Basebem'meza ukuthi bezwe 
ukuthi kwenzenjani, kodwa kakubanga lampendulo. Bezwa ukububula 
kuphela. Wasesithi uBekithemba: "Singaphi khathesi?" Wathula umngame 
wakhe elovalo, ukuthi umphambukisile endleleni. Laseliqala ukuna 
lokuduma lokuphazima okwesabekayo. Amanzi anda kakhulu. 
UBekithemba wasebubula ngaphakathi kwakhe esithi: "Kwangathi ngabe 
ngigcine indlela yami!" 

UMkristu: "Ngubani obengacabanga ukuthi lindlela izasidukisa?" 
UBekithemba: "Mina ngayibona ngesaba lasekuqaleni; yikho ngazama 
ukukuvusa kancane. Ngabe ngakhuluma sobala, kodwa ngesaba ngoba 
umdala kulami." 

UMkristu: "Mfowethu omuhle ungacunuki. Ngidabukile ukuthi 
ngikuphambule ngakuletha engozini esobala enje. Ngithethelela mfowethu: 
kangikwenzanga lokho ngenhliziyo ehlose ububi." 

UBekithemba: "Ungakhathazeki mfowethu ngoba ngiyakuthethelela. Futhi 
ngiyathemba ukuthi lokhu kuzasenzela okuhle." 

UMkristu: "Ngiyathokoza ukuthi ngihambe lomfowethu olomusa. Kodwa 
singemi lapha. Asibuyele emuva." 

UBekithemba: "Kodwa mfowethu omuhle, akuhambe mina phambili." 
UMkristu: "Hatshi, akuhambe mina phambili, khona kuzakuthi nxa 
kulengozi iwele mina kuqala, ngoba kungenxa yami siphambukile sobabili." 
UBekithemba: "Hatshi, ungahambi phambili ngoba inhliziyo yakho 
ikhathazekile ingaphinda ikudukise futhi endleleni." 

Basebesizwa ngokuthokoza ilizwi elathi: "Misela inhliziyo yakho endleleni 
ephakemeyo, iqonde indlela leyo owahamba ngayo. Buyela emuva." 
Ngalesosikhathi amanzi ayesande kakhulu. Lokho kwenza ukuthi ukubuyela 
kwabo kube yingozi enkulu. (Ngasengisithi mina kulula ukuphambuka 
endleleni esikuyo kulokungena kuyo sesiphambukile), bakhuthazela 
ukubuyela emuva, kodwa kwakumnyama kakhulu, langokugcwala 
kwamanzi, baphose bagalula kasificamunwemunye kumbe katshumi. 
Babengekwenze ukufinyelela esikhwelweni ngalobobusuku ngobuciko 
bonke ababelabo. Ekucineni befika edunjaneni, bahlala lapho kwaze kwasa; 
sebekhathele balala ubuthongo. Kodwa kwakukhona eduzane lendawo 
ababelele kuyo inqaba okuthiwa yiNqaba yokuThandabuza; umniniyo 
wayeyiSiqhwaga uPhelithemba. Njalo babelele emhlabeni wakhe. Okwathi 

evuka ekuseni kakhulu, ehambahamba emasimini akhe wethuka ebona 
uMkristu loBekithemba belele ubuthongo elizweni lakhe. Wasebavusa 
ngelizwi elinzima, ehwabha wabuza ukuthi bavela ngaphi, benzani elizweni 
lakhe. Bamtshela ukuthi bangabahambi njalo balahlekelwe yindlela. 
UPhelithemba wathi kubo: "Lonile kimi ngalobubusuku ngokungena 
emasimini ami lilale khona; ngalokho elikwenzileyo, lizahamba lami." 
Bavuka bahamba laye ngoba wayelamandla kulabo. 

Njalo babengephendule ngoba babesazi ukuthi balecala. Isiqhwaga 
sabaqhuba phambi kwaso sabangenisa enqabeni yaso, emgodini wakhe 
oyintolongo omnyama, onuka kubi enhliziyweni zalamadoda. Balala lapho 
kusukela ngolweSithathu ekuseni kwaze kwaba nguMgqibelo ebusuku. 
Bengelakudla, kumbe ithonsi lamanzi, kumbe ukukhanya, kungekho muntu 
owababuza ukuthi banjani. Sibili babehlezi kubi lapho; bekhatshana 
lezihlobo labejayelene labo. Kulindawo uMkristu waba lokuthandabuza 
okulusizi ngoba kwaba ngokuphangisa kwakhe okungaqondile ukuthi 
behlelwe lusizi olunjeya. 

USiqhwaga uPhelithemba wayelomfazi. Ibizo lakhe lalinguThandabuza. 
Wathi eseyelala, uPhelithemba wamtshela umkakhe akwenzileyo; ukuthi 
ubambe abantu ababibili wababopha wabafaka emgodini wakhe 
oyintolongo ngokudabula emasimini akhe. Wabuza kumkakhe ukuthi 
kufanele abenze njani; umkakhe wabuza ukuthi bangobani, bavela ngaphi, 
baya ngaphi; yena wamtshela. Wasemeluleka esithi: "Uzakuthi nxa uvuka 
ekuseni, ubatshaye ungabi lesihawu." Kwathi evuka, wathatha induku 
eyesabekayo, wehlela emgodini oyintolongo, waya kubo, waqala 
ukubahlambaza kwangathi yizinja lanxa bengaphendulanga lutho olubi; 
wasebatshaya okwesabekayo baze behluleka lokuzisiza lokuphenduka 
phansi. Wathi nxa eseqede ukwenza lokho, wabatshiya khona lapho, 
bekhalelana ngosizi lwabo belila ngobuhlungu babo. Lonke lelolanga 
latshona bebubula, bekhala kanzima. 

Ngobusuku obulandelayo, uThandabuza ephinda ekhuluma lendoda yakhe 
ngabo; ezwile ukuthi basekhona, wayitshela wathi: "Ubobeluleka uthi 
kabazibulale." Kwathi sekusile waya kubo enyukumele uPhelithemba 
njengakuqala. Ebona ukuthi iyachinca imvimvinya abatshaye yona izolo, 
wathi kubo: "Ngoba lingayikuphuma kulindawo, kunye elingakwenza, 
yikuthi lizibulale, kungaba ngengqamu, intambo, kumbe itshefu. Kungani 
ukuthi likhethe ukuphila, khona kuhlangene lobunzima obunengi 
kangaka?" Bamncenga bona ukuthi abayekele bahambe. Wasebakhangela 
ebajamele, wasuka waya kubo, wayesezimisele ukubaqeda ngabe 
kawiswanga yisithuthwane. Ngoba ngesinye isikhathi nxa libalele 

wayewiswa yisithuthwane. Okwesikhatshana wehluleka ukusebenzisa 
izandla zakhe. Wasephuma ebatshiya njengakuqala, esithi abake banakane 
ukuthi bazakwenza njani. 

Ababotshiweyo base beselulekana, bebuzana ngokuthi: "Kambe senze 
akutshoyo yini?" Baqala-ke ukukhuluma ngalamazwi: 

UMkristu: "Mfowethu, sizakwenze njani? Lokhukuhlala esikuhlezi khathesi 
kulusizi. Ngokwami angazi ukuthi kuhle ukuthi sihlale ngaloluhlobo, loba 
ukuthi sife. Inhliziyo yami ikhetha ukukhanywa kulokuphila. Kimi ithuna 
lilula kulalumgodi oyintolongo; kambe sizabuswa yiSiqhwaga yini? 
UBekithemba: "Isibili isimo sethu siyesabeka; lokufa kungcono kulokuhlala 
lapha; kodwa asikhumbule ukuthi iNkosi yelizwe esiya kulo yathi: 
"Ungabulali." Ithi lingabulali omunye umuntu; kukangakanani-ke ukuthi 
silalele ilizwi lokweluleka kwakhe esithi sizibulale? Futhi obulala omunye 
umuntu, angabulala umzimba kuphela; kanti ozibulalayo, ubulala umzimba 
lomphefumlo. Futhi mfowethu wena ukhuluma ngokuphumula ethuneni: 
kodwa ususikhohliwe yini isihogo abaya kuso ababulalayo? Ngoba kakho 
umbulali olokuphila okuphakade. Kasikhumbule futhi ukuthi umthetho 
wonke kawukho ezandleni zeSiqhwaga uPhelithemba. Ngithi labanye, 
ngokwazi kwami, sewake wababamba njengathi, kodwa sebaphunyuka 
ezandleni zakhe. Ngubani owaziyo ukuthi uNkulunkulu owenza umhlaba 
angenze ukuthi afe uSiqhwaga uPhelithemba, kumbe kwesinye isikhathi 
akhohlwe ukusikhiyela phakathi, kumbe awiswe yisithuthwane phambi 
kwethu, kuqine imisipha yakhe? Nxa lokho kungenzeka futhi mina 
ngokwami ngizimisele ukuqinisa inhliziyo njengendoda; ngizame ngakho 
konke engilakho ukuzikhulula ezandleni zakhe; ngibe yisithutha 
ukungakuzami lokho ekuqaleni; kodwa mfowethu, loba kunjalo asibekezele 
sizwe ubunzima, siyekele okwesikhatshana. Sizafika isikhathi sokuthi 
sikhululwe kuhle. Asingazibulali thina ngokwethu. 

Ngalamazwi uBekithemba wathobisa inhliziyo yomngane wakhe 
ngalesosikhathi. Baqhubeka bendawonye (ebumnyameni) ngalelolanga, 
besosizini olunzima olukhalisayo. Kwathi lapho sekuhlwile, uSiqhwaga 
waphinda waya endlini yalezozibotshwa efuna ukubona ukuthi zikulalele 
ukweluleka kwakhe. Wathi nxa efika khona, wazithola zisaphila. 
Kwasekusele ukuphefumula kodwa ngenxa yokuswela ukudla lamanzi, 
langenxa yamanxeba ayezitshaye wona. Kodwa uPhelithemba wazifica 
zisaphila; lokho kwamthukuthelisa kakhulu, wazitshela wathi njengoba 
zingakulalelanga ukweluleka kwakhe, kuzakuba kubi kuzo ngangokuthi 
kwakungaba ngcono ukuthi azizalwanga. Zathuthumela kakhulu ngalokho; 

ngithi uMKristu wawa waqaleka; kodwa esephapheme, baphinda 
bakhuluma ngokweluleka kukaSiqhwaga besithi: "Kambe kuhle ukuthi 
sikulalele loba hayi? 

UMkristu kwangathi angathanda ukwenza lokho; kodwa uBekithemba 
waphendula okwesibili wathi: 

UBekithemba: "Mfowethu, awukhumbuli ukuba yindoda kwakho 
owawulakho kuqala? UApoliyoni wehluleka ukukucoboza, lakho konke 
okunye owakuzwayo, wakubona, wakuphatha esigodini sethunzi lokufa. 
Hawu! Inhlupheko, lovalo, lokwethuka owedlule kukho! Khathesi uyesaba 
kuphela? Uyabona, mina ngilapha kanye lawe, emgodini oyintolongo, mina 
engibuthakathaka kulawe. LalesiSiqhwaga singilimazile kanye lawe. Sisusile 
emlonyeni wami ukudla lamanzi. Mina lawe silila singelakukhanya. Kodwa 
asizame ukubekezela. Khumbula ukuthi wenza ubudoda eMdlalweni weZe. 
Wawungesabi amaketane kumbe izongo, ngitsho lokufa okulegazi. Ngakho 
kasibekezele, senze ngokwamandla ethu, ukuze siphephe ihlazo 
elingafanelanga umuntu ongumKristu." 

Kwathi sekuhlwile futhi uSiqhwaga wayalala kanye lomkakhe owabuza 
mayelana lezibotshwa ukuthi zilalele yini ukweluleka kwakhe; waphendula 
wathi bangamahlongandlebe, bakhethe ukuthwala ubuhlungu bonke 
kulokuzibulala. Wasesithi uThandabuza: "Bathathe ubase egcekeni kusasa, 
ubatshengise amathambo lenkakhayi zalabo owababulalayo kuqala, ubenze 
bakholwe ukuthi kusizaphela iviki uzabadabula babe yiziqa njengokuthi 
wenza kwabanye babo mandulo." Kwathi sekusile uSiqhwaga waphinda 
waya kubo, wabasa egcekeni, wabatshengisa njengokwakutshiwo 
ngumkakhe, wathi: "Laba babengabahambi njengani. Bangena labo 
emasimini ami njengani; kwathi mhla ngibabonayo, ngabadlikiza. 
Kuzakuthi zingakapheli insuku ezilitshumi, ngenze lokho lakini futhi. 
Khathesi hambani libuyele emgodini wenu." 

Wasehamba labo ebatshaya ibanga lonke ukuya lapho. Ngakho balala 
lelolanga lonke, ngoMgqibelo, besesizini njengakuqala. Kuthe sekuhlwile, 
uThandabuza loSiqhwaga indoda yakhe belele, baphinda bakhulumisana 
ngalezozibotshwa. USiqhwaga wamangala ngokwehluleka kwakhe 
ukuzinqoba ngokuzitshaya, langokuzeluleka. Wasesithi umkakhe: 
"Ngiyesaba futhi ukuthi bahlezi bethembile ukuthi kuzafika omunye 
ukuzabakhupha kumbe balecebo lokuvula umnyango. Mhlawumbe 
balamakhiye abethembe ukuphepha ngawo. UPhelithemba wathi: " Utsho 
njalo, mkami? Ngizabahlola kusasa." Kwathi ngoMgqibelo, ebusuku, 
phakathi kwamabili, abahambi baqala ukuthandaza kwaze kwaba 
semadabukakusa. Sekumpondozankomo uMkristu emangala kancinyane 

wakhuluma ngamazwi avuthayo wathi: "Hawu! Mina siwula; ngihlezi nje; 
ngilele kulumgodi oyintolongo enukayo, endaweni yokuba ngabe ngihamba 
ngikhululekile. Ngilekhiye esifubeni sami, ethiwa nguSithembiso. 
Engiyaziyo ukuthi ingavula konke okusenqabeni yokuThandabuza." 
Wasesithi uBekithemba: "Kuhle lokho, mfowethu. Ikhuphe esifubeni sakho 
uzame." UMkristu waseyikhupha esifubeni sakhe, waqala ukuzama 
umnyango womgodi oyintolongo; wathi ephendula ikhiye, insimbi yawo 
yabuyela emuva, umnyango wavuleka lula, baphuma bobabili, uMkristu 
loBekithemba. Base besiya emnyango ongaphandle oya egumeni lenqaba: 
bawuvula lalowomnyango ngekhiye yabo. Base besiya emuva kwalokho 
esangweni elikhulu lensimbi ngoba kwakumele livulwe lalo; kulo 
kwakulukhuni kodwa ikhiye yakhe yavula lakulo. Basebeqhubekela 
phambili, isango lavuleka bethi bazakweqa baphangise; kodwa lesosivalo 
ekuvulekeni kwaso sabanga umsindo owazewavusa uPhelithemba, 
waphangisa wavuka esithi kabababambe, kodwa wakhulelwa yimisipha 
ngoba wakhulelwa yisithuthwane wehluleka ukubabamba. Basebehamba-ke 
baze bangena endleleni yeNkosi; basila ngoba basebengaphandle 
kokuphathwa nguPhelithemba. 

Bathi sebeqile entubeni, baqala ukukhumbula abazakwenza kuleyontuba 
ukuze kuvimbele abalandelayo ukuthi bangaweli ezandleni 
zikaPhelithemba; bavumelana ukumisa insika kuleyondawo, babhala kuyo 
amazwi athi: Ngale intuba kuyiwa enqabeni yokuthandabuza egcinwe 
yisiqhwaga uPhelithemba, odelela iNkosi yeLizwe leZulwini, efuna 
ukubhubhisa abahambi abangcwele; ngakho abalandelayo babona 
okubhaliweyo, baphepha ingozi, sebekwenzile lokhu bahlabela ingoma ethi: 

"Saphambuka endleleni, sasesifica ukuthi 

kwakunjani ukunyathela ilizwe elingavunyelwayo. 

Akuthi abalandelayo bananzelele, 

Hlezi ukungananzeleli kubenze njengoba lathi senza, 

Hlezi ngokuphambuka babe yizibotshwa zakhe, 

Onqaba yakh' nguThandabuza, lobiz' lakh' nguPhelithemba." 

16. INtaba eZimnandi 

Bahamba-ke baze bafika ezintabeni okuthiwa ziNtaba eziMnandi. 
Zazingezenkosi yaleyontatshana ebesikhuluma ngayo kuqala. Bakhwela 
ezintabeni babona amasimu, lezilimo lezivande lemithombo yamanzi 
abanatha bageza badla izithelo ezivela ezivandeni ngesihle. Kodwa phezu 
kwalezo zintaba kwakulabelusi ababeluse izimvu zabo bemi ngasendleleni. 
Izihambi zaya kubo zafika zema ngendondolwana zazo (njengokwenza 
kwezihambi ezikhatheleyo nxa zimi zikhuluma lomuntu endleleni) zabuza- 
ke zathi ngezikabani lezizintaba ezimnandi lalezizimvu ezidla kuzo. 
Abelusi: "Lezizintaba ziyiLizwe likaEmanuwele, uyazibona usemzini wakhe. 
Lezimvu zingezakhe, futhi wazibekela ukuphila kwakhe." 
UMkristu: "Yiyo yini lindlela eya eMzini weZulwini?" 
Abelusi: "Yiyo; limi kuhle endleleni." 
UMkristu: "Kungumango ongakanani ukuya khona?" 

Abelusi: "Mude kubo bonke; kodwa kuphela kulabo abazakhuthala bayefika 
khona." 

UMkristu: "Ilungile, kumbe ilengozi lindlela?" 

Abelusi: "Ilungile kwabaqondileyo; kodwa kwabeqayo bazakhubeka kuyo." 
UMkristu: "Khonapha kukhona okokuphumuza abahambi abadiniweyo 
labaphelamandla endleleni yini?" 

Abelusi "INkosi yalezizintaba isilaye yathi: Lingakhohlwa ukungenisa 
abahambayo, lokubaphatha kuhle. Ngakho okuhle kwendawo kuphambi 
kwenu." 

Ngabona futhi ephutsheni lami ukuthi kwathi abelusi bebona ukuthi 
bangabahambi, bababuza imibuzo; labo baphendula njengakwezinye 
indawo; njengokuthi, "Livela ngaphi?" lokuthi, "Lingene njani endleleni?", 
"Njalo liyibekezelele njani indlela?" Ngoba balutshwana abasuka besiza 
lapha ababefinyelela kulezizintaba. Kodwa abelusi sebezwe ukuphendula 
kwabo, bakholwa yilokho, babakhangela ngothando olukhulu, bathi: 
"Siyalamukela kuhle eziNtabeni zobuMnandi". Mina ngithi, amabizo 
alabobelusi, babengoLwazi, loMhlakaniphi, loLinda, loBuqotho. 
Bababamba ngezandla babesa emathenteni abo, babapha okwakukhona 
okuvuthiweyo; bathi futhi: "Sithanda ukuthi like lihlale lapha kancinyane, 
sazane lani, lengezelelwe ukuthokoza okuhle kwaleziziNtaba eziMnandi." 
Bavuma ukuhlala. Basebesiyalala ngalobobusuku, ngoba kwase kuhlwile. 
Ngasengibona ephutsheni lami ukuthi kusasa abelusi bavusa uMkristu 
loBekithemba ukuthi bahambahambe labo ezintabeni. Baphuma-ke labo, 

bahambahamba isikhatshana bebuka ilizwe elihle nhlangothi zonke. 
Basebesithi abelusi omunye komunye: "Kasitshengise lababahambi okunye 
okumangalisayo." Bathi sebevumelene, babesa phezu kwentatshana 
okuthiwa kuseKuduheni eyayinde kakhulu kuhlangothi olukhatshana, bathi 
kabakhangele phansi. Bakhangela phansi oMkristu loThembile, babona 
abantu abathile ezansi, bephahlazekile, ababewe entatshaneni. Wabesethi 
uMkristu: "Kutshoni lokhu?" Abelusi bamphendula bathi: "Kawuzwanga 
ngalabo abaduhiswa belalele uHumeniyo loFileto, ngoba bona babesithi 
ukuvuka kwabafileyo sekwedlulile?" Baphendula bathi: "Yebo, sezwa." 
Bakhuluma futhi abelusi bathi: "Labo elibabonayo bephahlazekile ezansi 
kwentaba le, yibo. Kuze kube khathesi abangcwatshwanga njengoba libona, 
kwenzelwa ukuxwayisa abanye ukuthi bangakhweli engqongweni, lokuthi 
bangasondeli eliweni lalintaba." 

Ngasengibona futhi ukuthi babesa phezu kwenye intaba okuthiwa 
kuseKuxwayeni. Bathi kabakhangele khatshana kakhulu; bakhangela 
babona kungathi ngabantu abathile abahambahamba phakathi 
kwamathuna ayekhona lapho. Njalo bananzelela ukuthi labobantu 
babezimpumputhe, ngokuba kwesinye isikhathi babekhubeka emathuneni, 
besehluleka lokuphuma khona. Wasesithi uMkristu: "Kutshoni lokhu?" 
Basebephendula abelusi bathi: "Alibonanga eduze lalintatshana isango 
lokungena edlelweni, ngakwesokhohlo kwalindlela? Kusukela kulelosango 
kuqala indlela eqonda kuNqaba yokuThandabuza egcinwa nguSiqhwaga 
uPhelithemba; labayabantu-ke (ekhomba emathuneni), babehamba 
uhambo njengani khathesi, baze bafinyelela kulelosango; kodwa ngenxa 
yokuthi indlela eyayilungile yayilamatshe bakhetha ukuphambuka lapho, 
bangena edlelweni; lapho babanjwa nguSiqhwaga uPhelithemba, bafakwa 
eNqabeni yokuThandabuza. Kwathi sebegcinwe isikhathi eside emgodini 
oyintolongo, ekucineni wabakhipha amehlo wabasa phakathi 
kwalamathuna. Lapho wabatshiya behambahamba khona, kuze kube 
lamuhla, ukuze kugcwaliseke ilizwi lohlakaniphileyo elithi: "Umuntu 
oduhayo endleleni yokuqonda, uzahlala enhlanganweni yabafileyo. 
UMkristu loBekithemba besizwa lamazwi, bakhangelana bekhala 
izinyembezi, kodwa kababatshelanga lutho abelusi." 

Ngasengibona ephutsheni lami ukuthi abelusi babasa kwenye indawo 
engaphansi, lapho okwakukhona isivalo eceleni kwentaba. Basivula isivalo 
bathi kabakhangele phakathi; bakhangela phakathi, ngakho babona ukuthi 
kumnyama, kugcwele intuthu. Kungathi bezwa ukuduma komlilo, 
lokububula kwabantu abasebuhlungwini. Basebesizwa iphunga lesibabule. 
Wasesithi uMkristu: "Kutshoni lokhu?" Abelusi babatshela bathi: "Le 

yindlela ephambukela esihogweni; indlela abazenzisi abahamba ngayo, 
ngitsho abathengisa ilungelo labo lokuzalwa, njengoEsawu, labathengisa 
iNkosi yabo loJuda, labathuka izindaba ezinhle zevangeli loAleksandro, 
labaqamba amanga befihla loAnaniya loSafira umkakhe." 
UBekithemba: "Ngiyabona ukuthi laba babetshengisa ukuthi bangabahambi 
njengathi. Kakunjalo?" 

Abelusi "Yebo! Babephakathi kwakho okwesikhathi eside." 

UBekithemba "Ake ngizwe ukuthi bahamha kangakanani ngohambo lwabo; 

ngoba phela kulokhu balahlwa ngosizi olunjeyana?" 

Abelusi: Abanye basebedlulile kulezizintaba. Abanye bengakafinyeleli 
lapha." Basebethi abahambi omunye komunye: "Kufuneka ukuthi sikhale 
kuSomandla asinike amandla." 

Abelusi: "Yebo! kufanele futhi ukuthi lisebenze ngawo nxa lilawo." 
Ngalesisikhathi abahambi bathanda ukuqhubekela phambili, labelusi labo 
futhi babethanda ukuthi bahambe, babaphelekezela yonke indlela baze 
bafika ekupheleni kwezintaba; basebethi abelusi omunye komunye: 
"Asibatshengise abahambi lapha, isango lomuzi wasezulwini, nxa bekwazi 
ukukhangela ngesiboniboni sokukhangela." Abahambi bakuvuma kuhle 
lokho; abelusi basebebasa phezu kwentatshana ende ethiwa iCwebile. 
Basebebanika isiboniboni sabo ukuthi bakhangele ngaso; basebezama 
ukukhangela, kodwa bathi nxa bekhumbula okokucina abakutshengiswa 
ngabelusi, bathuthumela. Ngalokho babengaboni kuhle ngesiboniboni; kube 
kanti babona angathi kufanana lesango; njalo lokunye njalo kobukhosi 
baleyondawo. Basebehamba-ke behlabelela besithi: 

"Ngokunjalo ngabelusi, imfihlo ziyembulwa, 

Ezifihliweyo kwabanye abantu. 

Woza kubelusi-ke, uba uzabona 

Izinto ezijulileyo, izinto ezifihliweyo njalo lezimangalisayo." 
Sebezasuka, omunye wabelusi wabanika incwadi etshengisa indlela. 
Omunye wathi kabaxwaye uMkhohlisi. Owesithathu wathi kabananzelele 
ukuthi bangalali elizweni elithakathiweyo. Owesine wathi kabahambe kuhle, 
uNkulunkulu abe labo. 
Ngasengiphaphama ephutsheni lami. 

17. KuMhlaba oVilaphisayo 

Kodwa ngaphinde ngalala ubuthongo, ngaphupha ngibona labobahambi 
bobabili besehla ezintabeni, behamba ngomgwaqo oya eMzini weZulwini; 
kodwa eduze lalumgwaqo, kukhona ilizwe leKuziqhenyeni. Kwakukhona 
futhi indledlana ebhodabhodayo evela elizweni lelo, engena kulumgwaqo 
ababehamba kuwo abahambi. Kuleyondawo bahlangana lejaha 
elikhutheleyo, elalivela kulelolizwe; obizo lakhe lalinguKungazi. UMkristu 
waselibuza ukuthi livela ngaphi, liya ngaphi. 

UKungazi: "Nkosi, ngazalelwa kulelilizwe elilaphaya eduze lathi 
ngakwesokhohlo; Ngiya eMzini weZulwini." 

UMkristu: "Kodwa uthi uzangena ngani esangweni ngoba mhlawumbe 
uzathola ubunzima obuthile lapho?" 

UKungazi: "Njengokwenziwa ngabanye abantu abalungileyo." 
UMkristu: "Kodwa uzatshengisani esangweni, okungenza ukuthi uvulelwe?" 
UKungazi: "Ngiyayazi intando yeNkosi yami. Ngiphile impilo elungileyo. 
Ngiyambhadala wonke umuntu okwakhe. Ngiyakhuleka, ngizile ukudla, 
ngibhadale okwetshumi, njalo ngiphe izipho; sengitshiye ilizwe lakithi, 
ngisiya kuleliya" 

UMkristu: "Kodwa, awungenanga ngesangwana elisekuqaleni kwalindlela. 
Ungene ngendlela ebhodabhodayo. Ngakho ngiyesaba mina; laphezu 
kwakho konke ozitsho ngakho, kuzakuthi mhla kufika usuku 
lokuthonisiswa, ubekwe icala lokuthi ulisela, ungumphangi, endaweni 
yokungena ekhaya." 

UKungazi; "Makhosi, lingabezizwe sibili; angilazi. Yanelani, lilandele 
ukukhonza kwelizwe lakini; lami ngizalandela ukukhonza kwakithi. 
Ngithemba ukuthi konke kuzakuba kuhle. Isango lelo elilitshoyo, umhlaba 
wonke uyazi ukuthi likhatshana kakhulu lelizwe lakithi. Kangikhumbuli 
ukuthi ukhona loyedwa wakithi oyaziyo indlela eya khona; kodwa bona 
kabalandaba, loba beyazi loba bengayazi; njengoba ubona silawo umkhondo 
omuhle ovelela elizweni lakithi ungenela kulindlela." 

Wathi uMkristu nxa ebona ukuthi lowomuntu uhlakaniphe ngokuziqhenya, 
wasondela kuBekithemba, wathi kuye ngokunyenyeza: "Isiwula silethemba 
elingcono kulaye." Wathi futhi: "Uba oyisiwula ehamba endleleni; 
ukuhlakanipha kwakhe kuyaphela; atsho kubo bonke ukuthi uyisithutha. 
Sisezakhulumani laye, asidlulele phambili, simtshiye akhumbule 
ngakuzwileyo. Emva kwalokho sibone kumbe ngesilinganiso esithize 
singamsiza ngokulungileyo." 

Wasesithi uBekithemba: 

"Akuthi uKungazi okwesikhatshana akhumbule 
Ngokukhulunyiweyo, njalo kangakwali 
Ukweluleka okuhle ukukugona, hlezi ahlale 
Enjalo lokhu engazi ngalokho okuyinzuzo enkulu, 
UNkulunkulu uthi labo abangelakuqedisisa, 
Loba ebenzile, bona kayikubasindisa." 

Wathi njalo UBekithemba: "Ngithi mina akufanele ukuthi simtshele konke 
kanye kanye. Asimdlule, nxa uthanda, sikhulume laye eselokulalela kuhle." 
Basebeqhubeka, uKungazi wabalandela. Bathe sebehambe ibangana, 
bangena endledlaneni emnyama kakhulu, lapho abahlangana lendoda 
eyayibotshwe ngamadimoni ayisikhombisa ngentambo eziyisikhombisa. 
Lawomadimoni ayembuyisela emuva, kulesosivalo ababesibone eceleni 
kwentaba. UMkristu olungileyo waqala ukuthuthumela; lomngane wakhe 
uBekithemba wathuthumela. Kwathi lapho amadimoni emdonsa 
lowomuntu, uMkristu wakhangela ukuthi uyamazi yini; wanakana ukuthi 
kungaba nguMfulatheli, owayehlala emzini weKuhlubukeni. Kodwa ubuso 
bakhe kabubonanga kuhle ngoba ikhanda lakhe walifihla njengesela 
elibanjiweyo. Kodwa uthe esedlule, watshibilika uBekithemba 
wamkhangela, wabona iphepha emhlane wakhe elibhalwe ukuthi: "Umfundi 
ongathembekanga; lomhlubuki olahliweyo." 

Wasesithi uMkristu kumngane wakhe: "Sengikhumbula engakutshelwa 
ngento eyehlela umuntu olungileyo kulezizindawo. lbizo laleyondoda 
kwakunguThemba-Elincane, kodwa ingumuntu olungileyo; yayihlala emzini 
okuthiwa kuseBuqothweni. Into nansi: Ekuqaleni kwalindledlana 
kulendlela eyehla ivela eSangweni leNdlelebanzi. Leyondlela ibizwa 
ngokuthi yiNdlela yaBafileyo; ngenxa yokubulawa kwabanengi ngabaphangi 
okwenzakala kuleyondawo; UThemba-Elincane lo ehamba uhambo 
njengathi, esekhathele wahlala phansi lapho, walala ubuthongo. Kwehla 
ngalesosikhathi kuleyondledlana, kuvela eSangweni leNdlelebanzi amasela 
amakhulu amathathu; oDangalinhliziyo loKathembi loMacala (izelamani 
ezintathu). Kwathi lamadoda ebona uThemba-Elincane lapha alele khona, 
aya egijima ngamandla; kodwa lowomuntu olungileyo wayesanda kuvuka 
ebuthongweni, esasukuma, esithi useqhubeka ngohambo lwakhe. Asesiya 
kuye wonke kanye kanye emsongela, athi keme. UThemba-Elincane 
wasehlobisa umzimba engelamandla okulwa kumbe ukubaleka. Wasesithi 
uDangalinhliziyo: "Khupha isikhwama sakho semali!" Kodwa 

ngokungaphangisi kwakhe ukuyikhipha (ngoba engathandi ukulahlekelwa 
yimali yakhe), uKathembi wamsukela wafaka isandla sakhe esikhwameni 
sakhe, wakhupha lapho umxhaka wesiliva. Wasememeza esithi: "Amasela! 
Amasela!" Ngalokho, uMacala wasemtshaya ekhanda, ngenduku enkulu 
ayeyiphethe. Ngalokhokumtshaya, wamwisa phansi, wathi daca, wopha 
ngokungathi uzakufa. Sonke lesosikhathi amasela ema phambi kwakhe 
emkhangele, kodwa kwathi besizwa kungathi bakhona abezayo ngendlela, 
besaba ukuthi kungaba nguMusomkhulu wemzini weKuthembokukhulu, 
abaleka amtshiya lowomuntu omuhle ukuthi azibonele. Emuva 
kwesikhatshana uThemba-Elincane waqaqabuka wavuka elobuthongo 
wahamba endleleni yakhe. Yiyo leyo-ke indaba. 
UBekithemba: "Kodwa amasela amphanga konke ayelakho yini?" 
UMkristu: "Hatshi, awacinganga lapho ayefake khona amatshana akhe 
aligugu; asila wona. Kodwa indoda leyo elungileyo yahlupheka kakhulu 
ngalokhokuphangwa kwayo ngoba amasela athatha inengi lemali ayefanele 
ukuyisebenzisa. Into angayitholanga, (njengoba ngitshilo) ngamatshana 
aligugu; futhi kwakulemadlana engaphandle eyasalayo, kodwa 
yayingelakumfikisa ekucineni kohambo lwakhe. Yebo, (nxa 
ngingatshelwanga kubi) bathi wahamba lowomuntu ecela ebantwini ukuze 
aphile (ngoba wayengelakho ukuthengisa amatshana akhe), kodwa wacela 
njalo wenza ayengakwenza, wahamba (njengoba sisitsho) kanengi walamba 
kummango wakhe oseleyo." 

UBekithemba: "Kodwa isimangaliso yikuthi awayitholanga incwadi yakhe 
yokungena esangweni loMuzi weZulwini." 

UMkristu: "Yisimangaliso sibili kodwa kawayitholanga. Lokho kwenziwa 
nguMlondolozi wakhe ukuthi isile leyoncwadi, ngoba yena 
wayengelamandla okuzilondoloza; ngoba emangaliswe yikumehlela kwabo, 
wayengelamandla, kumbe inhlakanipho yokufihla ulutho; ngakho 
kwakuyikulondoloza koPhezukonke ukuthi kabakubonanga lokho okuhle." 
UBekithemba: "Kodwa kwakufanele ukuthi kube yintokozo kuye ngoba 
amasela engawatholanga amatshana akhe aligugu." 

UMkristu: "Kwakufanele kube lududuzo olukhulu kuye ngabe 
wawasebenzisa njengoba wayefanele. Kodwa labo abangitshela lindaba 
bathi kawasebenzisanga kuyo yonke indlela langenxa yokudabuka ngemali 
yakhe ababeyithethe. Isibili wawakhohlwa ibanga elikhulu lwengxenye 
yohambo lwakhe; loba kunjalo kwakuthi loba nini nxa ewakhumbula aqale 
ukududuzeka, abesekhumbula ngokulahlekelwa kwakhe, leyominakano 
ibisiginya konke." 

UBekithemba: "Hawu! Umuntu oyangekileyo; wahlupheka kakhulu." 

UMkristu: "Uthi yikuhlupheka? Yebo wahlupheka kakhulu. Kwakungeke 
kube njalo lakithi yini, aluba sasiphethwe njengoba wayephethwe laye, 
ekuntshontshelweni lekulinyazweni; lalokho endaweni engaziwayo, 
okufanana laye? Kuyamangalisa ukuthi kafanga ngenhliziyo yosizi! 
Ngatshelwa ukuthi indlela yonke eseleyo, wahamba ekhala, ebubula, etshela 
bonke abamficayo kumbe abaficayo endleleni, lapho aphangwa khona, 
lokuthi waphangwa njani; lokuthi ngobani abakwenzayo; lokuthi 
walahlekelwa yini; lokuthi walinyazwa njani; lokuthi waphose wafa." 
UBekithemba: "Ngimangaliswa yikuthi kazange athengise amatshana akhe 
aligugu, athole imali ngawo; ukuze azuze okwakungamsiza ekuhambeni 
kwakhe." 

UMkristu: "Ukhuluma njengomuntu oyisiwula kuze kube lamuhla. 
Yayizawathengiselani? Yayizawathengisa kubani? Kulo lonke lelolizwe 
eyantshontshelwa kulo, amatshana aligugu ayo ayengasetshenziswa. Futhi 
yayingalufuni usizo olunjalo. Ngaphandle kwalokho, yayikwazi ukuthi 
yayingeke ingene emzini wezulu ingelawo amatshana ayo aligugu. Futhi 
kungcono ukuhlangana lamasela azinkulungwane ezilitshumi lokubulawa 
yiwo kulokuxotshwa embusweni wezulu." 

UBekithemba: "Kwenze njani ukuthi ube lenhliziyo elukhuni mfowethu? 
UEsawu wathengisa ilifa lobuzibulo bakhe ukuze athole umganyana 
wokubomvu. Kanti lelolifa lobuzibulo bakhe lalililitshana lakhe eliligugu; 
uba yena wakwenza lokho, kungenzeka njani ukuthi uThemba-Elincane 
angakwenzi lokho?" 

UMkristu: "UEsawu wathengisa ilifa lobuzibulo bakhe sibili. Benza njalo 
abanengi; bazikhiphela ngaphandle kwesibusiso esilungileyo, 
njengokwenziwa ngulowo omubi; kodwa kufanele wenze umahluko 
phakathi kukaEsawu loThemba-Elincane, laphakathi kwezimpahla zabo. 
Ilungelo lobuzibulo bukaEsawu lalingumfuziselo; amatshana aligugu 
kaThemba-Elincane ayengenjalo; isisu sikaEsawu sasingunkulunkulu 
wakhe, kodwa esikaThemba-Elincane sasingenjalo. Ukufuna kukaEsawu 
kwakusenkanukweni yenyama yakhe, okukaThemba-Elincane 
kwakungenjalo. Njalo uEsawu waba yimpumputhe ngenxa yokulamba 
kwakhe. Ngoba wathi: "Sengizakufa; lelilungelo lobuzibulo lizanginceda 
ngani?" Kodwa uThemba-Elincane, lanxa kwakuyisabelo sakhe-nje ukuthi 
abe lokholo oluncinyane, kwathi ngokholo lwakhe oluncane wagcinwa 
kulobubutshapha; wenziwa wabona ukuqakatheka kwamatshana akhe 
aligugu, kulokuwathengisa; njengoEsawu ethengisa ubuzibulo bakhe. 
Asizange sifunde loba ngaphi ukuthi uEsawu wake waba lokholo ngitsho 
loluncane. Isibili akumangalisi ukuthi umuntu obuswa yinyama yodwa 



100 



athengise ngobuzibulo bakhe, langomphefumulo wakhe, langakho konke 
kuSatane. Labo abanjalo bafanana lembongolo ethi nxa ithukuthele, 
ingaphendulwa: nxa beqhutshwa yinkanuko, bafuna ukuyizuza leyonto, 
loba kutheni. Kodwa uThemba-Elincane wayelenhliziyo engafanani lezabo. 
Ingqondo yakhe yayisezintweni zeZulu: Wayephila ngezinto eziphilisa 
umphefumulo lezivela phezulu; ngakho wayengakwenzelani olokuziphatha 
okunje ukuthi athengise amatshana akhe aligugu (ngabe kwakukhona 
owayengawathenga), ukugcwalisa ingqondo yakhe ngezinto eziyize. 
Umuntu angakhupha imali yakhe ukuthi agcwalise isisu sakhe ngotshani 
yini? Kumbe ungalincenga ijuba ukuthi lidle inyama njengewabayi yini? 
Lanxa abangelakukholwa bangathengisa ngakho konke abalakho, baze 
bacine ngokuthengisa ngabo uqobo, ukuze banelise inkanuko zabo 
zenyama. Kodwa abalokholo, ukholo olusindisayo, loba luluncane, bangeke 
bakwenze lokho. Uphosise ngalokho wena mfowethu." 
UBekithemba: 'Ngiyakwemukela; kube kanti ukungikhumbuza kwakho 
okubuhlungu kuphose kwangizondisa." 

UMkristu: "Kangenzanga lutho ngaphandle kokuthi ngikufananise lenyoni 
ezikhutheleyo, ezizagijima yonke indawo ezindleleni ezivuthiweyo 
ezingaqedisisiyo; kodwa asikwedlule lokho, sinakane ngendaba esikhuluma 
ngayo, sizabuye sizwane." 

UBekithemba: "Kodwa lokho, Mkristu, lababafo abathathu, ngileqiniso 
ukuthi lixuku lamagwala; ucabanga ukuthi babengabaleka njalo ngokuzwa 
umsindo owenziwa ngumuntu ozayo endleleni? Kungani uThemba-Elincane 
engabanga lesibindi? Mina ngikhumbula ukuthi ngabe wagadla kanye, 
wavuma kungasancedi." 

UMkristu: "Abanengi sebetshilo ukuthi ngamagwala sibili, kodwa 
ngesikhathi sokulingwa, balutshwana abakubone kunjalo. Lo uThemba- 
Elincane, wayengelasibindi yena. Ngibona mfowethu, ukuthi aluba 
bekunguwe, ubuzakwehluleka. Kodwa khathesi ukhuluma kakhulu, ngoba 
bekhatshana lathi; aluba bebengabonakala kuwe njengoba bakwenza kuye, 
bangakucabangisa okunye. Kodwa ake ucabange lindaba yokuthi labobafo 
bangamasela asebenzela inkosi yomgodi ongelamkhawulo. Yona ilakho 
ukuza ngokwayo; ukubasiza nxa kudingeka; ilizwi layo linjengokubhonga 
kwesilwane. Lami sengake ngahlangana labo njengoThemba-Elincane; 
ngakufica kuyinto eyesabekayo, bafika labobafo abathathu baphelela phezu 
kwami. Ngathi ngiqala ukuzivikela njengoMkristu, bamemeza, yasifika 
inkosi yabo. Ngangizakuthi, njengokutsho kwenkulumo, nginikele impilo 
yami ngenxa kadenariyu; kodwa njengokuthanda kukaNkulunkulu 
ngangembeswe ngezikhali zokuzivikela, yebo lanxa ngangivunule kanje, 

ngathola kunzima ukuma njengendoda. Kakho umuntu ongatsho 
esikuzwayo ngaleyompi, ngaphandle kwalowo obesempini yena 
ngokwakhe." 

UBekithemba: "Yebo, kodwa uyabona ukuthi lawomasela abaleka lapho 
ecabanga ukuthi uMusomkhulu uyeza." 

UMkristu: "Ngeqiniso kanengi abaleka lenkosi yawo, sekuqhamuke 
uMusomkhulu; akumangalisi, ngoba yena uliqhawe elikhulu leNkosi. 
Kufanele ukuthi wehlukanise iqhawe elikhulu leNkosi loThemba-Elincane. 
Abantu bonke beNkosi kabayisiwo amaqhawe amakhulu. Njalo 
bangekwenze nxa bezanywa, ukuthi balwe ngobuciko obunje bempi. 
Kulungile yini ukucabanga ukuthi umntwana omnncane angambulula 
uGoliyathi njengoDavide? Kumbe ukuthi inyoni encane ilamandla enkomo? 
Abanye balamandla; abanye babuthakathaka. Abanye balokholo olukhulu; 
abanye baloluncinyane. Lumuntu wayengomunye wababuthakathaka 
ngakho-ke wehluleka." 

UBekithemba: "Bengiyakuthanda ukuthi ngabe bahlangana 
loMusomkhulu." 

UMkristu: "Aluba bekunguye, bekungeke kube lula. Ngoba kufanele 
ngikutshele ukuthi lanxa uMusomkhulu elamandla okulwa ngezikhali, 
njengoba wakwenza, njalo angakwenza kuphela nxa ebavimbezela 
ngomhedla, kungaba kuhle kubo, kodwa kanti nxa bemfinyelela, ngitsho 
uDangalinhliziyo kathembi lomunye kuzakuba nzima, kodwa bazamxotsha; 
njalo nxa umuntu esewele phansi, uyakwazi, angenze njani? Loba ngubani 
okhangela kuhle ubuso bukaMusomkhulu, uzabona lezozibavu lamanxeba; 
lokho okuzafakaza lula lokho okukhulunywa yimi. Yebo ngenye imini 
ngezwa ukuthi wayelokuthi (njalo esilwa): "Sesiphelelwe lalithemba 
lempilo". Lawamadoda amakhulu lezihlobo zawo amtshaya loDavida; 
wabubula walila wabhonga. Yebo uHemane loHezekiya labo, lanxa 
babengamaqhawe ngesikhathi sabo, bacindezelwa ukuthi babanyikinye, 
lapho behlaselwa yilawomasela; kube kanti lanxa kwakunjalo amajazi abo 
atshaywa kakhulu yibo. Ngesinye isikhathi uPetro wahamba ukuzama 
ayengakwenza; lanxa abanye besithi ngaye uyinkosi yabapostoli, amdumela 
waze wesaba intombazana encane. Kunjalo inkosi yawo ihlala iseduze 
ukuthi izwe; kayikhatshana ukuthi izwe, loba nini kusiba kubi kakhulu 
kuwo, yona nxa kusenzeka, iyeza ukuwasiza. Kuthiwa ngayo: "Umhedla 
walowo omtshayayo awuyikuma, umkhonto, umtshoko, lebatshi lensimbi. 
Uthi insimbi butshani, lethusi liyisihlahla esibolileyo: umtshoko 
ungembalekise; amatshe esavutha anjengezibi kuye. Imitshoko injengezibi, 
uyakuhleka ukunyikinyeka komkhonto." Umuntu angenze njani kulokho? 

Kuliqiniso ukuthi uba umuntu ebelebhiza likaJobe, abe lokuhlakanipha 
lesibindi sokuligada angenza izinto ezimangalisayo; "ngoba intamo yalo 
igqokiswe ukuduma; kalesabi njengentethe; udumo lwamakhala alo 
luyesabeka; liyaqhwaya esigodini, lithokoza emandleni alo, njalo liphuma 
lihlangabaze abahlomileyo. Liyakuklolodela ukwesaba, njalo alethuki; 
alihlehleli emuva emhedleni. Umgodla wemitshoko uyakhehlezela kulo, 
umkhonto okhazimulayo, lehawu. Ngokwesabeka kwalo langolaka lwalo 
liginya umhlabathi. Kalikukholwa ukukhala kwecilongo. Phakathi 
kwamacilongo, lithi: Aha! Aha! Liphembela impi likhatshana; umdumo 
wabalawuli bebutho lokumemeza. Kodwa kwabahamba ngenyawo 
njengathi, kasingakufisi ukuhlangana lesitha; kasingazigabisi angathi 
singedlula abanye abehlulweyo; kasingacabangi ukuthi ubudoda bethu 
bedlula obabanye; ngoba kwabanjalo kuba kubi kakhulu nxa bezanywa. 
Uyambona uPetro, esengikhulume ngaye mandulo; wayelokuziqhenya, yebo 
wayelakho, njengengqondo yakhe eyize yamenza wathi uzakwenza ngcono 
ukumela iNkosi yakhe, abedlule bonke abantu; kodwa ngubani owawa 
wanyathelelwa phansi yilezizigebengu njengaye?" 

"Uba-ke sisizwa ukuthi kukhona ukutshontsha okanjalo okwenziwa 
endleleni yenkosi, kufuneka ukuthi senze izinto ezimbili; okokuqala, 
kufuneka sihambe sihlomile, siphathe isihlangu sethu; ngoba kwakungenxa 
yokusweleka kwalokho, ukuthi lowo owayemquthele ngokulangazelela 
uApoliyoni, kazange amehlule. Ngoba sibili nxa singekho, yena kasesabi 
thina lakanye. Ngakho ohlakaniphileyo wathi: "Kulakho konke hlomani 
isihlangu sokholo, elizakuba lamandla okucitsha ngaso yonke imitshoko 
etshisayo yomubi." 

"Kulungile ukuthi sicele eNkosini amabutho okusiphelekezela, yebo, 
uzahamba lathi yena ngokwakhe. Lokhu kwamjabulisa uDavide esesigodini 
sethunzi lokufa. UMozisi wakhetha ukufela lapho ayemi khona, kulokususa 
unyawo lwakhe engelaye uNkulunkulu wakhe. Mfowethu nxa iNkosi 
ihamba lathi, singazesabelani izinkulungwane ezilitshumi ezingalwa lathi? 
Kodwa ngaphandle kweNkosi "abasizi abaziqhenyayo bazakuwa ngaphansi 
kwabafileyo." 

"Mina ngokwami ngike ngaba sekuhluphekeni mandulo; lanxa, ngokulunga 
kwalowo olunge ngokupheleleyo; njengoba ubona, ngiyaphila; kube kanti 
kangilakho ukuzigabisa ngobudoda bami. Ngingajabula nxa ngingabuyi 
ngihlangane lezitha ezinje, lanxa ngisesaba ukuthi asikaphumi ezingozini. 
Lanxa kunjalo, ngoba isilwane lebhere kungakangidli, ngithemba ukuthi 
uNkulunkulu uzasikhulula kumFilisiti ongasokanga olandelayo. 
Khona wahlabelela uMkristu wathi: 

Themba-Elincane, olusizana! Uphakathi kwamasela yini? 
Waphangwa yini? Khumbula lokhu; lowo okholwayo, 
Andise ukholo, ngalokho uzakuba ngumnqobi 
Phezu kwenkulungwane ezilitshumi, asibali abathathu. 

Bahamba-ke, uKungazi wasebalandela. Bahamba baze bafika lapho ababona 
khona enye indlela ingena endleleni yabo, ithe nta njengendlela abafanele 
bahambe ngayo. Lapha-ke kabazanga ukuthi bathathe yiphi kwezimbili; 
ngoba zombili zakhanya ziqondile phambi kwabo. Basebesima lapha ukuthi 
banakane. Bathi besacabanga babona umuntu olomzimba omnyama, kodwa 
embethe ingubo emhlophe. Weza kubo wababuza wathi: "Limeleni lapha?" 
Bathi: "Siya eMzini weZulwini, kodwa asiyazi indlela kulezi ezimbili 
esingahamba ngayo." Wathi: "Ngilandelani, kulapho engiya khona." 
Bamlandela endleleni esandukuhlangana leyabo; wababhodisa baze 
baphenduka bafulathela lowomuzi ababeqonde kuwo; kube kanti 
bamlandela. Kwathi masinyane, dukuduku wabafaka bobabili phakathi 
kwamambule, abahilelwa kuwo bobabili baze behluleka ukuthi bazakwenze 
njani. Ngalesosikhathi ingubo emhlophe yawa emhlana walumuntu 
omnyama. Basebebona ukuthi bangaphi. Balala lapho, bekhala isikhathi 
eside, bengelakuzikhupha. 

Wasesethi uMkristu kumngane wakhe: "Angithi abelusi basitshela ukuthi 
sixwaye oLalisangolimi njengelizwi lohlakaniphileyo, sesikuficile lamuhla: 
"Olalisa umakhelwane wakhe ngolimi wenza umjibila enyaweni zakhe." 
UBekithemba: "Basinika njalo incwadi yokusilayela indlela, ukuze siqonde 
kuhle; kodwa sakhohlwa ukuyifunda, kasizixwayanga izindlela 
zombhubhisi. UDavide wayehlakaniphile kulathi, ngoba wathi: "Ngokwenza 
kwabantu, ngiyachasiselwa yilizwi lakho, ngixwaya izindlela zobhubhisayo." 
Balala bezikhalela embuleni; basebebona umuntu okhazimulayo esiza kubo 
ephethe isiswephu sentanjana. Wathi lapho efika endaweni ababekuyo 
wababuza ukuthi bavela ngaphi, lokuthi benzani lapho. Bathi 
bangabahambi abalusizana, abaya eZiyoni, kodwa badukiswa ngumuntu 
omnyama owayembethe ingubo emhlophe, owayethe kabamlandele, ngoba 
laye wayesiya khona. Wasesethi ophethe isiswephu: "NguLalisangolimi 
lowo, yingilosi kaSatane eziphendule yaba yingilosi yokukhanya." 
Wasedabula imbule wabakhupha. Wasesithi kubo: Ngilandelani 
ngilitshengise indlela. Wasebabuyisela endleleni abase beyitshiyile ngenxa 
kaLalisangolimi. Wababuza wathi: "Belilele ngaphi izolo?" Bathi: "Besilele 
(kuBelusi) ezintabeni zobumnandi." Wabuza ukuthi abalutholanga yini 

ugwalo lokubatshengisa indlela kubelusi, bavuma. Wathi: "Pho, nxa 
selididekile, lilukhuphile yini lolu gwalo lalubala?" Bathi: Asizange 
silukhuphe." Wababuza wathi: "Liyekeleleni?" Bathi bakhohliwe. Wabuza 
futhi wathi: "Abelusi kabalitshelanga yini ukuthi lixwaye uLalisangolimi?" 
Baphendula bathi: "Yebo! kodwa besingatsho ukuthi umuntu okhuluma 
kuhle kangaka angaba nguye lowo." 

Ngasengibona ephutsheni lami ukuthi wathi kubo kabalale phansi. Kwathi 
lapho sebelele, wabatshaya kabuhlungu esithi ubafundisa indlela enhle 
abafanele ukuhamba ngayo. Wathi nxa ebatshaya: "Bonke engibathandayo 
ngiyabasola, ngibatshaye, ngakho khuthazelani liphenduke." Uthe nxa 
eqeda ukwenza lokho, wathi kabahambe endleleni, bananzelele ezinye 
izeluleko zabelusi. Basebembonga ngomusa wakhe omkhulu, bahamba 
kuhle ngendlela eqondileyo; bahlabela besithi: 

"Wozani lina elihamba ngalindlela; 

Libone okuzakwehlela abahambi abedukayo! 

Babanjwe embuleni elithandelayo, 

Ngoba bakhohlwe, badelela ukweluleka okuhle. 

Buqotho bakhutshwa, kodwa liyabona, 

Batshaywa ngesiswephu bekhutshwa. 

Lokhu kakube yikuxwayiswa kwenu." 

Emva kwesikhatshana, babona umuntu ehamha kancane endleleni eyedwa, 
ebahlangabeza. Wasesithi uMkristu kumngane wakhe: "Nanguya umuntu 
ofulathela iZiyone, uyasihlangabeza." 

UBekithemba: "Ngiyambona; kasizinanzelele, hlezi laye 
abenguLalisangolimi." Waya lokhu esondela, ekucineni wafika kubo; ibizo 
lakhe lalinguNgakholwa. Wababuza lapho ababesiya khona. 
UMkristu: "Siya entabeni yeZiyoni." 
UNgakholwa wasehleka kakhulu. 
UMkristu: "Hawu! Uhlekani?" 

UNgakholwa: "Ngihlekiswa yikubona iziwula zabantu eliyizo; ngokuzenzela 
uhambo olunzima kangaka, kube kanti kalisoze lithole lutho ngaphandle 
kokuhamba lokuzizwisa ubuhlungu." 

UMkristu: "Hawu! Uthini ndoda, ukhumbula ukuthi kasiyikwamukelwa 
yini?" 

UNgakholwa: "Likhuluma ngokwamukelwa? Kulelilizwe lonke, indawo 
efanana laleyo eliphupha ngayo, ayikho." 
UMkristu: "Ikhona kodwa elizweni elizayo." 

UNgakholwa: "Ngesikhathi ngisekhaya kwelakithi, ngezwa njengoba 
uqinisa. Sengikuzwile ngasuka ukuthi ngibone; njalo bengilokhu ngidinga 
lumuzi okwale iminyaka engamatshumi amabili, kodwa kangibonanga lutho 
lwawo okwedlula usuku engaqalisa ngalo ukudinga." 

UMkristu: "Sizwile njalo sakholwa ukuthi ikhona indawo enjalo 
engatholwa." 

UNgakholwa: "Ngangingakholwanga yini ngisekhaya, ukuthi kangizanga 
khatshana kangaka ukuzadinga lumuzi; kodwa ngingatholi lutho (kube 
kanti ngabe ngiwutholile, nxa bekulendawo enjalo, ngoba sengihambe 
ngedlula lina lidinga), sengibuyela emuva, ngiyedinga ukuzivuselela 
ngezinto engangizilahlile, ngithemba lokho engibona khathesi ukuthi 
kakukho. 

Wathi uMkristu kumngane wakhe uBekithemba: "Kuliqiniso lokhu 
okukhulunywe yilindoda yini?" 

UBekithemba: "Nanzelela; ungomunye wabalalisangolimi. Khumbula 
okwasehlela ngokulalela abantu abanje. Uthini! Ayikho intaba yeZiyone? 
Phezu kweziNtaba zobuMnandi, asilibonanga yini isango lomuzi wezulu? 
Futhi, asihambi ngokukholwa yini? Asiqhubeke, hlezi sitholwe ngulowo 
ophatha isiswephu futhi. Ngabe nguwe ongifundise lesosifundo, 
engizakuphindaphinda ezindlebeni zakho ngithi: "Ndodana yami, ungalaleli 
isifundiso esidukisayo emazwini okwazi." Ngithi, mfowethu ungamlaleli, 
asikholwe ukuze kusindiswe umphefumlo." 

UMkristu: "Mfowethu, angiwubuzanga lumbuzo ngoba bengithandabuza 
ngeqiniso lokholo lwethu; kodwa ukukuhlola, lokuthola kuwe izithelo 
zokuthembeka kwenhliziyo yakho. Ngokwale indoda, ngiyazi ukuthi 
iphumputhekiswe ngunkulunkulu walelilizwe. Asihambe thina sobabili, 
sisazi ukuthi silokholo lweqiniso, ngoba akulamanga eqinisweni. 
UBekithemba: "Ngiyajabula ngethemba lobukhosi bukaNkulunkulu." 
Basuka bayitshiya leyondoda; layo yahamba indlela yayo ibahleka. 
Ngabona-ke ephutsheni lami ukuthi bahamba baze bafika elizweni elithile, 
lapho umoya wakhona wawuvama ukufikisa ubuthongo emuntwini, nxa 
efika khona eyisihambi. Lalapha uBekithemba waqala ukuzwa amehlo 
esinda, waqala ukowozela. Wasesithi kuMkristu: "Sengiqala ukowozela 
okokuthi sengisehluleka ukuvula amehlo ami. Asilale lapha sithathe 
isithongwana." Waphendula uMkristu wathi: "Hatshi, bo! Hlezi singalala, 
singavuki futhi." 

UBekithemba: "Hawu, mfowethu! ubuthongo bumnandi kosebenzayo; 
singathokoza nxa sithola isithongwana." 

UMkristu: "Kawukhumbuli ukuthi omunye wabelusi wathi: linanzelele 

ilizwe elithakathiweyo? Watsho ngalokho ukuthi sixwaye ubuthongo. 
Ngakho kasingalali njengabanye labo, kodwa kasilinde, siqonde." 
UBekithemba: Ngiyavuma ukuthi ngilecala. Ngabe bengingedwa lapha, 
bengizakuba sengozini yokufa ngokulala ubuthongo. Ngiyabona ukuthi 
kuliqiniso okutshiwo ngohlakaniphileyo ukuthi: "Ababili bangcono 
kuloyedwa." Size sifike lapha, ukuba lawe kube ngumusa kimi. Uzathola 
umvuzo omuhle ngomtshikatshika wakho." 
Wasesithi uMkristu: "Ukuze singawozeli, kasibe lengxoxo enhle." 
Waphendula UBekithemba wathi: "Ngenhliziyo yonke yami." 
UMkristu: "Sizaqala ngaphi?" 

UBekithemba: "Asiqale lapho uNkulunkulu aqala lathi khona. Kodwa qalisa 
wena." 

UMkristu: "Ngizakuhlabelela lingoma: 

Nxa abangcwele bewozela, kabeze lapha, 
Ukuzwa lababahambi ababili bexoxa: 
Yebo, kaba bafunde kubo loba kunjani 
Ngalindlela bagcin' amehl' abo' awozelay' ekhangele 
Ubudlelwano babangcwele, nxa busenziwa kuhle 
Bubagcina bekhangele, lanxa sikhona isihogo. 

UMkristu waseqala esithi: "Ngizakubuza umbuzo: wacabangani ukuze 
uhambe loluhambo?" 

UBekithemba: "Utsho ukuthi ngaqala njani ukuthi ngenze lokho okulungele 
ukusiza umphefumlo wami?" 
UMkristu: "Yebo, ngitsho lokho." 

UBekithemba: "Ngahlala isikhathi eside ekuthokozeni ngalezozinto 
ezibonakala njalo zithengiswa emdlalweni wethu; izinto lezo engikholwa 
khathesi ukuthi ngabe (ngaqhubeka ngikuzo) zangitshonisa ekulahlweni 
lekubhuj isweni . " 
UMkristu: "Zaziyizinto bani?" 

UBekithemba: "Wonke amagugu lenotho yalelilizwe; njalo ngathokoza 
emsindweni, ekudakweni, ekunatheni, ekufungeni, ekuqambeni amanga, 
ekungcoleni, ekwephuleni iSabatha, langokunye okunengi okubulala 
umphefumulo. Kodwa ngathola ekucineni ngokuzwa langokunakana 
ngezinto ezaPhezulu, isibili lezo engazizwa ngawe langomfowethu 
othandekaeyo uThembekile, owabulawa ngenxa yokholo lwakhe lempilo 
yakhe elungileyo eMdlalweni weZe, ukuthi isiphetho salezizinto yikufa. 
Langenxa yalezizinto, ulaka lukaNkulunkulu lwehlela phezu kwabantwana 

bokungalaleli." 

UMkristu: "Wahle waba lovalo ngalezozinto enhliziyweni yakho yini?" 
UBekithemba: "Hatshi, ngangingathandi ukuhle ngivume ububi besono 
lesiqalekiso esilandela ukwenziwa kwaso. Kodwa ngazama lapho ingqondo 
yami iqalisa ukunyikinywa yilizwi, ukuvala amehlo ami ukuze ngingaboni 
ukukhanya kwalo." 

UMkristu: "Kodwa wenziwa yini ukuthi wenze lokho ekuqaleni kokusebenza 
kukaMoya obusisekileyo kaNkulunkulu kuwe?" 

UBekithemba: "Nanzi izinto ezenza lokho; ngangingazi ukuthi ngumsebenzi 
kaNkulunkulu ophezu kwami. Angizange ngicabange ukuthi uNkulunkulu 
angasiphendula isoni, ngokuvusa kuqala uvalo lwezono zaso. Okwesibili, 
isono sasimnandi kimi; ngangingafuni ukusitshiya. Okwesithathu, 
ngangingazi ukuthi ngingenze njani ukuze ngehlukane labangane bami; 
ngoba ukuba khona kwabo lemisebenzi yabo, ngangikuthanda. Okwesine, 
isikhathi engangicabanga ngobunzima bezono zami ngaso, sasingihlupha 
kakhulu, sisesabisa enhliziyweni yami, kangangokuthi ngangingafuni 
lokukhumbula ngaso enhliziyweni yami. 

UMkristu: "Ngakho kubonakala angathi kwesinye isikhathi wawusehlukana 
lohlupho lwakho." 

UBekithemba: "Yebo, sibili, kodwa kwakuphinde kubuye futhi 
emcabangweni wami, kube kubi kudlule okokuqala." 
UMkristu: "Kuyini okwakubuye kwakucabangisa ngezono zakho?" 
UBekithemba: "Yizinto ezinengi, ezifanana lalezi: - 

1) Nxa ngike ngahlangana lomuntu olungileyo ezitaladeni; kumbe, 

2) Nxa ngizwe okunye kufundwa eBhayibhilini; kumbe, 

3) Nxa ngisizwa ikhanda lami lisiba buhlungu; kumbe, 

4) Nxa kuthiwa abanye omakhelwana bami bayagula; kumbe, 

5) Nxa ngisizwa insimbi etshayelwa abafileyo; kumbe, 

6) Nxa ngicabanga ngokufa kwami; kumbe, 

7) Nxa ngisizwa ngokufa okuzumayo kwabanye; 

8) Kodwa ikakhulu, nxa ngizikhumbula mina ukuthi kufanele masinyane 
ngize ekwahlulelweni." 

UMkristu: "Njalo, kwakuke kube lula langesinye isikhathi ukuthi ususe icala 
lesono nxa sekukufikele ngenye yalezizindlela?" 

UBekithemba: "Hatshi; hatshi mina, ngoba nxa sezibambe isazela sami, 
langokuthi nxa ngikhumbula ngokubuyela esonweni, (lanxa ingqondo yami 
iphikisana lazo), luvuke lonke uvalo lwami lungihluphe ngokuphindwe 
kabili." 

UMkristu: "Waze wenza njani?" 

UBekithemba: "Ngacabanga ukuthi ngizame ukulungisa impilo yami, hlezi, 
ngakhumbula ukuthi, ngileqiniso lokuthi ngizalahlwa." 
UMkristu: "Wake wazama ukwenza ngcono yini?" 

UBekithemba: "Yebo, ngazibalekela, kungesizono zami kuphela, kodwa 
lexuku elonayo, ngasengingena ekumkhonzeni uNkulunkulu, okufanana 
lokuthandaza, lekufundeni iBhayibhili, lekukhaleni ngezono, 
langokukhuluma iqiniso kubomakhelwane bami, lokunye okunjalo. 
Ngakwenza lokhu, lokunye okunengi engingekulandise lapha. 
UMkristu: "Wasucabanga ukuthi usindisiwe yini?" 

UBekithemba: "Yebo, okwesikhatshana esithile; kodwa izinhlupheko zami 
zatshetsha zabuya phezu kwami, loba sengiphendukile." 
UMkristu: "Kwenzeka njani lokho, ngoba ngizwile ukuthi 
wawusuphendukile. " 

UBekithemba: "Kwenziwa yizinto ezithile, ikakhulu ezifana lalezi: "Konke 
ukulunga kwethu kunjengamanikiniki angcolileyo". "Ngemisebenzi 
yomthetho kakuyikuthethelelwa muntu". "Selikwenzile konke, lithi: Kasisizi 
lutho". Lezinye ezinengi ezifana lalezo. Kusukela lapho ngaqala ukucabanga 
kakhulu ngalindlela: nxa konke ukulunga kwami kunjengamanikiniki 
angcolileyo; nxa ngemisebenzi yomthetho kungelamuntu ongathethelelwa; 
lanxa uba sesikwenzile konke, singabangasizi lutho; uba kunjalo, 
kuyibuthutha ukukhumbula ngokuya eZulwini ngomthetho. Ngabuya 
ngacabanga ngalindlela: uba umuntu elecala esitolo kodwa aliyekele, emva 
kwalokho abhadalele konke azakuthatha, kube kanti isikwelede sakhe simi 
encwadini singesulwanga, ngalokho umnini-sitolo angammangalela, 
amfake ejele, aze abhadale icala elidala." 

UMkristu: "Yebo, wawuqondisa kanjani kuwe lowomfanekiso yini?" 
UBekithemba: "Ngacabanga ukuthi: ngezono zami ngenza icala elikhulu 
encwadini kaNkulunkulu; lokuziphatha kuhle kwami, akulibhadali icala 
lami. Loba kukhona lokhukuphenduka kwami, kodwa ngingakhululwa njani 
kulokhokulahlwa esengizingenise engozini yakho ngezono zami 
zamandulo." 

UMkristu: "Wayingenisa kuhle lindaba; kodwa ake uqhubeke." 
UBekithemba: "Enye into eyangihluphayo selokhu ngaqalisa ukuzilungisa 
yikuthi: uba ngikhangela kuhle imisebenzi yami ngilokhe ngibona isono 
sisekhona, isono esitsha sizihlanganisa lokuhle kakhulu engikwenzayo. 
Kuze kuthi khathesi ngiphetha ngokuthi, lanxa bengithanda 
ukuziqakathekisa lemisebenzi yakuqala, sengenze isono esaneleyo ngosuku 
olulodwa, ukungisa esihogweni, lanxa impilo yami eyakuqala ibingela cala." 
UMkristu: "Wasusenza njani?" 

UBekithemba: "Ngenze njani? Angizange ngikwazi engingakwenza ngaze 
ngamtshela uThembekile; ngoba sasejayelene kakhulu. Wathi yena kimi: 
"Ngaphandle kokuthi ngithole ukulunga komuntu ongazange one; okwami 
ukulunga, lokulunga kwelizwe lonke kungengisindise." 
UMkristu: "Wacabanga ukuthi ukhuluma iqiniso yini?" 
UBekithemba: "Ngabe wayesitsho kimi ngalesosikhathi ngisaneliswe 
yikuzilungilungisa kwami, ngabe ngathi kuye, uyisiwula ngenxa 
yokukhuluma kwakhe; kodwa khathesi, njengoba ngibona ubuthakathaka 
bami, lesono esinamathela ezenzweni zami: ngenxa yalokho ngenziwe 
ngavumelana laye." 

UMkristu: "Kodwa ekuqaleni, wawucabanga ukuthi angatholwa umuntu 

onjalo, okungatshiwo ngaye ukuthi kazange enze sono?" 

UBekithemba: "Kumele ngivume ukuthi ekuqaleni lamazwi angimangalisa. 

Kodwa emva kokukhuluma lokuzihlanganisa laye, ngayizwa lindaba 

ngokugcweleyo." 

UMkristu: "Njalo-ke wambuza ukuthi lowomuntu ngubani? Wabuza futhi 
ukuthi uzakhululwa njani ecaleni?" 

UBekithemba: "Yebo, wangitshela ukuthi lumuntu uyiNkosi uJesu Kristu 
ohlezi ngakwesokunene soPhezukonke. Wathi kimi: Kumele ulungisiswe 
nguye; ngitsho lokuthemba kulokho akwenzela khona ngezinsuku 
esenyameni, wahlupheka ephanyekwe esiphambanweni. Futhi-ke ngabuza 
ukuthi kwenziwa yini ukuthi ububuqotho balumuntu bube lokulungisisa 
omunye phambi kukaNkulunkulu. Wasengitshela ukuthi uJesu 
unguNkulunkulu olamandla; lalokho akwenzayo, wafa ukufa njalo 
engazenzeli yena kodwa esenzela mina. Okuthi ukwenza kwakhe lokufanela 
kwakhe kufanele ngikuphiwe nxa ngikholwa kuye. 
UMkristu: "Wasusenzani?" 

UBekithemba: "Ngesaba ukukholwa, ngoba ngangicabanga ukuthi kathandi 
ukungisindisa." 

UMkristu: "Wasesithini uThembekile kuwe?" 

UThembekile: "Wathi kangiye kuJesu ngizibonele. Ngathi mina lokho 
yikuziphakamisa. Wathi yena, hatshi, ngoba ngibizwe ukuthi ngize. 
Wasenginika ugwalo olulotshwe nguJesu ukungikhuthaza ukuthi ngize kuye 
ngokukhululeka. Wathi ngalologwalo: Konke okuncinyanyana okukulo 
kumi kuqinile okwedlula izulu lomhlaba. Ngambuza ukuthi ngizakwenzani 
nxa sengifikile. Wangitshela ukuthi ngincenge ngiguqe ngamadolo ngayo 
yonke inhliziyo lomphefumlo wami, ukuze uYise angambulele iNdodana 
yakhe. Ngambuza ukuthi ngizafika ngenze njani ekukhulekeni kwami kuye. 
Wathi, hamba wena, uzamthola ehlezi esihlalweni somusa, lapho ahlezi 

khona iminyaka yonke, ukuze anike uthethelelo kwabeza kuye. Ngamtshela 
ukuthi angazi ukuthi ngizafika ngithini kuye. Wangitshela ukuthi ngizafika 
ngithi: "Nkulunkulu, yiba lomusa kimi mina soni", ungenze ukuthi ngimazi 
uJesu Kristu, ngikholwe kuye; ngoba ngiyabona ukuthi ngingolahliweyo 
sibili nxa ukulunga kwakhe kungazange kube khona kimi, loba nxa 
ngingakholwa kuye. Nkosi, ngizwile ukuthi wena unguNkulunkulu olomusa; 
umisile ukuthi iNdodana yakho uJesu Kristu abe nguMsindisi womhlaba; 
ngizwile futhi ukuthi wena, Nkosi, uyavuma ukuyinikela iNdodana yakho 
kusoni esilusizana njengami, (ngoba ngiyisoni sibili). Ngakho, Nkosi, akuthi 
ngalesisikhathi wandise umusa wakho ekusindisweni komphefumlo wami, 
ngenxa yeNdodana yakho uJesu Kristu, Amen." 
UMkristu: "Wenza njengalokho owakutshelwayo yini?" 
UBekithemba: "Yebo, ngaphinda, ngabuya ngaphinda." 
UMkrisu: "UYise wayambula iNdodana yakhe kuwe yini?" 
UBekithemba: "Hatshi, kakwezanga lokho ngesikhathi sokuqala, 
langesesibili, langesesithathu, langesesine, langesesihlanu, ngitsho 
langesesithupha." 
UMkristu: "Wasusenze njani?" 

UBekithemba: "Uthi ngenza njani? Kangazanga ukuthi ngizakwenza njani." 
UMkristu: "Awuzange ucabange ukuthi kungcono ukuyekela ukuthandaza?" 
UBekithemba: "Yebo, ngacabanga kakhulu ngalokho." 
UMkristu: "Kwenziwa yini ukuthi ungayekeli ukuthandaza?" 
UBekithemba: "Ngakholwa ukuthi lokho engangikutsheliwe kwakuliqiniso, 
ukuthi, ngaphandle kokulunga kwalo uKristu wonke umhlaba 
ungengisindise. Ngasengisithi ekucabangeni kwami: "Nxa ngiyekela, 
ngizakufa; kungaba ngcono ngifele esihlalweni somusa. Kwathi 
ngalesosikhathi kwafika engqondweni yami lawomazwi athi: "lokuba 
siphuza, silindele, ngoba isibili sizabuya, njalo kasiyikuphuza". 
Ngathandaza, kangiyekelanga, uYise waze wangitshengisa iNdodana 
yakhe." 

UMkristu: "Yembulwa njani kuwe?" 

UBekithemba: "Kangizange ngiyibone ngamehlo ami enyama, kodwa 
ngayibona ngamehlo engqondo yami. Lokho-ke kwenzeka kanje: ngelinye 
ilanga ngangidabukile kakhulu, ngidabuke okwedlula kwezinye izikhathi 
zonke zokuphila kwami. Lokho kwenziwa yikubona ubukhulu bobubi 
bezono zami. Ngasengilindele ngalesosikhathi, isihogo kuphela lokulahlwa 
okungapheliyo komphefumulo wami. Ngathi ngikhumbula, ngahle ngabona 
iNkosi uJesu ingikhangele isezulwini isithi: "Kholwa eNkosini uJesu, 
uzakusindiswa." 

Kodwa ngaphendula ngathi: "Nkosi, mina ngiyisoni, isoni esikhulu 
kakhulu." Waphendula wathi: "Umusa wami ukwanele wena." 
Ngasengisithi: "Kodwa Nkosi, ukukholwa kuyini?" Ngasengibona 
ngaleyonkulumo ethi: "Lowo ozayo kimi kayikulamba, lalowo okholwa kimi 
kayikoma." Ngabona ukuthi ukukholwa nguye lokuza kuye kuyinto eyodwa. 
Ngoba lowo ozileyo, ufuna usindiso olukhona ngaye uJesu Kristu, ulufuna 
ngenhliziyo yakhe langokuthanda kwakhe, akholwe sibili kuye uJesu. 
Amehlo ami agcwala izinyembezi; ngasengibuza njalo ngathi: "Kodwa 
Nkosi, kuliqiniso, ukuthi singasindiswa samukelwe nguwe isoni esifanana 
lami yini?" Ngasengimuzwa esithi: "Lowo ozayo kimi, angisayikumlahla." 
Ngathi mina: "Kodwa Nkosi ngingenze njani ukuze ngikwazi ukuza kuwe; 
lokuthi ukholo lwami lubekwe kuwe ngokuqondileyo?" Wasesithi: "UKristu 
Jesu weza emhlabeni ukusindisa izoni; uyikucina komthetho, kube 
yikulunga kubo bonke abakholwayo; wafela izono zabantu; wavuka futhi 
ukuze bakhululwe ecaleni bona. Wasithanda, wasigeza ezonweni zethu 
egazini lakhe; ungummeli phakathi kukaNkulunkulu lathi. Uphila njalo, 
ephilela ukusinxusela" Ngakho konke akukhulumayo, ngaqedisisa ukuthi 
kufanele ngidinge ukulunga ebuntwini bakhe, ngiyilindele inhlawulelo 
yezono zami egazini lakhe. Ukuthi lokho akwenza ngokulalela umthetho 
kaYise, langokuthwala ukujezisa kwawo, wayengazenzeli yena, kodwa 
wenzela lowo ozakwamukela ukusindisa kwakhe, njalo abonge. Inhliziyo 
yami yasigcwala injabulo. Agcwala izinyembezi amehlo ami. Yaphuphuma 
ngothando inhliziyo yami; ebizweni, ebantwini lendleleni zikaJesu Kristu." 
UMkristu: "Isibili kwakuyikuzembula kukaJesu Kristu lokho 
emphefumlweni wakho. Kodwa ake ungitshele ngokukhethekileyo ukuthi 
lokho kwavusani phakathi kwakho." 

UBekithemba: "Kwangenza ngibone ukuthi wonke umhlaba, loba kukhona 
ukulunga kuwo, usekulahlweni. Kwangenza ngibone ukuthi uNkulunkulu 
uYise, loba elungile angalungisisa isoni esizayo. Kwangenza ngibe lenhloni 
kakhulu ngobubi bami langempilo yami yakuqala, kwangisanganisa 
ngokubona ukungazi kwami; ngoba ngaphambi kwalokho, akuzange kufike 
enhliziyweni yami ukucabanga okwakungibonisa ubuhle bukaJesu Kristu. 
Kwangenza ukuthi ngithande impilo engcwele, lokuthi ngifune 
ukusebenzela udumo lobukhosi bebizo leNkosi uJesu. Yebo, ngaze 
ngacabanga ukuthi ngabe emzimbeni wami kulegazi elinengi, 
bengingalichitha lonke ngenxa yeNkosi uJesu. 



112 



18. UKungazi 

Ngasengibona ephutsheni lami ukuthi uBekithemba wakhangela emuva, 

wabona uKungazi ebalandela, ababemtshiye emuva. Wathi kuMkristu: 

"Nantiya leliyana ijaha ebelilibele emuva!" 

UMKristu: "Yebo, ngiyabona kathandi ukuhamba lathi." 

UBekithemba: "Kodwa ngithi ubengayikoniwa lutho nxa ebehambe lathi." 

UMkristu: "Uqinisile, kodwa ngingaqinisa ngithi katsho njalo yena." 

UBekithemba: "Yebo; kodwa asimlindele." Bamlindela-ke. 

Wathi uMkristu kuye: "Woza, nsizwa; ulibaleleni kangaka emuva?" 

UKungazi: "Ngithanda ukuhamba ngedwa kakhulu; kulokuthi ngihambe 

labantu engingabathandiyo." 

Wathi uMkristu kuBekithemba, esenyeyeza: "Kangitshongo yini, ukuthi 
kathandi ukuhlangana lathi? Kodwa wathi: "Woza asiqine sixoxe, siqhube 
isikhathi kulindawo eyinhlane." Wasesithi, ekhangela kuKungazi: "Woza 
lapha; kunjani kuwe? Sekumi njani phakathi kukaNkulunkulu lenhliziyo 
yakho?" 

UKungazi: "Ngithemba ukuthi kumi kuhle; ngoba ngihlezi ngigcwele 
laphakathi imicabango emihle." 
UMkristu: "Yimicabango emihle, enjani?" 
UKungazi: "Ngicabanga ngoNkulunkulu langezulu." 

UMkristu: "LoSatane uyakucabanga lokho, kanye lemiphefumulo 
elahliweyo." 

UKungazi: "Kodwa ngicabanga ngoNkulunkulu njalo ngiyamloyisa." 
UMkristu: "Bayakucabanga lokho abanengi abangeke bafike lapho. 
Umphefumlo wevila uyafisa kodwa awulalutho." 

UKungazi: "Kodwa ngicabanga ngakho, ngitshiye zonke izinto ngenxa 
yakho." 

UMkristu: "Lokho khona, kangikukholwa; ngoba ukutshiya zonke izinto 
kunzima. Yebo, kunzima ngaphezu kwalokho abakucabangayo abanengi. 
Kodwa wazi njani ukuthi utshiye zonke izinto ngenxa kaNkulunkulu 
lezulu?" 

UKungazi: "Ngitshelwa inhliziyo yami." 

UMkristu: Umuntu ohlakaniphileyo uthi: "Lowo owethemba inhliziyo 
yakhe, uyisithutha" 

UKungazi: "Lokho kukhulunywa ngenhliziyo embi; kodwa eyami ilungile. 
UMkristu: "Kodwa lokho ungakutshengisa njani?" 
UKungazi: "Iyangiduduza ngamathemba ezulu." 

UMkristu: "Kungaba ngenxa yokukhohlisa kwayo. Ngoba inhliziyo yomuntu 
ingamduduza ngamathemba ezinto, angelasizatho sokuzithemba." 
UKungazi: "Kodwa mina iyavumelana inhliziyo yami lokuziphatha kwami; 
ngakho ithemba lami liqinile." 

UMkristu: "Ngubani okutshele ukuthi inhliziyo yakho lempilo yakho 

kuyavumelana kokubili?" 

UKungazi: "Ingitshela lokho inhliziyo yami." 

UMkristu: "Lokho kufanana lamasela amabili nxa ebotshiwe, kuthi nxa 
kubuzwa kwelinye ukuthi liyilo yini isela, lithi nxa lilandula: Buza 
kumfowethu lo, ukuthi ngilisela yini. Uthi inhliziyo yakho ikutshela lokho? 
Ngaphandle kokuthi kube yilizwi likaNkulunkulu elifakaza ngalokho, 
abusizi lutho obunye ubufakazi' 

UKungazi: "Kodwa ayisiyo inhliziyo elungileyo, elemicabango elungileyo 
yini? Ayisiyo impilo enhle evumelana lomlayo kaNkulunkulu yini? 
UMkristu: "Yebo, yinhliziyo elungileyo elemicabango emihle; njalo 
kuyimpilo enhle evumelana lemilayo kaNkulunkulu; kodwa kuyinto enhle 
sibili ukuba lalezizinto, njalo kungenye into ukuthi ukhumbule njalo." 
UKungazi: "Ngitshela ukuthi kuyini okubala ngokuthi yimicabango emihle, 
lempilo evumelana lemithetho kaNkulunkulu?" 

UMkristu: "Kukhona imicabango elungileyo ezinhlobonhlobo; eminye 
iqondene lathi, eminye loNkulunkulu, eminye loKristu, njalo eminye lezinye 
izinto." 

UKungazi: "Imicabango elungileyo eqondene lathi, yiyiphi? 
UMkristu: "Ngevumelana leliZwi likaNkulunkulu." 
UKungazi: "Imicabango yethu ivumelana leliZwi likaNkulunkulu nini?" 
UMkristu: "Nxa sizibeka icala thina ngokwethu njengeliZwi likaNkulunkulu 
lisibeka; ukuthi ngizichasise kulokhu: iliZwi likaNkulunkulu, lithi 
ngomuntu, esimeni semvelo: "kakho olungileyo, kakho owenza okuhle". 
Lithi njalo: "konke ukucabanga kwezinhliziyo yomuntu, kubi njalo njalo". 
Njalo lithi: "ukucabanga kwenhliziyo yomuntu kubi kusukela 
kwasebutsheni bakhe". Ngakho-ke nxa sicabanga kanjalo ngathi ngokwethu 
silemicabango enjalo; ngalokho imicabango yethu mihle ngoba ivumelana 
leliZwi likaNkulunkulu." 

UKungazi: "Kangisoze ngikholwe ukuthi inhliziyo yami imbi kangaka." 
UMkristu: "Ngakho awuzange ube lamcabango olungileyo oqonde kuwe 
uqobo empilweni yakho. Kodwa kangiqhubeke; njengoba iliZwi 
likaNkulunkulu ligweba inhliziyo zethu, ngokunjalo ligweba izindlela zethu. 
Njalo nxa imicabango yenhliziyo zethu lendlela zethu zivumelana 
lokugweba kweliZwi likaNkulunkulu kukho kokubili, ngakho kulungile, 

ngoba kuyavumelana lakho." 
Ukungazi: "Khuluma kuhle okutshoyo." 

UMkristu: "Angithi iliZwi likaNkulunkulu lithi izindlela zomuntu 
zimazombezombe kazilunganga njalo ziphambene? Lithi ngemvelo abantu 
baphambukile ezindleleni ezilungileyo; lokho kabakwazanga. Kuthi-ke nxa 
umuntu enakana ngezindlela zakhe, 

ngithi nxa ekhumbula ngalindlela ngokupheleleyo langokuthobeka 
kwenhliziyo, ngakho uba lemicabango elungileyo ngezindlela zakhe, ngoba 
imicabango yakhe khathesi ivumelana lokugweba kweliZwi 
likaNkulunkulu . " 

UNgaziyo: "Yimicabango bani elungileyo ngoNkulunkulu?" 
UMkristu: "Ngitsho (njengoba ngitshilo ngathi) nxa imicabango yethu 
ngoNkulunkulu ivumelana lokukhuluma kweliZwi lakhe. Ilizwi elikutsho 
kuye kulapho sikhumbula ngobukhona bakhe lempawu zakhe 
njengofundisa kweliZwi, engingeze ngakhuluma kakhulu ngazo khathesi; 
kodwa ukukhuluma ngaye, maqondana lathi besesicabanga kuhle 
ngoNkulunkulu nxa sicabanga ukuthi ukusazi kwakhe kwedlula lokho 
esizazi ngakho thina, lokuthi ubona isono kithi, lapho esingasiboni khona 
kithi; nxa sikhumbula ukuthi uyazi imicabango engaphakathi kwenhliziyo 
zethu lokujula konke kwayo kuhlezi kusobala emehlweni akhe njalo nxa 
sicabanga ngakho konke ukulunga kwethu ukuthi kuyanuka emakhaleni 
akhe, ngalokho angeke ahlale ukusibona phambi kwakhe, siziqhenya 
ngemisebenzi yethu elungileyo." 

UKungazi: "Ucabanga ukuthi ngiyisithutha esingaka, esicabanga ukuthi 
uNkulunkulu kaboni okwedlula mina; langokuthi ngisondela kuNkulunkuiu 
ngemisebenzi yami elungileyo?" 
UMkristu: "Uthini, nxa ucabanga ngalokho wena?" 

UKungazi: "Mina ngicabanga ukuthi ngifanele ukukholwa kuJesu Kristu 
ukuze ngithethelelwe amacala ami." 

UMkristu: "Kwenziwa yini ukuthi ukhumbule ukuthi kufanele ukholwe 
kuKristu, wena ungaboni ukumswela kwakho? Njalo ungaboni izono zakho 
owazalwa lazo, lozenzayo: kodwa uyaziqhenya kangangokuthi awusaboni 
ukuthi ukulunga kukaJesu kuyafuneka ukuze ulungisiswe phambi 
kukaNkulunkulu. Utsho njani-ke ukuthi ukholwa kuJesu?" 
UNgaziyo: "Ngiyakholwa mina, lakulokho okutshoyo wena." 
UMkristu: " Ukholwa njani?" 

UKungazi: "Ngiyakholwa ukuthi uKristu wafela izoni, lokuthi icala lami 
lizathethelelwa phambi kukaNkulunkulu, ngikhitshwe esiqalekisweni 
ngokwemukela kwakhe ngomusa ukuhamba kwami ngomthetho wakhe; 

kumbe ngithi: uKristu wenza imisebenzi yami yokukhuleka kuNkulunkulu 
ukuthi yamukeleke kuye uYise ngenxa yalokho akwenzayo; ngaleyondlela 
ngizakukhululwa ecaleni lami." 

UMkristu: "Kangiyiphendule linkulumo yovumo lokholo lwakho: 

1) Ukholwa ukholo lokuzicabangela; lolokholo kasiluboni eliZwini 
lonke likaNkulunkulu. 

2) Ukholwa ngokholo lwamanga; ngoba kuthatha ukulungisiswa 
okuvela ekulungeni kukaKristu, kukwenze okwakho. 

3) Lolukholo kalumenzi uKristu abe ngumlungisisi wakho; kodwa 
owemisebenzi yakho; njalo okobuntu bakho ngenxa yemisebenzi 
yakho; lokho kungamanga. 

4) Ngakho lolukholo luyakhohlisa; luzakuthi lukutshiye ngaphansi 
kolaka ngosuku lukaNkulunkulu uSomandla. Ngoba ukholo 
olweqiniso olulungisisayo lubeka umphemfumulo (kwenza ukuthi 
umphefumulo ngokuzwa ngokulahleka kwawo ngomthetho) 
ukuthi ugijimele ukucatsha ekulungeni kukaKristu; lokhokulunga 
kwakhe kayisiwo umsebenzi womusa owenza ukulungisiswa 
kokulalela kwakho kwamukeleke kuNkulunkulu; kodwa ukulalela 
kwakhe umthetho ekwenzeni lekusihluphekeleni kulokho 
okwakufuneka ezandleni zethu. Lokhukulunga, ngithi, ukukholwa 
kweqiniso kuyakwamukela, umphefumulo usembeswa yikho, 
njalo ngakho ubonakale phambi kukaNkulunkulu ukhululwe 
ecaleni lokulahlwa." 

UKungazi: Uthini? Ucabanga ukuthi singathemba lokho uKristu asenzele 
khona uqobo lwakhe yedwa; ngaphandle kwethu? Lumcabango uzakhulula 
amatomu enkanuko yethu, usivumele siphile njengokuthanda kwethu, 
ngoba kubonakala ukuthi sizakhululwa emacaleni ethu, loba siphila njani, 
nxa sikholwa kuKristu." 

UMkristu: "Uyabona ibizo lakho kuthiwa unguKungazi; ufanana lebizo 
lakho wena. Ngitsho lempendulo yakho ibonisa engikutshoyo. Awukwazi 
ukuthi ukulunga okusikhulula ecaleni kuyini; kawukwazi futhi ukuvikela 
umphefumulo olakeni olunzima lukaNkulunkulu ngokholo lwakho. Yebo, 
wena awuzazi izindaba zalolokholo olusindisayo ngokulunga kukaKristu; 
okuyikuthobela lokunqobela inhliziyo kuNkulunkulu ngoKristu; ukuthanda 
ibizo, iliZwi lakhe, izindlela labantu bakhe, kungafanani lalokho 
okucabangayo ngokungazi kwakho." 

UBekithemba: "Mbuze ukuthi sewake wembulelwa uKristu kuvela 
ezulwini?" 

UKungazi: "Uthini! Uhlezi nje, uyindoda yezambulelo wena? Ngiyabona 

mina ukuthi lokho okukhulunywa yini kungumsebenzi wengqondo 
ephambeneyo." 

UBekithemba: "Hawu mfowethu! UKristu ufihliwe kuNkulunkulu; abantu 
kabamboni ngaphandle kokuthi embulwe kubo nguYise." 
UKungazi: "Lokho phela nina, yikukholwa kwenu kodwa ayisikho okwami. 
Kodwa kangithandabuzi ukuthi kunjengokwenu, loba ngingelazo lezo zonke 
indaba zenu." 

UMkristu "Ake ngifake ilizwi. Ungakhulumi lula ngalindaba. Ngoba lokhu 
ngizakuqinisa ngesibindi (njengoba enzile umngane wami): ukuthi 
akulamuntu ongamazi uJesu Kristu, engamembulelwanga nguNkulunkulu 
uYise. Yebo, langokholo umphefumulo obambelela kuKristu, (uba 
luqinisekile) kufanele lusetshenzwe ngobukhulu bamandla akhe, okuthi 
ukusebenza kwalolokholo ngibona ukuthi wena, Kungazi olusizana, 
awukwazi. Vuka-ke, ulubone usizi lwakho, ubusugijimela eNkosini uJesu, 
kuzakuthi ngokulunga kwakhe, okuyikulunga kukaNkulunkulu; (ngoba 
yena uqobo unguNkulunkulu), uzakhululwa ekulahlweni." 
UKungazi: "Liyaphangisa ukuhamba; ngingephikisane lani, hambani 
phambili. Kengisale mina isikhatshana." 
Basebesithi: 

"Wena, Kungazi, uzahlala uyisithutha yini, 

Udelela ukweluleka okuhle okuphindwe katshumi? 

Kodwa nxa ulokhu ukwala, uzakwazi-ke, 

Masinyazana, ububi bokwenza njalo. 

Khumbula, ndoda, ulesikhathi, thoba, ungesabi; 

Ukweluleka okuhle, kuthethwe kuhle, kuyasindisa; ngakho zwana. 

Kodwa nxa ukudelela, wena uzakuba 

Ngolahlekelweyo, Kungazi, ngiqinisile. 

Wasekhuluma lesihlobo sakhe uMkristu wathi: "Woza-ke, Bekithemba 
omuhle; ngiyabona ukuthi wena lami kufanele sibuye sihambe sodwa." 
Ngasengibona ephutsheni lami ukuthi batshitsha baqhubekela phambili; 
njalo uKungazi ebalandela etotoba emuva. Wasesithi uMkristu kumngane 
wakhe: "Uyangihawula lumuntu olusizana. Sibili akusoze kube kuhle kuye 
ekucineni." 

UBekithemba: "Kuyesabeka banengi abafanana laye emzini wethu, insapho 
ezigcweleyo, yebo izitalada ezigcweleyo (njalo labangabahambi). Njalo nxa 
bebanengi endaweni zakithi, kufanele ukuthi banengi kangakanani lapho 
azalelwa khona?" 

UMkristu: "Isibili iliZwi lithi, "uphumputhekisile amehlo abo, hlezi 
babone..." Khathesi-ke sesisodwa, uthini ngabantu abanje? Kawucabangi 
ukuthi ngezinye izikhathi balovalo ngezono? Lokuthi ngenxa yaloluvalo 
baqala ukwesaba ukuthi isimo sabo sisengozini?" 

UBekithemba: "Hatshi, lumbuzo uphendule wena, ngoba wena umdala 
kulami." 

UMkristu: "Mina ngithi: ngezinye izikhathi, (njengokukhumbula kwami) 
bangaba lalo; kodwa bengazi ngokwemvelo: kababoni ukuthi loluvalo 
lufuna ukubangenisa ekuphendukeni; ngakho balinga ukulucindezela 
ngokuhlala bezikhohlisa ngokulunga kwezabo inhliziyo." 
UBekithemba: "Ngithi lami ngikholwa yilokho ukuthi ukwesaba kuyasiza 
kakhulu kubantu abahamba uhambo." 

UMkristu: "Kunjalo ngeqiniso, ngoba litsho iliZwi lithi: 'Ukumesaba 
uJehova kuyikuqala kokuhlakanipha." 

UBekithemba: "Ukwesaba okulungileyo, ungakuchaza njani?" 

UMkristu: "Ukwesaba okulungileyo ngeqiniso, singakwazi ngezinto 

ezintathu: - 

1) Ngokuvela kwakho, ngoba kuvela ovalweni olusindisayo lwezono. 

2) Ngokuqhuba umphefumulo uze ubalekele eNkosini uJesu uthole 
ukusindiswa. 

3) Ngokuveza kwakho emphefumlweni ukumhlonipha uNkulunkulu leliZwi 
lakhe, lezindlela zakhe; ukukugcina ngobuthakathaka, kuze kungabikho 
emphefumlweni okwaphula ukuthula lokudabukisa uMoya lokwenza 
ukuthi izitha zihleke." 

UBekithemba: "Ukhuluma kuhle. Ngiyakholwa ukuthi ukhulume iqiniso. 
Khathesi sesiseduze yini ukwedlula elizweni elithakathiweyo?" 
UMkristu: "Uthini? Usukhathele yilinkulumo yethu yini?" 
UBekithemba: "Hatshi, ngeqiniso. Kodwa ngibuza ngoba ngifuna ukwazi 
lapha esesikhona khathesi." 

UMkristu: "Ummango esisazawuhamba kawudluli amamayili amabili. 
Kodwa kasibuyele enkulumeni yethu: abangaziyo-ke kabazi kababoni 
ukuthi uvalo lwesono luyabesabisa ukuze bangene ekuphendukeni; 
ngalokho bazama ukulucindezela." 
UBekithemba: "Bazama njani ukulucindezela?" 

UMkristu: 1) Bacabanga ukuthi lokhokwesaba kwenziwa nguSatane (kanti 
kwenziwa nguNkulunkulu). Besebezama ukukuxotsha ezinhliziyweni zabo 
njengento embi. 

2) Kanjalo bacabanga ukuthi lokhokwesaba kuzakona ukukholwa kwabo, 
(kanti nje kabalakho ukukholwa); ngalokho babesebesenza lukhuni 

inhliziyo zabo. 

3) Bathi bona abafanelanga ukwesaba, ngakho balethemba ngezinto 
abangazange bazithole. 

4) Bacabanga ukuthi lokho kwesaba kufuna ukususa ubungcwele 
abacabanga ukuthi balabo: ngalokho balwa lakho ngamandla abo wonke." 
UBekithemba: "Lokho mina ngiyakwazi; ngoba ngaphambi kokuthi ngizazi 
lokho engiyikho, kwakunjalo kimi." 

UMkristu: "Hawu, ake simyekele umngane wethu uKungazi, sikhulume 
ngomunye umbuzo ozasinceda." 

UBekithemba: "Ngiyavuma ngenhliziyo yami yonke. Kodwa uzaphinda 
uqalise." 

UMkristu: "Kulungile-ke. Eminyakeni ephose ibe litshumi edlulileyo, 
wawumazi umuntu endaweni yakini okwakuthiwa nguSikhatshana, 
owayeyindoda ephambili ekukhonzeni?" 

UBekithemba: "Ngiyamazi yini? Yebo, wayehlala emzini wakoSwelumusa, 
umuzi ongaba ngamamayila amabili usiya emzini wakoBuqotho. Indlu 
yakhe yayihlangene leyendoda ababesithi nguMfulatheli." 
UMkristu: "Yebo-ke, wayehlala ngaphansi kophahla lunye laye. Lindoda, 
kukhona isikhathi eyavuseleleka kakhulu ngaso. Ngiyakholwa ukuthi 
ngalesosikhathi, yayizibona izono zayo; lomvuzo owawuzifanele." 
UBekithemba: "Ngivumelana lakho lami; (ngoba indlu yakhe ingekhatshana 
leyami), wayehlala esiza kimi, ekhala inyembezi. Qiniso ngangiyizwela 
lindoda, ngangingalahlanga ithemba ngaye; kodwa umuntu angabona, 
ukuthi kakusibo bonke abathi: "Nkosi, Nkosi" abazakusindiswa." 
UMkristu: "Wangitshela kwesinye isikhathi ukuthi wayezimisele ukuhamba 
uhambo njengathi khathesi; kodwa masinyane wahle wejayelana lomunye 
uZisindise. Wasesiba ngowemzini kimi." 

UBekithemba: "Sisakhuluma ngaye nje, asichwayisise ngesizatho sakhe 
sokuhle ahlehlele nyovane, lokwabanye abanengi." 
UMkristu: "Yebo. Lokho kuzasisiza kakhulu; kodwa kungcono uqalise. 
UBekithemba: "Kulungile-ke. Ngeyami ingqondo, zine izinto ezibanga 
lokho: - 

1) Eyokuqala nansi: Lanxa isazela sabantu abanje sivusiwe; kanti ingqondo 
zabo kaziguqukanga. Ngakho nxa amandla ecala ephela, lalokho 
okwabadungula ukuthi bakhonze ngokuthula, ngakho ngokwemvelo 
yabo, babuyela endleleni zabo futhi: njengoba sibona inja egulayo 
ihlanza ekudlileyo; nxa lokhe umkhuhlane wayo usekhona, iyahlanza 
ikhuphe konke; kayikwenzi lokhu ngengqondo ekhululekileyo (nxa 
singathi inja ilengqondo); kodwa ngoba kuhlupha isisu sayo, kodwa nxa 

umkhuhlane wayo usuphelile, lesisu sayo sesingcono, isifiso sayo 
singehlukene lamahlanzo ayo, iyaphenduka iwakhothe wonke; ngakho- 
ke kuliqiniso okulotshiweyo ukuthi: "Inja ibuyela kwawayo amahlanzo." 
Ngikutsho lokhu, ngenxa yokwesaba lovalo lwenhlungu sesihogo, nxa 
kusiya kusithi ukwesaba isihogo lovalo lokulahlwa kudeda, kuqanda, 
kuphola; kunjalo ukuloyisa kwabo izulu losindiso lakho kuyaphola. 
Kuthi nxa seluphelile loluvalo, kuphele lokufuna kwabo ukuya ezulwini, 
babesebebuyela ezindleleni zabo futhi. 

2) Into yesibili nansi: Balokwesaba okobugqili okubabusayo; sengikhuluma 
ngokwesaba abalakho ebantwini: "Ukwesaba abantu kungumjibila"; 
Ngakho lanxa bekhanya betshisekela izulu, nxa lokhu besizwa 
ngamalangabi esihogo; kube kanti nxa lokho kwesaba sekwedlule 
kancane, baqala ukunakana kabili. Kusitsho ukuthi kulungile 
ukuhlakanipha, hatshi ukugijimela (bengazi ukuthi bakwenzelani) 
engozini yokulahlekelwa yikho konke, kumbe njengokuzingenisa 
kuhlupho olungavikekiyo lolungelamsebenzi. Ngalokho babuyele 
elizweni futhi. 

3) Into yesithathu nansi: Emehlweni abo ukukhuleka kuNkulunkulu 
lokulalela iliZwi lakhe kungumsebenzi odelelekayo. Ngakho nxa 
seluphelile uvalo lokwesaba isihogo lolaka, bayakutshiya, babuyele 
elizweni. 

4) Into yesine nansi: ukucaleka, lokunakana ngokwesabekayo kubuhlungu 
kubo; kabathandi ukubona usizi lwabo bengakafiki kulo; lanxa 
mhlawumbe ukubonakala kwakho kuqala, nxa bekuthandile lokho, 
kungabenza bagijimele lapho abalungileyo bagijimela khona bavikeleke. 
Kodwa njengokutsho kwami, njengoba bengafuni iminakano 
ngokucaleka langokwesabekayo, ngakho bathi sebesusile ukuvuswa 
kwabo ngokwesabekayo langolaka lukaNkulunkulu, benza inhliziyo zabo 
zibe lukhuni ngokuthokoza, babesebekhetha izindlela ezizakwenza 
inhliziyo zabo zibe lukhuni ngamandla. 

UMkristu: "Ukhulume kuhle, mfowethu. Kubonakala ukuthi konke lokho 
kwenziwa ngoba kabaziphenduli izinhliziyo lezingqondo zabo. Ngakho 
bafanana lesikliwi esithi nxa siphambi komahluli siqhuqhe, angathi 
siyaphenduka kanti hatshi, into ekhona, yikwesaba ukubulawa. Asizizondi 
izono zaso. Nxa-ke sikhululwa, sibuya sibe yisikliwi esiphangayo, esibulala 
abantu. Kanti aluba besiphenduke ngokweqiniso ngabe kasikwenzi lokho." 
UBekithemba: "Mina khathesi sengikutshengise izizatho zokuhlehlela 
nyovane; ake ungitshele lawe ngokwakho." 
UMkristu: "Ngiyavuma. 



120 



1) Balahla yonke imicabango abangaba layo ngoNkulunkulu, ngokufa, 
langokugweba okuzayo. 

2) Balahla kancane kancane imfanelo zabo zangasese, ezifanana 
lokuthandaza nxa bebodwa, lokuzithiba, lokulinda, ukudabuka ngesono 
lokunye okufanana lalokho. 

3) Ngakho babalekela ukuhlanganyela lamaKristu aphilayo alothando. 

4) Emuva kwalokho baphole kumfanelo ezisobala njengokulalela lokufunda 
iliZwi, lemhlanganweni yabesaba uNkulunkulu, lokunye okufanana 
lalokho. 

5) Baqale ukubona izindawana ezingalunganga kwabanye abesaba 
uNkulunkulu, langalokho ngomoya kaSathane, ukuze kubonakale 
angathi ngabantu abakhonzayo (ngenxa yobuthakathaka obuthile 
ababubone kubo) bebanyeya. 

6) Babe sebeqalisa ukuzihlanganisa labantu benyama abangaziphathiyo, 
abalemisebenzi engcolileyo. 

7) Bazinikele kunkulumo zenyama ezingcolileyo; bathabe nxa bengabona 
izinto ezinjalo kulabo okuthiwa bathembekile ukuze bazenze ngesibindi 
ngokulandela bona. 

8) Emva kwalokho baqalisa ukudlala ngezono ezincane obala. 

9) Ngakho-ke bathi sebenziwe lukhuni, baziveze obala lokho abayikho. 
Bathi ngoba bezifake esizibeni sosizi, babhubhe ngokungapheliyo 
ekuzikhohliseni kwabo, nxa kungenzeki isimangaliso somusa 
kaNkulunkulu." 

19. Ukuwela umfula 

Ngasengibona ephutsheni lami ukuthi abahambi basebedlule elizweni 
elithakathiweyo, bangena elizweni leBeula. Umoya wakhona wawumnandi, 
upholile; indlela idabula phakathi kwalo; bajabula lapho okwesikhatshana. 
Yebo, babesizwa ukukhala kwezinyoni; babona insuku zonke izimbali 
ezimilayo emhlabeni; bezwa ilizwi lejuba elizweni. Kulelolizwe ilanga 
likhanya ebusuku lemini. Ngakho lalingaphandle komfula wesithunzi 
sokufa; njalo uSiqhwaga uPhelithemba engelifinyelele. Kulindawo, 
babengayiboni iNqaba yokuThandabuza. Lapho basebewubona lumuzi 
ababesiya kuwo. Lapho futhi bahlangana labanye ababakhe kuwo, ngoba 
kulelolizwe abakhazimulayo babehambahamba ngoba lalisemingceleni 
yezulu. Kulelilizwi isivumelwano phakathi kukamakoti lomyeni savuselelwa. 
Yebo, lapha "Njengomyeni ethokozela umakoti, kunjalo uNkulunkulu wabo 
wathokoza ngabo". Kulelozwe babengasweli ukudla, lewayini; ngoba lapho 
bathola okunengi kwalokho abakuswelayo ekuhambeni kwabo konke. 
Basebesizwa amazwi amakhulu avela emzini esithi: "Yitshoni kundodakazi 
yeZiyone ukuthi: khangela usindiso lwakho luyeza, lomvuzo wakho ulawo." 
Lapho bonke abahlala khona bababiza ngokuthi "Ngabangcwele, 
abahlengiweyo beNkosi, abakhethiweyo", lokunye okunjalo. 
Abahambi bathokoza ekuhambeni kwabo kulelolizwe kulasezindaweni 
ezikhatshana loMbuso ababesiya kuwo; bathi besondela emzini bawubona 
kuhle kulakuqala. Wawakhiwe ngamaparele langamatshe aligugu; lezindlela 
zigandalwe ngegolide. Kwathi ngobukhosi bomuzi uqobo lwawo, lokuhlaba 
kwemisebe yelanga phezu kwawo, kwenza uMkristu agule, ewulangazelela. 
LoBekithemba laye wagula njengesihlobo sakhe. Ngalokho, balala eceleni 
okwesikhathi, bekhala ngenxa yokuwulangazelela kwabo, besithi: "Nxa 
libona engimthandayo, limtshele ukuthi ngiyagula ngothando." 
Bathi ukuthi baqine kancane, bengasaguli kangako, baqhubekela phambili 
endleleni yabo, basondela emzini waphezulu, bahamba lapho okulamasimu 
lezilimo; amasango awo ayevulekele endleleni. Bathe-nje sebefike 
kulezozindawo babona induna yamasimu imi endleleni. Abathi kuyo 
abahambi: "Ngakabani lamasimu lalezizilimo ezinhle?" Yathi yona: 
"NgaweNkosi; izithokozisa ngawo; ithokozisa labahambi ngawo futhi." 
Induna leyo yasibangenisa emasimini, yathi abajabule ngokuhle konke. 
Yabatshengisa izindlela zeNkosi, lezindlwana zokuphumulela, ethokoza 
ngokuhlala kuzo. Balibala lapho, balala ubuthongo. 

Kodwa ngabona ephutsheni lami, ukuthi baphupha ebuthongweni babo 

ngalesosikhathi ngakho konke okwenzekayo kukho konke ukuhamba 
kwabo. Ngathi nginakana ngalokho, wathi umgcinisivande kimi: 
"Unakanelani ngalokhu? Kuyimvelo yezithelo zalesisivini ukuthi zehle 
kamnandi kangangokuthi zenza abaleleyo bakhulume." 
Ngasengibona ukuthi bathi bevuka, bazimisela ukwenyukela kulowomuzi 
waphezulu; kodwa, njengoba sengitshilo, ukuhlaba kwelanga phezu 
kwalowomuzi owawuligolide wonke, kwaba lenkazimulo enkulu. Lokho 
kwenza ukuthi behluleke ukuwukhangela ngamehlo; bawukhangela ngento 
yokubona eyenzelwe lokho. Ngasengibona ukuthi bathi besahamba, 
bahlangana labantu ababili bembethe okukhazimulayo okungathi 
ngokwegolide; lobuso babo bukhanya njengelanga. 

Labobantu babuza abahambi ukuthi bavela ngaphi; babatshela. Bababuza 
futhi ukuthi bebelele ngaphi, lokuthi bahlangene lobunzima bani, ngozi 
bani; lokuthokoza, lokwenama okunjani endleleni; babatshela konke. 
Basebesithi abahlangana labo: "Sekusele ubunzima obubili elizahlangana 
labo andubana lingene phakathi komuzi." 

UMkristu lomngane wakhe basebecela labobantu ukuthi bahambe labo. 
Bavuma kodwa bathi: "Lizawuthola ngokholo lwenu." 
Ngasengibona ephutsheni lami ukuthi bahamba ndawonye baze bafika 
eduze lesango lezulu. 

Ngabona futhi ukuthi phakathi kwabo lesango kwakulomfula, kodwa 
kungelabholoho lokuwela; umfula wawutshona kakhulu; bathi abahambi 
lapho bewubona lumfula bamangala. Bathi abakhazimulayo ababehamba 
labo: "Lifanele ukuchapha nxa lifuna ukufika esangweni." Baqala abahambi 
ukubuza bathi: "Kayikho enye indlela yokuya esangweni yini?" 
Basebephendula: "Yebo, ikhona kodwa akukavunywa ukuthi kuhambe 
muntu kuleyondlela ngaphandle kwabantu ababili, uEnoke loElija 
abavunyelwa ukuhamba ngayo. Kuzakuba njalo kuze kuzwakale udweba 
lokucina. Basebeqala abahambi ukuphelelwa ngamandla ezinhliziyweni 
zabo, lokukhangela ngakwesokhohlo langakwesokunene, ikakhulu 
uMkristu. Basebebuza kwabakhazimulayo bathi: "Amanzi ayalingana kuzo 
zonke izindawo ngokutshona yini?" Bathi bona: "Hatshi." Kodwa 
babengelakho ukubasiza ngalutho, ngoba bathi: "Lizawezwa loba etshona 
loba hatshi, njengokukholwa kwenu eNkosini yalumuzi." 
Basebezilungisela ukuchapha, bathi ukuthi bangene, uMkristu waqala 
ukutshona; njalo ememeza umngane wakhe omuhle uBekithemba wathi: 
"Ngiyatshona enzikini; amagwebu angaphezu kwekhanda lami, amagagasi 
ahamba phezu kwami." Wasesithi uBekithemba: "Ungakhathazeki, 
mfowethu, ngiyalizwa iphansi, kuhle." Wasesithi uMkristu: "Hawu, mhlobo 

wami, izinsizi zokufa zingizingelezile. Kangiyikulibona lelolizwe eligeleza 
uchago lenyosi." 

UMkristu wasesehlelwa yibumnyama obukhulu lovalo; waze wehluleka 
ukubona phambili kwakhe. Lapho futhi waphambana ikhanda wehluleka 
ukukhuluma kuhle ngazo zonke lezozinto ezimnandi ezithokozisayo 
ababehlangene lazo endleleni yokuhamba kwabo. Kanti amazwi wonke 
awatshoyo, ahlokozwa yikuthi ulovalo enhliziyweni esesaba ukuthi hlezi 
afele kulumfula, angabe esangena esangweni. Lapha futhi kwabonakala 
ukuthi wahlupheka kakhulu ekhumbula izono, kusukela eqala ukuba 
ngumhambi, lakho konke akwenzayo ngesikhathi sangaphambili. 
Kwabonakala futhi ukuthi wayehlutshwa yimimoya emibi, amadimoni, 
ngoba kokuphela wayekuzwakalisa ngamazwi. 

Lapho uBekithemba wakhathazeka, wakhanya edubekile ukuthi uzakwenze 
njani; ngokuphakamisa ikhanda lesihlobo sakhe, ukuthi ikhanda lesihlobo 
sakhe ligcinwe ngaphezulu kwamanzi. Yebo, ngezinye izikhathi wayetshona 
uMkristu athi nya, aze abuye avele futhi esephos'ukufa. UBekithemba 
wayezama njalo ukumduduza esithi: "Mfowethu, ngiyalibona isango; 
ngiyababona labantu abamelele ukusamukela." Kodwa uMkristu 
abesephendula athi: Nguwe, nguwe abakulindeleyo; unguBekithemba 
kusukela ekukwazini kwami." Laye wathi kuMkristu: "Lawe mfowethu." 
Kodwa wathi yena: "Mfowethu aluba bengilungile, iNkosi ibizavuka 
ingisize; kodwa ngenxa yezono zami, ingilethe kulo umjibila, yangitshiya 
kuwo." Wasephendula uBekithemba wathi: "Mfowethu, usuyikhohliwe 
indawo eliZwini ethi, nxa kukhulunywa ngababi: 'Kakulazibopho ekufeni 
kwabo, amandla abo alukhuni; kabahlutshwa njengabanye abantu; 
kabalasizi njengabanye abantu." Lokhu kuhlupheka lalezizinsizi odlula kuzo 
kulamanzi azibonakalisi ukuthi uNkulunkulu ukudelile. Zenzelwe 
ukukuvimvinya ukuthi uzakhumbula yini ngomusa wakhe wakuqala, 
uthembele kuye osizini lwakho." 

Ngasengibona ephutsheni lami ukuthi uMkristu wacabanga 
ngalesosikhathi. UBekithemba wengezela kuye lamazwi futhi wathi: "Mana 
isibindi, mfowethu, uJesu Kristu uyakuphilisa." UMkristu wasesithi 
ngelizwi elikhulu: "Hawu! ngiyambona futhi. Ungitshela ukuthi: "Nxa 
udabula emanzini, ngizakuba lawe; imifula ingakucwilisi." Basebezimisa 
isibindi bobabili; isitha sabo, emuva kwalokho salala sathula njengelitshe, 
baze bachaphela ngaphetsheya. UMkristu wasefika emhlabathini afika ema 
phezu kwawo ngezinyawo. Emuva kwalokho, bezwa ukuthi amanzi 
awasatshoni phansi. Basebechapha. 

Kodwa sebengaphetsheya, osebeni lomfula, baphinda babona 

abakhazimulayo ababili ababebalindele. Kwathi sebephume emfuleni, 
babingelelwa ngabakhazimulayo besithi: "Siyimimoya yokukhonza. 
Sithunyelwe ukukhonza labo abazakudla ilifa lokusindiswa." Basebehamba 
bonke besiya esangweni. 

Kodwa qaphelani ukuthi lowomuzi wawuphezu kwentaba ende enkulu. 
Kodwa abahambi bakhwela kuleyontaba kalula, basizwa yilabobantu 
bebabambe ngezandla. Futhi babetshiye ingubo zabo zokufa emuva 
emfuleni; ngoba lanxa babengene lazo, baphuma bengaselazo emfuleni. E! 
Bakhwela lapho ngokuphangisa, loba isisekelo owakhiwe phezu kwaso 
lumuzi sasiphakeme kulamayezi. Bahamba ezindaweni zomkhathi 
bekhuluma kamnandi, beduduzekile ngoba babechaphe umfula bephephile, 
langokuthi bephelekezelwa ngabakhazimulayo. 

Ingxoxo ababelayo labakhazimulayo yayimayelana lobukbosi bomuzi; 
ababatshela ukuthi ubukhosi lobuhle bawo kabukhulumeki; bathi: "Nansi 
intaba iZiyone; iJerusalema lasezulwini; ibandla elingebalwe lezithunywa 
zezulu, lemimoya yabaqotho ephelelisiweyo." Bathi futhi: "Selisiya ensimini 
enhle kaNkulunkulu, lapho elizabona khona isihlahla sokuphila, lidle 
izithelo zaso ezingabuniyo. Selifike khona lizanikwa izingubo ezimhlophe, 
lizahamba likhulume leNkosi ngitsho amalanga onke ephakade. Lapho 
kalisayikuzibona lezozinto njengoba lalizibona ezindaweni eziphansi 
zomhlaba: okufana lokudabuka ukugula inhlupheko lokufa; ngoba izinto 
zakuqala sezedlule; selisiya kuAbrahama, lolsaka, loJakobe, lakubaprofethi; 
abantu uNkulunkulu abakhipha ebubini obuzayo, lalabo khathesi 
abaphumulayo emibhedeni yabo, lalowo lalowo ehamba ebuhleni bakhe." 
Babuza abahambi bathi: "Sizakwenzani kuleyondawo engcwele?" 
Kwaphendulwa kwathiwa: "Lapho lizakuthola umvuzo wokutshikatshika 
konke kwenu, libe lentokozo yosizi lonke lwenu, livune elikuhlanyeleyo, 
ngitsho lezithelo zemikhuleko yonke yenu, lenyembezi, lokuhluphekela 
kwenu iNkosi endleleni; kuleyondawo lizathwala imiqhele yegolide, 
lithokoze ngokuzwa lokubona njalo njalo oNgcwele: ngoba lapho lizambona 
njengoba enjalo. Lalapho lizamkhonza njalo njalo, ngendumiso ngelizwi 
elikhulu lokubonga lelokuhlabelela, elafisa ukumkhonza emhlabeni, lanxa 
kwakulobulukhuni obukhulu ngenxa yobuthakathaka benyama yenu. Lapho 
amehlo enu azathokoziswa yikubona, lendlebe zenu zisizwa ilizwi 
elithokozisayo likaSomandla. Lapho lizajabula lihlangane lezihlobo zenu 
ezalandulela zaya khona; lalapho lizakwamukela ngitsho lobani 
ozakulilandela ukungena endaweni engcwele; lapho njalo lizakwambatha 
udumo livunuliswe izivunulo ezifanele ukuhamba leNkosi yoDumo. Lapho 
isisiza ngokuzwakala kodweba emafini, kungathi iphezu kwamaphiko 

omoya; lizakuza layo; lalapho isihlala phezu kwesiHlalo sokuGweba 
lizahlala layo; yebo lalapho ijezisa bonke abenza ukubi, kungaba zingilosi 
kumbe abantu lizakuba lelizwi kulokhukuGweba ngoba babeyizitha zakhe 
lezenu. Futhi nxa ibuyela emzini, lizabuyela layo, lihambe ngomsindo 
wodweba, lihlale kanye laye njalo njalo." 

Bathi sebesondela esangweni, ibandla lempi yezulwini leza lahlangabezana 
labo. Elatshelwa ngabakhazimulayo ukuthi: 'Nampa abantu abathanda 
iNkosi yethu besesemhlabeni, bakutshiya konke ngenxa yebizo lakhe 
elingcwele. Inkosi isithumile yathi asibalethe; sibalethe lapha ngendlela 
yabo abayifisayo, ukuze bangene babone ubuso bomsindisi wabo 
ngenjabulo." Ibandla lezulwini latsho ngomsindo omkhulu lathi: 
"Babusisiswe abamenyelwe emthimbeni weMvana." Kwasekuphuma 
ngalesosikhathi ukubahlangabeza, abanye babatshayi bamacilongo eNkosi, 
bembethe okumhlophe lokukhazimulayo, abathi ngamazwi amahle 
amakhulu, benza ukuthi lezulu liwenanele umsindo wabo. Lababatshayi 
becilongo babamukela kuhle oMkristu loBekithemba ngokumemeza 
okuzinkulungwane ezilitshumi bevela emhlabeni; lalokhu bakwenza 
ngokumemeza langelizwi lecilongo. 

Sekwenzekile lokhu babaphahla enhlangothini zonke; abanye bahamba 
phambili, abanye bahamba emuva labanye esandleni sokunene, abanye 
kwesokhohlo, (kwangathi babakhokhelela endaweni zaphezulu), betshaya 
amacilongo sonke isikhathi beqhubeka ngomsindo omnandi ngamaphimbo 
aphakemeyo kuze kuthi ukubonakala kwakho kulabo ababengakukhangela 
kwakungathi izulu uqobo selehle ukubahlangabeza. Bahamba ngokunjalo 
ndawonye, bathi besahamba, abatshayicilongo labo batsho ngelizwi 
lokujabula behlanganisa ukuhlabelela kwabo lokwenza ngobuso, 
langemizimba, behlalukisa kuMkristu lomngane wakhe ukuthi babamukela 
kuhle ebandleni labo, bahlangabezana labo ngokujabula okukhulu. Labo 
bahambi bobabili kambe kwasekungathi basezulwini kanti 
babengakafinyeleli kulo, beminzwe yikubonakala kwezithunywa zezulu, 
langokuzwa amaphimbo abo amnandi. Futhi babebona umuzi, usobala, 
bakhumbula ukuthi bezwa insimbi zikhala phakathi kwawo, ukubamukela 
kuwo. Kodwa kulakho konke lokho bakhumbula ngokutshisa kwenhliziyo 
langokuthokoza - ukuthi bazahlala khona kanye lebandla elinjalo, kuze kube 
phakade. Kambe lulimi bani, laluphi uluthi lokubhala olungachasisa 
injabulo yabo elodumo! 

Ngalokho bafika esangweni, kwathi sebefike esangweni, babona kulotshwe 
phezu kwalo ngamabala egolide ukuthi: "Babusisiwe abagcina imilayo 
yakhe, bazakuba lelungelo esihlahleni sempilo, njalo bangene emzini 

ngamasango." 

Ngasengibona ephutsheni lami ukuthi abakhazimulayo bababizela 
esangweni. Bakwenza lokho, kwavela abanye phezu kwesango, okutsho 
uEnoke, loMosi, loElija abatshelwa kwathiwa: "Lababahambi, bavela emzini 
wekuBhubheni, ngokuyithanda kwabo iNkosi yomuzi wethu." Abahambi 
basebebanika izincwadi zabo ababezinikwe kuqala. Lezo-ke zasiwa 
eNkosini. Yathi emva kokuzifunda: "Angaphi lamadoda?" Bathi kuyo: "Emi 
ngaphandle kwesango." 

Yathi iNkosi: "Akuvulwe esangweni ukuthi isizwe esiqotho esigcina iqiniso 
singene. 

Ngasengibona ephutsheni lami labo ababili bengena esangweni; bathi 
bengena baguqulwa isimo, bagqokiswa izigqoko ezikhazimulayo zegolide. 
Bahlangatshezwa langabanye belemiqangala lemiqhele; babanika 
imiqangala yokudumisa ngayo lemiqhele njengesibonelo sodumo. 
Ngasengisizwa ephutsheni lami ukuthi izinsimbi zonke zomuzi zaphinda 
zakhala ngokuthokoza, lokuthi kwathiwa kubo: "Ngenani ekujabuleni 
kweNkosi yenu." Ngasengisizwa abantu labo ukuthi bahlabelela ngelizwi 
elikhulu bathi: "Ukubongwa, lodumo, lobukhosi, lamandla akube kuye 
ohlala esihlalweni sobukhosi, lakuyo iMvana kuze kube phakade 
laphakade." 

Kwathi-ke amasango esevulelwe ukuthi amadoda angene, ngakhangela 
phakathi emva kwabo, khangela-ke umuzi wakhanya njengelanga, izitalada 
lazo zazendlelwe ngegolide; njalo kuhamba kuzo abantu abanengi bethwele 
imiqhele emakhanda, bephethe amalala ezandleni zabo, lemiqangala 
yegolide ukudumisa ngayo. Kwakukhona phakathi kwabo abanye 
ababelempiko, bevumelana njalo njalo, bengakhawuli, besithi: 
"INGCWELE, INGCWELE, INGCWELE INKOSI." 

Basebevala amasango. Okwathi ngikubona, ngaloyisa ukuba phakathi 
kwabo! 

Kwathi-ke ngisakhangele lezizinto zonke, ngatshibilika ukuthi ngikhangele 
emuva, ngabona uKungazi esiza esondela ekhunjini lomfula; kodwa 
waphangisa ukukhuphuka engehlelwanga yibulukhuni obabehlele amadoda 
amabili, ngoba kulesosikhathi kwakukhona kuleyondawo umuntu othiwa 
nguThembize, umuntu wokuchaphisa abantu ngomkhumbi wakhe 
owamchaphisa ngesikepe sakhe. Laye, njengabanye engangibabonile, 
wakhwela entabeni esondela esangweni. Kodwa akulamuntu 
owamhlangabezayo lokumkhuthaza nje. Wasesithi esefike esangweni, 
wakhangela okwakulotshwe phezulu, waseqala ukuqoqoda esithi 

uzangeniswa masinyane. Kodwa wabuzwa yilabobantu abalunguza phezu 
kwesango, bathi: "Uvela ngaphi? Ufunani?" Waphendula wathi: "Ngadla 
nganatha phambi kweNkosi, njalo yatshumayela ezindleleni zakithi." 
Basebebuza incwadi yakhe yokungena ukuze bayise eNkosini. 
Wasephumputha esifubeni sakhe, akathola lutho. Bathi bona: "Awulayo 
yini?" Wathula yena kaphendulanga. Basebebikela iNkosi. Kodwa yona yala 
ukwehla ukuzambona: kodwa yalaya ababili abakhazimulayo 
ababephelekezele uMkristu loBekithemba eMzini ukuthi baphume, 
bathathe uKungazi, bambophe izandla lezinyawo, bamlahle. 
Basebemphakamisa bamthwala emkhathini bamusa emnyango 
engawubona eceleni kwentaba bamfaka kuwo. Ngasengibona ukuthi 
kwakukhona indlela eya esehogweni isuka emasangweni ezulu, lasemzini 
wekuBhubheni. Ngasengiphaphama; khangela kwakuliphuphonje. 

IPHELILE LINDABA YETHU - ELESIPHETHO 

Ngakho mfundi, sengilitshilo iphupho lami kuwe; 
Bona kumbe ungalichasisa kimi, 
Kumbe lakuwe, lakumakhelwane; kodwa nanzelela 
Ukuchasisa kubi; ngoba ngalokho, esikhundleni 
Sokwenza kuhle, kodwa uzabe uzilimazile: 
Ngokuchasisa izilandelamuva ezimbi. 
Nanzelela njalo ukwedlulisa amalawulo, 
Ngokubeka okungaphandle kwephupho lami; 
Kumbe wenze isimo sami kumbe umfanekiso wami 
Kukuhlekise, kumbe ingxabano. 

Lokhu kuyekelele abafana kumbe izithutha kodwa wena 
Isiji sendaba yami sibone. 

Sondela kuzimbombozo ukhangele phakathi kweveyili lami 

Guqula imizekeliso yami njalo ungehluleki, 

Lapho nxa uzidinga, izinto ezinje ukuzithola 

Ezinganceda ingqondo eqotho. 

Lokho okuyimfucuza yami okuthola lapho, 

Bana lesibindi ukukulahla; kube kanti gcina igolide. 

Kuzathini nxa igolide lami ligoqelwe yilitshe? 

Kakho olahla inhlamvu ngenxa yobuthumbu. 

Kodwa nxa ungakulahla konke njenge-ze 

Kangazi, kodwa kuzangenza ngiphinde ngiphuphe. 

